ישיבת מליאה, כנסת 15, פרוטוקול מספר 11, 1999-07-06 00:00

שמעון פרס: חברי הכנסת, היום יום שלישי, כ"ב בתמוז התשנ"ט, 6 ביולי 1999.

שמעון פרס: אני פותח את ישיבת הכנסת.

א' האן: בבקשה לקום.

א' האן: כבוד הנשיא! (חברי הכנסת מכבדים בקימה את כניסת נשיא המדינה לאולם המליאה.)

א' האן: בבקשה לשבת.

שמעון פרס: הודעה למזכיר הכנסת.

א' האן: ברשות ממלא תפקיד יושב-ראש הכנסת חבר הכנסת שמעון פרס, הנני מתכבד להודיע, כי בהתאם לסעיף 17(א) ו-(ב) לחוק-יסוד: הממשלה, העברנו אתמול, במסירה אישית, לידיעתם של חברי הכנסת את נוסח קווי היסוד וההסכמים הקואליציוניים הקשורים לכינונה של הממשלה בכנסת החמש-עשרה, כפי שהועברו אלינו מלשכת ראש הממשלה הנבחר.

א' האן: החוברות מונחות גם היום על שולחנות חברי הכנסת.

שמעון פרס: אנחנו עוברים לסעיף ב' של סדר-היום: בחירת יושב-ראש הכנסת.

שמעון פרס: אני אבקש מיושב-ראש הוועדה המסדרת להציג את המועמדים.

אלי גולדשמידט: כבוד נשיא המדינה ורעייתו, אדוני היושב-ראש, כנסת נכבדה, על-פי סעיף 1 לתקנון הכנסת ופרשנות שניתנה לו על-ידי ועדת הכנסת, אני מתכבד להביא בפני מליאת הכנסת את שמות המועמדים לתפקיד יושב-ראש הכנסת.

אלי גולדשמידט: בשעות הבוקר התכנסה הוועדה המסדרת והוצגו בה מועמדויותיהם של חבר הכנסת אברהם בורג וחבר הכנסת מוחמד ברכה לתפקיד יושב-ראש הכנסת.

אלי גולדשמידט: ניתן היה להגיש למזכיר הכנסת מועמדות לתפקיד יושב-ראש הכנסת עד השעה 15:45.

אלי גולדשמידט: לפי מה שנמסר לי על-ידי מזכיר הכנסת, איש לא הגיש את מועמדותו עד השעה הזאת, למעט, כפי שאמרתי, חברי הכנסת אברהם בורג ומוחמד ברכה.

אלי גולדשמידט: הואיל וחברי הכנסת רשאים להציג את מועמדותם גם בשעת התכנסות המליאה, אני שואל בפעם האחרונה, האם יש מועמדים לתפקיד יושב-ראש הכנסת; אם אין כאלה – אני מתכבד להודיע על מועמדותם של חבר הכנסת אברהם בורג וחבר הכנסת מוחמד ברכה.

אלי גולדשמידט: אני מאחל הצלחה לשני המועמדים.

אלי גולדשמידט: תודה רבה.

שמעון פרס: אנחנו ניגשים להצבעה.

שמעון פרס: אני אמנה שני מונים כדי למנות את המצביעים.

שמעון פרס: אני אבקש מחבר הכנסת ויצמן שירי ומחבר הכנסת איוב קרא לבוא הנה ולמנות את הקולות.

שמעון פרס: בתנאים שנוצרו אני חושב שתספיק הצבעה ידנית.

שמעון פרס: אבקש שמי שבעד בחירתו של חבר הכנסת אברהם בורג לתפקיד יושב-ראש הכנסת – ירים את ידו; תודה.

שמעון פרס: מי שבעד חבר הכנסת מוחמד ברכה – ירים את ידו.

שמעון פרס: נא למנות.

שמעון פרס: יש נמנעים?

שמעון פרס: חסר חבר כנסת אחד – מוכרח להיות נמנע אחד.

סילבן שלום: תוצאה.

נסים זאב: אני מצטרף לבורג.

שמעון פרס: מצטרף, אז זה 100.

שמעון פרס: בעד ההצעה לבחור את חבר הכנסת א' בורג ליושב-ראש הכנסת – 100

שמעון פרס: נמנעים – אין

שמעון פרס: לפי התוצאה 100 חברי כנסת הצביעו בעד אברהם בורג, עשרה חברי כנסת הצביעו בעד מוחמד ברכה.

שמעון פרס: אני קובע שחבר הכנסת אברהם בורג נבחר ברוב רב וגדול להיות יושב-ראש הכנסת.

שמעון פרס: אני רוצה להגיד כמה מלים.

שמעון פרס: זה רגע מאוד מרגש בשבילי באופן אישי.

שמעון פרס: אני זוכר את אברהם בורג כאיש צעיר, כצנחן, כאיש מבטיח שבא יחד אתי לתנועה, ומאז הוא תפס את עינם וקלע ללבם של מאות אלפי אזרחים של מדינת ישראל.

שמעון פרס: שכן יש בו מיזוג של תכונות בלתי רגילות: גם איש דתי, גם צנחן, גם איש שלום, גם נואם בחסד, גם מייצג ביכולת, גם עם ניסיון רב בעולם היהודי – בהנהלת הסוכנות הוא מילא את תפקיד היושב-ראש בגיל הצעיר ביותר של יושב-ראש הנהלת הסוכנות; גם ביחסיו עם הערבים, גם ביחסיו עם כל חלקי הבית הוא מקובל, אהוב ורצוי.

שמעון פרס: אני חושב שהכנסת בחרה היום ברוב חסר תקדים – גם זו עדות לאישיותו של אברהם בורג – את הבחירה הטובה ביותר, כדי לחזק את הדמוקרטיה בישראל, כדי להוסיף כבוד לבית החשוב הזה, שהוא לבה של הדמוקרטיה, כדי להביא למקסימום של אחדות בין השורות ולמקסימום של הגינות בין הסיעות למיניהן לבין חברי הכנסת.

שמעון פרס: תרשו לי להגיד עוד מלה אחת: אני חושב שרבים מאתנו חשים התרגשות נוספת לראות כאן באולם את ד"ר יוסף בורג ואת רעייתו, רבקה, שניהם מהמיטב שישראל ידעה, אנשים שתרמו את חייהם, את כשרונם, את יכולתם ומסירותם למדינת ישראל ולתהליכיה הדמוקרטיים.

שמעון פרס: טוב לראות שהם גידלו דור שני, שמוסיף ללכת בדרכם ולאורם, וזה גם מראה שמדינת ישראל מתחילה להיות מדינה לדורותיה, ולדורות מבטיחים.

שמעון פרס: אני רוצה לברך את אברהם בורג, שהתקוות שתולים בו יתגשמו, שהכנסת הזאת תהיה לא רק מרכז של דמוקרטיה אלא, לפי דעתי, גם דוגמה מחנכת של דיון סביר ומכובד בין הדעות השונות והסיעות השונות, ושהיא תזכה למלא את התפקיד אשר נדרש ממנה בארץ דמוקרטית: תפקיד של ייצוג, של כבוד ואחדות.

שמעון פרס: אני מזמין את חבר הכנסת אברהם בורג לבוא לכאן, לדוכן, ולנהל את הישיבה.

אברהם בורג: אדוני הנשיא ורעייתו, הגברת ויצמן, אדוני ממלא תפקיד יושב-ראש הכנסת, מורי ורבי הפוליטי, שמעון פרס, אדוני יושב-ראש הכנסת היוצאת, חבר הכנסת דן תיכון, אדוני ראש הממשלה הנבחר, חבר הכנסת אהוד ברק, חברי וחברותי חברי הכנסת, והחשובים שבכולם, המוני בית ישראל הצופים בנו כרגע; ברשות אבי מורי וברשות אמי מורתי, וברשות אשתי אהובתי וילדי.

אברהם בורג: כמה סמלי, שמורי ורבי הציבורי, שמעון פרס, הוא זה המעביר לי את שרביט ניהול הישיבה.

אברהם בורג: דומני, שמעון, שרק מלה אחת יכולה להכיל בתוכה את כל תחושותי: תודה, שמעון.

אברהם בורג: היום הזה בעבורי הוא יום נורא הוד, ואני היום שליח ציבור, הנושא את תפילת הדורות של שליחי הציבור בימים הנוראים: "הנני העני ממעש נרעש ונפחד – – – באתי לעמוד ולחנן לפניך על עמך ישראל אשר שלחוני – – – היה נא מצליח דרכי אשר אני הולך לעמוד ולבקש רחמים עלי ועל שולחי – – – אל יבושו בי ואל אבוש בם, ויהי נא דגלנו עליך אהבה".

אברהם בורג: בדחילו ורחימו אני חוזר היום אל הכנסת.

אברהם בורג: עזבתי את הבית הזה ויצאתי בשליחות אל מחוז אהבתי ואמונתי, אל העם היהודי בתפוצותיו.

אברהם בורג: אני מתכבד היום לשבת על כיסאם של אבות הדמוקרטיה הישראלית.

אברהם בורג: מן המושב הזה, המורם אך במעט מעל האולם, נראתה ונשמעה כל ההוויה הישראלית של חמשת העשורים האחרונים.

אברהם בורג: הוויה שידעה לזעוק מרה על פחד המוות ואישרה את השלום הכרות בינינו לבין אויבי האתמול, הוויה שהציגה מצג של מריבה קשה בין שבטי ישראל, ובכל זאת הצליחה לעצב וללוש שלם ישראלי חסון וגאה.

אברהם בורג: הכנסת היא הבבואה המדויקת של החברה הישראלית.

אברהם בורג: אנחנו צועקים כי ישראל היא צעקנית, אנחנו מודאגים כי ישראל מודאגת, אנחנו צוחקים כי ישראל היא חברה מלאת הומור, תקווה ואופטימיות, ובכל יום כל אלה מתערבבים לנגד עינינו עד לבלי הכר.

אברהם בורג: רבותי חברי הכנסת, הדמוקרטיה הישראלית היא דמוקרטיה שבירה.

אברהם בורג: היא דמוקרטיה כנגד כל הסיכויים.

אברהם בורג: אין לנו מסורת דמוקרטית ואין לנו מורשת דמוקרטית.

אברהם בורג: רובנו באנו הנה ללא רקע וללא ניסיון דמוקרטי – ניצולי שואה מארצות הדיכוי הנאצי, ילידי מזרח-אירופה הקומוניסטית ועולי ארצות האסלאם.

אברהם בורג: ובכל זאת, בחרנו בדמוקרטיה.

אברהם בורג: כי הדמוקרטיה היא הכלי המשטרי היחיד המאפשר לכולנו לחיות יחדיו ולפתח יחד תרבות של מחלוקת – איך להסכים כאשר אנחנו לא מסכימים.

אברהם בורג: חברי הכנסת, ביותר מדי מקומות בישראל, בבית, באוטובוס, בכיתה ובמילואים, אנחנו מטיחים אחד בשני: "תן לדבר – כאן זו לא הכנסת".

אברהם בורג: כן, חובה להודות על האמת, אנחנו, חברי הכנסת, לא תמיד שמרנו די על כבודה.

אברהם בורג: וכשהכנסת, לא עלינו, משפילה את עצמה, הדמוקרטיה בסכנה, וכשהדמוקרטיה בסכנה, כל המבנה כולו של הבית השלישי עלול עוד, חלילה, ליפול.

אברהם בורג: הכנסת היא הצומת שאליו מתנקזות כל הדרכים הישראליות: החלטות ממשלה ויצרים אישיים; הסכמים היסטוריים ופוליטיקה של יום-יום.

אברהם בורג: נוכח הממשלה ושאר רשויות השלטון בישראל תהיה הכנסת הזאת כנסת עצמאית לחלוטין; חלילה לנו מלהפוך את הכנסת לאסקופה נדרסת.

אברהם בורג: כנסת חזקה, הנתמכת על-ידי הציבור, היא הערובה הטובה ביותר שיש לנו ליציבותה של הדמוקרטיה הישראלית.

אברהם בורג: אמת, נבחרי ציבור חושבים לעתים כי הם יכולים ויודעים להחליט לבד טוב מכולם.

אברהם בורג: אבל הניסיון של כולנו מלמד, שבחיים עדיפה הסכמה של הרוב על פני עריצותו של היחיד.

אברהם בורג: ובתוך הבית פנימה.

אברהם בורג: לא צריך להיות נביא גדול כדי לדעת, שעוד מעט קט ייגמרו המלים הגדולות ותחל שעתן של המלים הבוטות יותר והקשות יותר.

אברהם בורג: הכנסת תסער על ענייני דת ומדינה, נקודת הרתיחה שבין השונים והאחרים תלהיט את הכנסת.

אברהם בורג: ואני מבקש להיות לגשר, להיות לפה לכל אלה שרוצים להביע את דעתם ולא יכולים, לכל אותם מיליונים ורבבות ישראלים שאומרים לנו בסתר לבם: תתווכחו, תלבנו, תדונו, אבל אל תרסקו לנו את השלם הישראלי.

אברהם בורג: אנחנו, חברי הכנסת, צריכים להיות פה ואוזן ויד מצביעה בעבור שולחינו.

אברהם בורג: אנחנו צריכים להיות רגישים וקשובים.

אברהם בורג: בפוליטיקה המודרנית, תבונה בלי רגישות היא כמו גוף בלי נשמה, בלי תקווה וחום.

אברהם בורג: ואין שולח אחד ששלח אותנו הנה כדי שנהרוס לו או לה את התקווה, את בית-המחוקקים הראשון של העם היהודי מני אז.

אברהם בורג: אני מייחל, שהכנסת הזאת תהיה כנסת טובה, שיביטו בה בני הדור הצעיר, אלה שהחלופה הראשונה שלהם היא עולמות ההיי-טק, העסקים והקריירה.

אברהם בורג: שיביטו בנו ויאמרו: אנחנו רוצים להיות שליחי ציבור דווקא בעידן הזה.

אברהם בורג: כי הכנסת היא המקום הנכון לדור הישראלי הצעיר.

אברהם בורג: אני רוצה לשנות את המציאות ולשמוע את האמירה "כאן זה כמו בכנסת" מחלחלת מטה מטה אל שורשי העשב החברתיים של ישראל.

אברהם בורג: אני רוצה שהכנסת הזאת תצא אל מחוץ לבניין.

אברהם בורג: שתהיה שם בחוץ עם העם, עם הציבור, בסבלותם ובשמחותיהם.

אברהם בורג: ואני מישיר מבט אל כל האנשים הצופים בנו כעת מן הבית ואומר להם: התקשרו אלינו, שלחו מכתבים, השתמשו במכשירי הפקס, במכשירי הדואר האלקטרוני.

אברהם בורג: זאת הכנסת שלכם.

אברהם בורג: זאת הכנסת של העם.

אברהם בורג: בכוחכם ולמענכם אנחנו כאן.

אברהם בורג: חברי הכנסת, אנחנו נבחרים פעם בארבע שנים, אבל חייבים להקשיב להם, לציבור, לאנשים, כל יום.

אברהם בורג: אני רוצה, שהכנסת הזאת תהיה הכנסת של הרוב ותהיה הכנסת של מיעוטי ישראל.

אברהם בורג: שיהיה בה פתחון פה לכל אלה שצריכים ורוצים להביע את עצמם.

אברהם בורג: זאת תהיה כנסת של כל דעה ועדה, של כל אידיאולוגיה ודרך חיים.

אברהם בורג: אני אשמור מכל משמר על חובת המיעוט להביע את עצמו ועל חובת הרוב להיות רגיש וסובלני לאלה שהפרלמנט הוא כלי הביטוי היחיד שלהם.

אברהם בורג: עולים וותיקים, נשים שייצוגן חסר בכל זרוע שלטונית אחרת, יהודים וערבים, חרדים וחילונים – כאן מקומכם; במלוא הכוח, במלוא העוצמה, עם הזכות לכבוד, אבל עם גבולות מוגדרים וברורים של דרך-ארץ ומשמעת.

אברהם בורג: אני אתבע מעצמי ומכם את החובה לכבד את הזולת לפחות באותה מידה, מידה של כבוד, שאנחנו מתייחסים בה לעצמנו.

אברהם בורג: אבי מורי היה סגן יושב-ראש הכנסת הראשונה, וכך הוא אמר בנאומו הראשון, ביום השני לכהונתה של הכנסת ההיא: כנסת נכבדה, בוויכוח זה הניח עם המסורת נדבך חדש לבניין תקומתו המדינית.

אברהם בורג: ידע העם, ידע הבית, תדע הממשלה לשמור הן על הרמה והן על החופש של הבית גם יחד.

אברהם בורג: 35 שנים לאחר מכן, בכנסת האחרונה שבה שירת, הוא פתח את מושב הכנסת כזקן חברי הכנסת ואמר: "עיני כל ישראל, במדינה ובתפוצות, נשואות בשעה זו אל הבית הזה, והכול כמהים לאחדות בונה ויוצרת.

אברהם בורג: תהיינה הבעיות בעם אשר תהיינה, מן הראוי לשנן לעצמנו, כי הכנסת היא ראי של העם.

אברהם בורג: ראי המחנך באספקלריה שלו.

אברהם בורג: אספקלריה מאירה או מחשיכה לחובה או לטובה.

אברהם בורג: נימנע מאלימות מילולית, נמנע אלימות פיזית.

אברהם בורג: אלימות היא אלימות.

אברהם בורג: אסור שנגע זה יפשה בתוכנו ויפגע ברמה המוסרית והתרבותית של מדינתנו – – –".

אברהם בורג: ועוד הוא הוסיף: "והלוואי שנזכה להתעלות לרמת האחריות שההיסטוריה דורשת משליחיה ומטילה על מגשימיה".

אברהם בורג: תורת אמי ומוסר אבי תקפים לגבי כולנו כאז כהיום, לתמיד.

אברהם בורג: לזכרו של חברי אמיל גרינצוויג, זיכרונו לברכה, ולזכרו של יצחק רבין, ראש הממשלה המנוח, יהיו דבריו אלה של אבי נר לרגלי, לפיד אש המוליך את מחנה הדמוקרטיה והסובלנות כולו.

אברהם בורג: ליבת תפילת יומו של היהודי היא תפילת העמידה.

אברהם בורג: בסופה הוא פונה כלפי שמים ומבקש מבוראו: "שים שלום טובה וברכה חיים חן וחסד ורחמים – – – ברכנו אבינו כולנו כאחד באור פניך – – –".

אברהם בורג: ואז פוסע המתפלל לאחוריו, פונה לצדדיו, לעבר חבריו וקהילתו ולוחש: "אלוהי נצור לשוני מרע ושפתי מדבר מרמה – – – יהיו לרצון אמרי פי והגיון לבי לפניך – – – עושה שלום במרומיו הוא יעשה שלום עלינו ועל כל ישראל ואמרו אמן".

אברהם בורג: אני נושא תפילה לאבי שבשמים, שבסימן אלה תעמוד הכנסת הבאה: בסימן השלום מבית ומחוץ ובסימן תרבות הדיבור והכבוד לאחר באשר הוא.

אברהם בורג: ואמרו: אמן.

אברהם בורג: תודה רבה.

אברהם בורג: נעבור לסעיף הבא בסדר-היום: התייצבות ראש הממשלה הנבחר, חבר הכנסת אהוד ברק, הצגת שרי הממשלה, הודעה על חלוקת התפקידים ביניהם ועל קווי היסוד של מדיניות הממשלה.

אברהם בורג: אדוני ראש הממשלה הנבחר, בבקשה.

אהוד ברק: כבוד נשיא המדינה והגברת ראומה ויצמן, אדוני היושב-ראש, חברנו אברהם בורג, קבל נא את ברכתי מקרב לב על בחירתך הראויה לכהונת יושב-ראש הכנסת.

אהוד ברק: בית-המחוקקים זוכה היום במנהיגות חדשה, צעירה ונמרצת מבית-היוצר של תורה ועבודה, שתטביע, ללא ספק, את חותמה על הבית.

אהוד ברק: ברכת הצלחה שלוחה לך מכולנו, ואתך להוריך, הד"ר יוסף בורג ורבקה אמך.

אהוד ברק: תודה גם ליושב-הראש הזמני היוצא, חבר הכנסת שמעון פרס, שהוביל את הכנסת בשבועות האחרונים ביד אמונה, מנוסה ובוטחת; ואתו לכל חברי הכנסת שעזבו את המשכן, ובמיוחד ליושב-ראש הכנסת דן תיכון, שניהל את הכנסת בצורה שהוסיפה כבוד לבית ולדמוקרטיה הישראלית.

אהוד ברק: אפתח במלה אישית.

אהוד ברק: כמעט כל ימי הבוגרים הייתי חייל.

אהוד ברק: ידעתי את גאוות הניצחון, אך גם את כאב הכישלון.

אהוד ברק: כמי שבמשך עשרות שנים בגדיו היחידים היו רק מדי הזית, אני אומר לכם היום כדבריו של המשורר ע' הלל: "אנחנו החיילים האפורים, שידינו שחורות מלחמה, שנחירינו צחוני מוות, שלשוננו ניחרה מדרך, צועקים אנו אהבה אל תוככי נפשותיכן – – –".

אהוד ברק: אינני לבד כאן היום על הדוכן הזה.

אהוד ברק: יחד אתי לוחמי צה"ל בכל הדורות, שעמדו בקשים שבמבחני האש כדי להבטיח את חירותנו.

אהוד ברק: יחד אתי אלה שחזרו עם שחר מתופת הלילה ועל כתפיהם אלונקות דוממות ועליהן חברים חסרי רוח חיים.

אהוד ברק: אינני לבד כאן היום על הדוכן הזה.

אהוד ברק: יחד אתי עובדי ההיי-טק בלבן בהרצלייה והמובטלים קשי היום, חסרי הפרנסה, מדימונה, מאופקים ומחצור, רבנים וחילונים, עובדי הפאלחה והגננים ופועלי הבניין.

אהוד ברק: אינני לבד.

אהוד ברק: אינני לבד כאן היום.

אהוד ברק: יחד אתי האימהות שאינן ישנות בלילות והאבות המתייסרים בדאגה.

אהוד ברק: יחד אתי כל החולמים וכל הלוחמים.

אהוד ברק: בשם כל ממשלת ישראל היוצאת היום לדרך ובשמי אני מבטיח לכם, כי לא עצמנו עין בחודש האחרון ולא נעצום עין ככל שיידרש בעתיד, כדי שאימהות בישראל תלכנה לישון בשקט בשנים הבאות.

אהוד ברק: אדוני היושב-ראש, חברות וחברי הכנסת, יש בדברי ימי הכנסת עתות מפנה, תום עידן והתחלה חדשה.

אהוד ברק: היום תצא אל דרכה ממשלה חדשה בישראל, נשענת על אמון רחב של הבית הזה ושל רוב שדרות הציבור.

אהוד ברק: היום הזה, אני מאמין, יירשם בדברי הימים כציון דרך ועת מפנה; עת פיוס, עת אחדות, עת שלום.

אהוד ברק: שמונה שבועות חלפו מאז אמר העם את דברו בקלפי, ואני מבקש בראש דברי לשוב ולהביע את הכרת תודתי – הכרת תודתי העמוקה אליכם, המוני בית ישראל, הצופים בנו ברגע הזה, שנתנו בי את אמונם, ואת הוקרתי לכל האזרחים, ללא הבדל של השקפה, שהשתתפו בהליך הדמוקרטי וביטאו בו את בחירתם ואת רצונם החופשי.

אהוד ברק: חובה נכונה היא להביע הערכה מלאה לממשלה היוצאת על המאמצים שהיא השקיעה ועל ההישגים שהיא השיגה בתקופת כהונתה.

אהוד ברק: הוקרתי נתונה לכל השרים, ובמיוחד לראש הממשלה בנימין נתניהו, אשר הפגין, מאז קבלת דין הבוחר, התנהגות ממלכתית ראויה לציון.

אהוד ברק: ברצוני להוסיף גם מלה אישית: גם אם במישור הפוליטי היינו חלוקים על הדרך והרבה פעמים על הסגנון, הרי שבמישור האישי כמעט אף פעם לא נפגעו יחסינו.

אהוד ברק: כמי שמלווה את משפחת נתניהו, ואת בנימין נתניהו בתוכה, כבר עשרות שנים, אני מקווה ומאמין שנדע להיות ידידים גם בעתיד.

אהוד ברק: כבר אמרתי במוצאי יום הבחירות, כי משעת בחירתי אני רואה את עצמי שליחם של כל אזרחי ישראל.

אהוד ברק: בשמם ולמענם אפעל בכל כוחי, יחד עם חברי, מתוך הכרה עמוקה של כובד האחריות והשליחות, כדי לנווט ולהוביל את המדינה קדימה, אל יעדיה הגדולים, אל עתיד מבטיח.

אהוד ברק: בלבי תפילה עתיקה, תפילת שלמה: "ונתת לעבדך לב שמע – – – להבין בין טוב לרע, כי מי יוכל לשפט את עמך הכבד הזה".

אהוד ברק: אדוני היושב-ראש, כנסת נכבדה, אני גאה להציג לפני העם והבית ממשלה חדשה, רחבה, טובה, ייצוגית, הנשענת על תמיכת הרוב הגדול של חברי הכנסת ואזרחי המדינה.

אהוד ברק: לא בכדי ניצלתי את מלוא מכסת הזמן שהחוק העמיד לרשותי להרכבת הממשלה.

אהוד ברק: לא פעלתי בדרך הקלה.

אהוד ברק: לקחי ההיסטוריה היהודית ועומק הפיצול החברתי והפוליטי בישראל של היום חייבוני לבחור בדרך הארוכה והסבלנית, כדי להשיג את המטרה שהצבתי לעצמי: לכונן ממשלה שתפעל, בשעה של הכרעות לאומיות קשות, מתוך הסכמה ואיזון בין רוב חלקי העם.

אהוד ברק: לא הסכמתי לקבל – ולא אקבל בעתיד – שום פסילה מצד זה או אחר.

אהוד ברק: במהלך המשא-ומתן בחנתי ברצינות את האפשרות להרחיב אפילו עוד יותר את בסיס הקואליציה.

אהוד ברק: הדבר לא נסתייע, ובדיעבד אפשר שכך מוטב.

אהוד ברק: במשטר דמוקרטי יש חשיבות רבה לתפקידה של אופוזיציה פרלמנטרית, ובכוונתי לבטא את הכרתי בכך באמצעות קיום קשר שוטף, במסירת מידע ובהתייעצות מצד הממשלה עם ראשי הסיעות שאינן שותפות בקואליציה.

אהוד ברק: אני מצפה מצד האופוזיציה לביקורת עניינית ובונה, שתאפשר התחשבות גם בדעתה בניהול ענייני המדינה.

אהוד ברק: אדוני היושב-ראש, חברי הכנסת, קווי היסוד של הממשלה וההסכמים הקואליציוניים מונחים לפניכם.

אהוד ברק: הכול גלוי וברור לעין השמש.

אהוד ברק: אין דבר נסתר, אין הסכמים חשאיים, אין הבנות מתחת לשולחן, וכפי שנוכחתם, אין שום התחייבויות כספיות ושום טובות הנאה למגזרים מוגדרים או לקבוצות סקטוריאליות.

אהוד ברק: לא אכנס לכל פרטי קווי היסוד של הממשלה, אבל קווי היסוד האלה הם תעודת הזהות של הממשלה, עקרונות מדיניותה והצהרת כוונותיה.

אהוד ברק: בכל הממשלות הקודמות היו כוונות טובות.

אהוד ברק: לא כולן הצליחו באותה מידה להגשימן.

אהוד ברק: אני יודע, שמבחנה של ממשלה בסופו של דבר הוא מבחן הביצוע, ולא מבחן הכוונות.

אהוד ברק: אפעל בכל מאודי כדי שהפער בין הכוונות הטובות לבין הביצוע בפועל יהיה מצומצם ככל האפשר.

אהוד ברק: אדוני היושב-ראש, רבותי חברי הכנסת, הרעיון הציוני, שהועלה על נס בבאזל לפני יותר מ-100 שנה, חולל מהפכה בחיי העם היהודי והחזירו אל במת ההיסטוריה כאומה ריבונית, עצמאית, חזקה ומשגשגת.

אהוד ברק: קיבוץ הגלויות, ההתיישבות, החייאת הלשון, התרבות וחיי המדע והרוח, כינון מערכת חינוך מפוארת ומוסדות תורה, הקמת משק לאומי איתן, כוח מגן, מערכות תשתית ושירותי בריאות ורווחה, בניית חברה דמוקרטית, חופשית ורבגונית, המיוסדת על עליונות החוק והמשפט – כל אלו הם הישגים שאין להם אח ורע בדברי ימי האומות.

אהוד ברק: הם הושגו חרף השואה, שהכריתה שליש ממניינו של העם, ותוך כדי מאבק עיקש ומלחמות דמים שבהם נתנו מיטב בנינו ורענו את נפשם.

אהוד ברק: בזכותם אנחנו כאן, נחושים ובוטחים ושואפים להשלמה היסטורית ולקץ המלחמות והאיבה.

אהוד ברק: אנחנו מחבקים את בני המשפחות השכולות ואת בני משפחות הנעדרים והשבויים, את הנכים ופצועי מערכות הביטחון.

אהוד ברק: מי ייתן והשלום יביא מזור לכאבכם.

אהוד ברק: אנחנו יודעים שניצחונה של הציונות לא יהיה שלם עד שייכונו שלום אמת, ביטחון מלא ויחסי ידידות, אמון ושיתוף פעולה עם כל שכנינו שמסביב.

אהוד ברק: לפיכך, מטרתה העליונה של הממשלה תהיה להביא לישראל שלום וביטחון, תוך שמירה על האינטרסים החיוניים של מדינת ישראל.

אהוד ברק: פריצת הדרך ההיסטורית הגדולה לשלום הייתה כבר לפני 20 שנה, בחזונם ובאומץ רוחם של שני מנהיגים דגולים, מנחם בגין, זיכרונו לברכה, ואנואר אל-סאדאת, עליו השלום.

אהוד ברק: ציון דרך נוסף היה ועידת מדריד בזמנו של ראש הממשלה יצחק שמיר.

אהוד ברק: תנופה מחודשת ומרחיקת-לכת הביאו יצחק רבין – המנהיג האמיץ וישר הדרך, שכל כך הרבה למדתי ממנו ושנרצח בעת מאבקו על דרכו, דרך השלום – ואתו חברנו, ייבדל לחיים ארוכים, שמעון פרס.

אהוד ברק: ממשלתו של בנימין נתניהו פתחה אומנם בחתימה על הסכם חברון, אך כוחה לא עמד לה ליישם את הסכמי-וואי, שעליהם היא עצמה חתמה.

אהוד ברק: עתה הוטלה עלינו השליחות להשלים את המשימה ולכונן שלום כולל במזרח התיכון למוד המלחמות.

אהוד ברק: חובתנו, כלפינו וכלפי ילדינו, להוביל בצעדים נחרצים לחיזוקה של מדינת ישראל דרך סיומו של הסכסוך הישראלי-הערבי.

אהוד ברק: ממשלה זו נחושה בדעתה לאמץ כל כוח, להבקיע כל דרך ולעשות כל שיידרש למען ביטחון ישראל, השגת שלום ומניעת מלחמה.

אהוד ברק: חובה היסטורית מוטלת עלינו לנצל את חלון ההזדמנויות שנפתח בפנינו כדי להביא ביטחון ושלום ארוכי טווח לישראל.

אהוד ברק: יודעים אנחנו כי שלום כולל ויציב ייכון רק אם יישען בעת ובעונה אחת על ארבעה עמודים: מצרים, ירדן, סוריה ולבנון – במובן מסוים, כמקשה אחת – וכמובן, הפלסטינים.

אהוד ברק: כל עוד לא יושתת השלום על כל ארבעת העמודים, הוא יישאר בלתי שלם ובלתי יציב.

אהוד ברק: על מדינות ערב לדעת, כי רק ישראל חזקה ובוטחת בעצמה תוכל להביא לשלום, ומכאן והיום אני קורא לכל מנהיגי האזור להושיט את ידם אל ידנו המושטת ולכונן שלום של אמיצים באזור – שלום של אמיצים באזור שידע כל כך הרבה מלחמות, דם וסבל.

אהוד ברק: באוזני שכנינו הפלסטינים רצוני לומר: הסכסוך המר בינינו הסב סבל כבד לשני עמינו.

אהוד ברק: אין טעם עכשיו בהתחשבנות על שגיאות היסטוריות.

אהוד ברק: אפשר היה אולי אחרת, אך את העבר לא נוכל לשנות.

אהוד ברק: רק את העתיד נוכל להיטיב.

אהוד ברק: אני יודע לא רק את סבל עמי, אלא מכיר גם בסבלו של העם הפלסטיני.

אהוד ברק: שאיפתי ורצוני הם לשים קץ לאלימות ולסבל ולפעול עם המנהיגות הפלסטינית הנבחרת, ובראשה היושב-ראש יאסר ערפאת, בשותפות ובכבוד, כדי למצוא יחד הסדר הוגן ומוסכם לדו-קיום של חירות, שגשוג ושכנות טובה בארץ האהובה הזאת, שבה יחיו לתמיד שני עמים.

אהוד ברק: לנשיא סוריה חאפז אל-אסד אני אומר: ממשלת ישראל החדשה נחושה בכוונתה לקדם בהקדם האפשרי את המשא-ומתן לשם השגת הסדר שלום וביטחון דו-צדדי ומלא, על בסיס החלטות מועצת הביטחון 242 ו-338.

אהוד ברק: היינו יריבים קשים ומרים בשדות הקרב.

אהוד ברק: הגיעה העת לכונן שלום פתוח ואמיץ, שיבטיח את עתידם וביטחונם של עמינו, ילדינו ונכדינו.

אהוד ברק: כוונתי לסיים בתוך שנה את נוכחות צה"ל בלבנון, לפרוס את צה"ל בהסכם לאורך הגבול ולהחזיר את הבנים הביתה, תוך נקיטת הצעדים הנכונים לביסוס שלומם וביטחונם של תושבי גבול הצפון וכן עתידם של גורמי הביטחון והסיוע האזרחי הלבנוני שפעלו לצדנו למען תושבי האזור בכל השנים הללו.

אהוד ברק: אני מנצל הזדמנות זו כדי להעלות על נס את עמידתם האיתנה של תושבי קריית-שמונה ויישובי קו העימות לנוכח הקטיושות.

אהוד ברק: אני מחזק מכאן בשם כולנו את ידיהם.

אהוד ברק: נחישותם של התושבים ועוצמתו של צה"ל הן שיאפשרו לנו את כינון המצב החדש בצפון.

אהוד ברק: אדוני היושב-ראש, כנסת נכבדה, שתי המשימות גם יחד – הגעה להסדר קבע עם הפלסטינים והשגת שלום עם סוריה ולבנון – חיוניות ודחופות בעיני באותה מידה.

אהוד ברק: אין דירוג ביניהן ואין עדיפויות.

אהוד ברק: היעד של הממשלה יהיה לפעול בעת ובעונה אחת כדי לקרב את השלום בכל החזיתות, אך בלי להתפשר על צורכי הביטחון והאינטרסים החיוניים ביותר של ישראל, ובראשם ירושלים המאוחדת בריבונותנו, בירת ישראל לנצח.

אהוד ברק: לא נירתע מפני הקשיים הצפויים.

אהוד ברק: אני יודע היטב, כי צפוי לנו משא-ומתן קשה, רצוף משברים ועליות וירידות, לפני שנגיע אל היעד הנכסף.

אהוד ברק: אני יכול רק להבטיח, כי אם תימצא בצד השני אותה מידה של נחישות ורצון טוב להגיע להסכם כפי שיש בצד שלנו, שום כוח בעולם לא ימנע מאתנו להשיג כאן שלום.

אהוד ברק: בקשר לכך אני מייחס חשיבות רבה מאוד לתמיכתן של שותפותינו להסכמי השלום, מצרים וירדן.

אהוד ברק: אני מאמין, כי הנשיא חוסני מובארק והמלך עבדאללה יוכלו למלא תפקיד חיוני ביצירת הדינמיקה ואווירת האמון הדרושות כל כך להתקדמות השלום.

אהוד ברק: הם יוכלו גם לקדם את החינוך לשלום לילדי מצרים וירדן, הפלסטינים ובעתיד גם סוריה ולבנון; חינוך לשלום, שהוא תנאי לכל שלום יציב בטווח ארוך.

אהוד ברק: אני משוכנע, כי גם המלך חסן במרוקו יוכל לתרום לכך וכן מדינות נוספות שפתחו כבר בעבר ערוצי קשר עם ישראל ושיתוף פעולה עם תהליך השלום בתחומים שונים.

אהוד ברק: שאיפתי תהיה לחדש אתן את המגעים, כדי ליצור אווירה אזורית אוהדת, שתסייע למשא-ומתן.

אהוד ברק: מיותר לומר, כי עזרתה של ארצות-הברית היא תנאי יסודי לכל התקדמות לפתרון הסכסוך באזור.

אהוד ברק: ידידותה של אמריקה תחת הנהגתו של הנשיא קלינטון, נדיבותה ועוצמת תמיכתה בתהליך השלום במזרח התיכון מהוות מרכיב חיוני לסיכוי להגיע אל היעד.

אהוד ברק: בקרוב אצא לארצות הברית על-פי הזמנת הנשיא קלינטון, ידיד נאמן לישראל, כדי לדון אתו במכלול הנושאים בינינו, ובראשם חידוש תהליך השלום בכל המסלולים וביצור עוצמתה וביטחונה של ישראל.

אהוד ברק: אדוני היושב-ראש, חברי הכנסת, הערובה להסכמי שלום ולקיומם טמונה בעוצמתו של צבא-הגנה לישראל.

אהוד ברק: על כן נשקוד על חישולו של צה"ל, על איכות מפקדיו וחייליו, על ציודו במיטב מערכות החינוך והטכנולוגיה, על אימונו ועל הכשרתו; על היותו ערוך תמיד להרתיע ולתת מענה על סכנות רחוקות וקרובות ועל כל סוגי האיומים, קונבנציונליים או אחרים.

אהוד ברק: אולם ביטחון איננו רק הטנק, המטוס או ספינת הטילים.

אהוד ברק: ביטחון הוא קודם כול האדם עצמו.

אהוד ברק: הוא המעצב את חוסנה של החברה ואת עוצמתה הלאומית של ישראל.

אהוד ברק: על כן, בד בבד עם קידום נושא הביטחון והשלום ומדיניות החוץ, ובמידה לא פחותה של דחיפות וחשיבות, מחויבת הממשלה להתמודד עם אתגרי החברה, המשק והטיפול בצרכיו של כל אזרח.

אהוד ברק: החברה הישראלית היא חברה ייחודית, פסיפס מרתק של גוונים ודעות, תרבויות ואמונות.

אהוד ברק: ותיקים ועולים חדשים, יוצאי גלויות שונות, דתיים וחרדים ומסורתיים וחילונים, יהודים וערבים ודרוזים וצ'רקסים, כולם כאחד ובאותה מידה הם ישראל.

אהוד ברק: חברה שאין בה טובים יותר ופחות, אך יש בה, כמו בכל חברה אנושית, שולי עוני ונחשלות.

אהוד ברק: יש מגזרים חלשים ובהם מאות אלפי אזרחים כואבים, שאין ביכולתם, בלי תמיכה ודחיפה, להדביק את קצב ההתקדמות המהיר.

אהוד ברק: אסור לנו לרוץ קדימה ולהשאירם מאחור בצדי הדרכים.

אהוד ברק: הממשלה בראשותי מחויבת למלחמה באבטלה ובעוני, המאיימים לפורר ולנוון את רקמתנו החברתית, וכן למאבק על חיזוק מערכת הבריאות ושיפור שירותי הרווחה במדינת ישראל.

אהוד ברק: הממשלה היוצאת היום לדרך תשנה את סדר העדיפויות הלאומי.

אהוד ברק: אנחנו נכונן סדר עדיפויות לאומי חדש.

אהוד ברק: החשובה במשימות שתיטול הממשלה על עצמה בתחום החברתי היא הצבת החינוך בראש סולם העדיפויות.

אהוד ברק: תמיד ראיתי בחינוך את ההשקעה הנכונה והמשתלמת ביותר לטווח הארוך.

אהוד ברק: על כן נשאף למתן מיטב החינוך לכל ילד וילדה ולכל נער ונערה בישראל, מגיל הגן ועד שערי האוניברסיטה.

אהוד ברק: הממשלה תקצה משאבים ומאמצים כדי לחולל מפנה ולהפיח רוח חדשה במערכת החינוך כולה, להרחבת בסיס הידע, לטיפוח הסקרנות ולמיצוי פוטנציאל הכישרון של הדור הצעיר לאפיקים יצירתיים; ובה במידה תקצה הממשלה משאבים לחינוך לערכים, למוסר אישי, לעבודה, לאחריות חברתית, להתנדבות, לעזרה לזולת, לצדק, לכיבוד החוק ולסלידה מעוול ומאלימות.

אהוד ברק: דגש מיוחד תשים הממשלה במאבק חסר פשרות באלימות הגואה בקרב בני הנוער.

אהוד ברק: לא נקבל מצב שבו הורים יחששו לשלוח את ילדיהם לבתי-הספר ולמגרשי המשחקים.

אהוד ברק: רצוני לומר דבר לאזרחים מבני עדות המיעוטים במדינת ישראל: אני מאמין בכל לבי בערך השוויון בין אדם לאדם, בין אזרח לאזרח – ללא הבדל.

אהוד ברק: מדינת ישראל לא תמיד השכילה להעניק לכל אזרחיה את תחושת השוויון והשותפות.

אהוד ברק: הפערים גדולים ותחושת המרירות איננה בלתי מוצדקת.

אהוד ברק: אני יודע שאתם שבעי סיסמאות והבטחות.

אהוד ברק: אני מתחייב היום לפניכם, שהממשלה בראשותי תעשה כל מאמץ כדי לגשר בהדרגה על הפערים, להפיג את הניכור, להעמיק את השוויון בין כל מגזרי האוכלוסייה בישראל.

אהוד ברק: ממשלות רבין ופרס החלו במאמץ מרוכז לחולל את המפנה; אנחנו נמשיך בכך ביתר שאת.

אהוד ברק: אדוני היושב-ראש, חברי הכנסת, הדגשת הפן החברתי במדיניות הממשלה אין בה סתירה למדיניות של משק חופשי, יצרני, המשוחרר מהתערבות בלתי הכרחית של הממשלה; משק שיהווה אבן שואבת להשקעות חוץ ויהיה מבוסס יותר ויותר על תעשיות היי-טק, על מחקר ופיתוח מקומי ועל צעידתה של ישראל בחזית הקידמה המדעית והטכנולוגית, כי אין חברה בריאה בלי כלכלה בריאה ולהיפך.

אהוד ברק: יצירתם של 300,000 מקומות עבודה חדשים בארבע השנים הבאות, שעליהם התחייבתי במסע הבחירות, היא יעד קונקרטי אפשרי לצמצום חרפת האבטלה ולחיזוק המשק כולו.

אהוד ברק: היעד הזה והשגתו מותנים במתן תנופה חדשה למשק כתוצאה מחידוש האמון בעתיד של שלום לאזור ולמדינה.

אהוד ברק: אדוני היושב-ראש, חברי הכנסת, אנחנו חיים בעידן של משק גלובלי, תקשורת מיידית חובקת עולם, הנתונים לחשיפה תרבותית, כלל-עולמית, באמצעות מסכי הטלוויזיה, האינטרנט והמחשב.

אהוד ברק: בעולם פתוח כזה, אין שום אפשרות להתעטף בקונכיית שריון בלתי חדיר ולהסתגר מפני העולם החיצון, אף אם השפעותיו אינן תמיד רק חיוביות.

אהוד ברק: העולם הולך ומשתנה במהירות כה רבה, עד שמי שלא יתמודד עם המציאות החדשה ולא יסתגל אליה ימצא עצמו, כמו עליסה בארץ הפלאות, נגרר למעשה מאחור.

אהוד ברק: משימתנו היא להכשיר את הדור הצעיר בישראל לעידן החדש, הפתוח, הגלובלי, של המאה ה-21, ועם זאת לבצר ולחזק את מרכיבי זהותו הלאומית והיהודית ואת תחושת השתייכותו וחישוקיו כישראלי.

אהוד ברק: הדרך לכך היא בהעמקת התודעה ההיסטורית ובהכרת המורשת והאמונה, בבניית חברה סולידרית, שיש בה לכידות פנימית, וכן במה שקרוי, ואין להתבייש בכך – גאווה לאומית.

אהוד ברק: לא גאווה יהירה ומתנשאת על האחר והשונה, אלא גאווה שיש בה הכרת ערך, הזדהות עם הזיכרון ההיסטורי, הקולקטיבי, של כל עדות ישראל עם מורשת הדורות ועם תרומתו העצומה של עמנו לציוויליזציה האנושית; הזדהות עם מאבק התקומה ועם הנופלים במערכות ישראל, הזדהות עם יעדיה של המדינה, המעוגנים בחזונם של נביאי ישראל ובמגילת העצמאות; עם עצם השם ישראל, המבטא אומץ רוח, התמודדות וניצחון, ככתוב בברכת המלאך ליעקב בספר בראשית: "לא יעקב יאמר עוד שמך, כי אם ישראל, כי שרית עם אלהים ועם אנשים ותוכל".

אהוד ברק: אדוני היושב-ראש, חברי הכנסת, ממשלה זו שאני מבקש כי תיתנו בה את אמונכם היא ממשלה שפניה לשלום ולביטחון, שפניה לחינוך, לבריאות ולרווחה; שפניה לשוויון אזרחי מלא ולצדק חברתי; שפניה למשק חופשי ומשגשג, לצמיחה ולמיגור האבטלה והעוני; שפניה לעלייה ולחיזוק הקשר בין ישראל לתפוצות; שפניה לביצור הדמוקרטיה ולעליונות החוק והמשפט.

אהוד ברק: זו ממשלה של שילוב ידיים ושילוב הכוחות.

אהוד ברק: השיקול העקרוני שהנחה אותי בהרכבת הממשלה הוא הצורך במציאת מכנה משותף רחב, רחב ככל האפשר, כדי להושיב יחד ולשתף באחריות נציגי מפלגות ומגזרים מצדדיה השונים, אפילו הנוגדים, של החברה הישראלית.

טלב אלסאנע: חוץ מהערבים.

קריאה: והנשים.

אהוד ברק: זה לא פשוט, ויש לזה מחיר.

אהוד ברק: את הפשרות הכואבות נצטרך לעשות קודם כול בתוכנו, במדיניות שהיא פרי של הסכמה רחבה, מפוכחת, מציאותית; מדיניות ישרה ובוטחת בכוחנו, שאיננה עשויה ממשאלות לב ורהב ריק מתוכן; שאין בה לא חופזה נמהרת ולא הססנות והחמצת השעה, לא רפיון רוח ולא שיכרון כוח – –

מוחמד ברכה: ויש בה פסילה של ציבור שלם, של 20%.

אהוד ברק: – – שיש בה אהבה גדולה – – –

מוחמד ברכה: – – –

אהוד ברק: שיש בה אהבה גדולה לכל חבל מולדת והכרה כואבת גם בזיקתם של האחרים לה.

מוחמד ברכה: איפה השר הערבי בממשלה הזאת?

אהוד ברק: הממשלה הזאת – – –

טלב אלסאנע: איפה השר הערבי?

אברהם בורג: חבר הכנסת טלב אלסאנע, אני מאוד מודה לך על ההערה שלך.

אברהם בורג: ראש הממשלה שמע לה.

אברהם בורג: אני בטוח שהוא הפנים אותה וימצא דרך להתייחס אליה.

אברהם בורג: תודה רבה.

קריאה: – – –

אברהם בורג: תודה רבה לכם.

אברהם בורג: אני מאוד מודה לכם.

אברהם בורג: תודה.

אהוד ברק: הממשלה הזאת לא תפנה עורף לשום קבוצה – לא תפנה עורף לשום קבוצה, לשום פלג ולשום מגזר, ואפילו לשום זרם אידיאולוגי בחברה הישראלית.

מוחמד ברכה: כבר הפנית עורף, מר ברק.

טלב אלסאנע: – – –

אברהם בורג: חבר הכנסת ברכה, גם אם – – –

מוחמד ברכה: – – – אתה עדיין מתייחס לעדות המיעוטים.

מוחמד ברכה: עוד לא הפנמת שיש מיעוט לאומי.

אברהם בורג: חבר הכנסת ברכה, גם אם תחזור שלוש פעמים על אותה אמת, היא לא תשתנה.

אברהם בורג: תודה רבה.

אחמד טיבי: הממשלה תישאר נקייה מערבים – – –

אברהם בורג: תודה גם לך.

אהוד ברק: זו תהיה ממשלה של רב-שיח מתמיד, של פתיחות ושל אוזן קשבת; ממשלה שתשאף להשגת הסכמה לאומית חדשה, אך לא תתחמק מן ההכרעות ולא תגזור על עצמה בשום אופן שיתוק ונטרול הדדי.

מוחמד ברכה: – – –

אהוד ברק: אני יודע ומבין בדיוק את הכיוון ואת היעד שאליו צריכה הממשלה להגיע, ובכוונתי להוביל את המסע הזה אל קו המטרה.

אהוד ברק: בסופו של דבר, כפי שהתחייבתי, אם וכאשר תידרשנה הכרעות היסטוריות קרדינליות, ייקרא הציבור כולו, על-פי רצונו הסוברני, לקבל החלטה במשאל עם.

אהוד ברק: אני מאמין, כי הנשיאה המשותפת באחריות תקרב את הקצוות, תקהה את הניגודים בחברה ותחייב התחשבות, הקשבה ואיזונים הדדיים.

אהוד ברק: שהרי כבר נאמר בתורתנו, ועל תורתנו: "דרכיה דרכי נועם וכל נתיבותיה שלום".

אהוד ברק: כך נוכל להתייצב יחד נוכח המבחנים וההכרעות הצפויים לנו.

אהוד ברק: כך נהיה חזקים ומאוחדים יותר, על אף הוויכוחים ומגוון הדעות שבתוכנו.

אהוד ברק: אולי נהיה גם חכמים יותר, כי התבונה המשותפת היא שתנחה אותנו.

אהוד ברק: שמשו של האלף נוטה לערוב.

אהוד ברק: בעולם כולו יש ציפייה דרוכה לאלף החדש שיפציע.

אהוד ברק: הלוח העברי אינו מכיר בכך, ולרובנו החלפת הקידומת ב-31 בדצמבר איננה יום של חג.

אהוד ברק: אולם אנחנו חלק מן העולם, והממשלה החדשה הזאת תחצה את הקו אל תוך האלף הבא.

אהוד ברק: תקוותי היא, כי התחושה של התחלה חדשה לא תפסח על המזרח התיכון, וכי ראשיתו של האלף השלישי תביא אתה אווירת פיוס ותנופת שלום גם לאזורנו.

אהוד ברק: ממשלת ישראל תהיה שם, נכונה לאתגר, קשובה לציפיות ושואפת להוריש לילדינו עתיד טוב יותר.

אהוד ברק: אדוני היושב-ראש, אני מבקש עתה להציג בפני הכנסת את הרכב הממשלה.

תמר גוז'נסקי: נטולת הנשים.

אהוד ברק: אהוד ברק – ראש הממשלה ושר הביטחון; דליה איציק – השרה לאיכות הסביבה; יוסי ביילין – שר המשפטים; בנימין בן-אליעזר – שר התקשורת; שלמה בניזרי – שר הבריאות; שלמה בן-עמי – השר לביטחון פנים; אלי ישי – שר העבודה והרווחה; בייגה שוחט – שר האוצר; יצחק כהן – השר לענייני דתות; רן כהן – שר התעשייה והמסחר; דוד לוי – שר החוץ; יצחק מרדכי – שר התחבורה; אלי סויסה – השר לתשתיות לאומיות; שמעון פרס – השר לשיתוף פעולה אזורי; חיים רמון – שר במשרד ראש הממשלה, אחראי לנושא ירושלים; בייגה שוחט – שוב, שר האוצר.

תמר גוז'נסקי: פעמיים?

אהוד ברק: פעמיים כי טוב, יום שלישי היום.

אברהם בורג: זה כנראה לפי הגודל.

ישראל כץ: פעם אחת עבור ברעם.

אהוד ברק: יוסי שריד – שר החינוך; נתן שרנסקי – שר הפנים.

אהוד ברק: בראש המשרדים שאפרט להלן יעמוד בשלב זה ראש הממשלה: משרד החקלאות ופיתוח הכפר, המשרד לקליטת העלייה, משרד התיירות ומשרד המדע.

אהוד ברק: אדוני היושב-ראש, חברי חברי הכנסת, זהו נכון לעכשיו הרכבה של הממשלה.

תמר גוז'נסקי: מדוע רק אישה אחת?

אהוד ברק: בימים הקרובים אביא לפני הכנסת – –

תמר גוז'נסקי: – – – מדוע רק אישה אחת?

אהוד ברק: – – הצעה לשינוי חוק-יסוד: הממשלה ולהגדלת מספר – –

תמר גוז'נסקי: – – – מדוע רק אישה אחת?

ראובן ריבלין: הבטחות צריך לקיים.

אהוד ברק: – – השרים, דבר המתחייב מגודלה של הקואליציה ומגודלה של הכנסת.

אהוד ברק: בכל הרכב – –

לימור לבנת: – – – למה הוא התחייב?

אברהם בורג: תודה.

אברהם בורג: רבותי חברי הכנסת, תודה רבה.

אהוד ברק: – – זו הממשלה הטובה ביותר למדינת ישראל בעת הזאת.

אהוד ברק: משימותיה כבירות, אולי גם היסטוריות.

אהוד ברק: זו הממשלה הנכונה בזמן הנכון, והיא תוכיח זאת.

אהוד ברק: אנחנו נושאים את הלפיד שהעבירו לנו קודמינו ונוטלים עלינו את מלוא האחריות ללכת קדימה.

אהוד ברק: הממשלה המבקשת היום את אמונה של הכנסת החמש-עשרה יודעת היטב, כי עיני כל אחת ואחד בישראל נשואות אליה בתפילה ובתקווה גדולה.

אהוד ברק: מיליוני עיניים בישראל ועיני מיליוני יהודים בתפוצות ומאות מיליונים בעולם כולו נשואות היום אלינו בתפילה, שנדע להוביל בנחישות וביד בוטחת לדרך חדשה, לתנופה, לדף חדש בספר ההיסטוריה של מדינת ישראל; לדף חדש של שלום בזירה שידעה בדורות האחרונים כמעט רק שכול, כאב וסבל.

אהוד ברק: מלווים בברכתם ובדאגתם של כל אלה אנחנו יוצאים היום לדרך הארוכה והקשה.

אהוד ברק: אודה לכם מאוד, חברי הכנסת, אם תיתנו לממשלה את אמונכם ותעניקו לה היום את ברכת הדרך.

אהוד ברק: תודה.

אברהם בורג: תודה רבה, אדוני ראש הממשלה.

אברהם בורג: בטרם נעבור לדיון – הגיש חבר הכנסת דני נווה הצעה לסדר שעניינה הנחת כל ההסכמים הנוגעים לכינונה של הממשלה.

אברהם בורג: דומני שתשובתו החד-משמעית של ראש הממשלה בנושא הזה לא מותירה מקום לספק, ולכן אינני רואה מקום לאפשר דיון בהצעה הזאת.

אברהם בורג: תודה רבה.

דני נוה: אדוני היושב-ראש – – –

אברהם בורג: כך קבעתי, ואני מודה לך, חבר הכנסת נווה.

אברהם בורג: נעבור לדיון.

אברהם בורג: הוועדה המסדרת קבעה מסגרת דיון סיעתי של שלוש שעות.

אברהם בורג: לאחר הפתיחה של ראש הממשלה, כפי ששמענו, שמייד יבואו לה דברי שילומים והשלמות, יעלה ויבוא ראש הממשלה היוצא חבר הכנסת בנימין נתניהו, ולאחריו – חבר הכנסת אריאל שרון.

אברהם בורג: בבקשה, אדוני ראש הממשלה.

אברהם בורג: סערה חדשה?

אהוד ברק: העיר לי השר שאול יהלום, שלא מניתי את המיועד לשר הבינוי והשיכון, השר הרב יצחק לוי.

אהוד ברק: אני מצר על כך.

אהוד ברק: היות שהוא שומר בלאו הכי על הרציפות ליד שולחן הממשלה, אני מבקש להכניס אותו לרשימה.

ראובן ריבלין: תכניס אותו דרך החוק הנורבגי.

אברהם בורג: הוכנס.

אברהם בורג: תודה רבה.

אברהם בורג: אדוני ראש הממשלה היוצא, חבר הכנסת בנימין נתניהו, בבקשה.

אברהם בורג: רבותי חברי הכנסת, אני מבקש.

בנימין נתניהו: כבוד נשיא המדינה, חברי הבית, ראשית אני רוצה לאחל הצלחה ולברך אותך, היושב-ראש החדש של הבית, שתביא לכנסת את כל החן והחוכמה שהכנסת זוכרת לטובה מאביך שנמצא כאן היום.

בנימין נתניהו: אני רוצה גם להודות לראש הממשלה הנכנס אהוד ברק על הדברים האישיים שכוונו אלי.

בנימין נתניהו: ברוח עיקרון מסוים שקבעתי אני יכול לומר: זה לגמרי הדדי.

בנימין נתניהו: אנחנו מכירים זה את זה מימים של טרם, טרם תדמיות וטרם מחלוקות, מימים של קרבת אוהלי סיירים ולילות רוויים במאמץ וזיעה ותעוזה למען ביטחון ישראל.

בנימין נתניהו: אני רוצה לברך את ראש הממשלה ואת ראש האופוזיציה ולאחל לשניכם הצלחה, כל אחד בתפקידו.

בנימין נתניהו: אני מצרף את ברכתי גם לשרי הממשלה, וכמובן, לחברי הכנסת החדשים משני צדי הבית.

בנימין נתניהו: אני מבקש להודיע היום לכנסת, שאחרי 11 שנים של שירות, שלוש שנים מתוכן כראש ממשלה, אני פורש היום מחברותי בכנסת.

בנימין נתניהו: במהלך כל השנים הללו השתדלתי לפעול ולעשות כמיטב יכולתי למען העם והמדינה, על-פי אמונתי העמוקה והשקפת עולמי.

בנימין נתניהו: אני יכול רק לאחל לכל חברי הבית, שנפעל גם בעתיד מתוך ראייה של טובת העם וטובת המדינה, איש-איש על-פי דרכו, איש-איש על-פי אמונתו.

בנימין נתניהו: אני מתפלל, שהדברים הללו שקובעים את גורלנו תמיד יהיו לנגד עינינו, ושמעבר לכל חילוקי הדעות וההשקפות, טובת העם והדאגה לעתיד המדינה יהיו המטרות המשותפות לכולנו ומאחדות את כולנו.

בנימין נתניהו: שלום לכולכם ובהצלחה.

אברהם בורג: אדוני ראש הממשלה היוצא, בשם הכנסת היוצאת אני לא יכול לדבר, אבל בשם הכנסת הנכנסת אני מבקש להודות לך ולאחל לך בהצלחה בכל אשר תפנה.

אברהם בורג: תודה רבה.

אברהם בורג: נפתח בדיון.

אברהם בורג: ראשון הדוברים – השר אריאל שרון, עשר דקות; ואחריו – חבר הכנסת דוד לוי.

אברהם בורג: בבקשה.

אריאל שרון: כבוד נשיא המדינה והגברת ויצמן, אדוני היושב-ראש, כנסת נכבדה, ברכות מיוחדות לחברי הכנסת החדשים ולוותיקים שהגיעו, מהם מוותיקי הוותיקים.

אריאל שרון: אפתח בברכה ליושב-ראש הכנסת שנבחר היום, חבר הכנסת אברהם בורג.

אריאל שרון: אני מאחל לו הצלחה במילוי תפקידו האחראי.

אריאל שרון: אני מבקש בשם האופוזיציה לברך את ראש הממשלה החדש שייבחר היום, מר ברק, ואת חברי הממשלה החדשה.

אריאל שרון: לא פעם אמרתי לכם שטוב להיות שר.

אריאל שרון: אני מקווה שתיהנו מזה.

אריאל שרון: אנחנו מספסלי האופוזיציה נעקוב אחרי צעדיכם.

אריאל שרון: אם פעולות הממשלה יתרמו לחיזוקה, להתפתחותה ולקידומה של המדינה היהודית בארץ-ישראל, כאמור במגילת העצמאות, נתמוך בהן; אם לאו – אם תהיה התנכרות לכל תוכן לאומי, ציוני, יהודי ודמוקרטי, נבקר אותה וניאבק בה בכל כוחנו, כמקובל במדינה דמוקרטית.

אריאל שרון: לראש הממשלה הנבחר הייתה הזדמנות נדירה ליצור אחדות מלאה בעם לקראת האתגרים הגדולים, התקוות הרבות מחד גיסא והסכנות הגדולות מאידך גיסא שבפניהן עומדת מדינת ישראל.

אריאל שרון: לצערי, ראש הממשלה ברק העדיף שיקולים מפלגתיים צרים מיידיים על פני אינטרסים לאומיים ארוכי טווח.

אריאל שרון: אנחנו, אנשי הליכוד, היינו מוכנים להיות שותפים אמיתיים.

אברהם בורג: רבותי, אני מבקש לתת כבוד לדובר ולתת כבוד למליאה.

אברהם בורג: תודה רבה.

אריאל שרון: אנחנו ניהלנו משא-ומתן בידיים נקיות.

אריאל שרון: במהלך המשא-ומתן חזרתי ואמרתי פעמים רבות, שאנחנו ניכנס לממשלה אם תהיה שותפות אמיתית בקבלת ההחלטות ובביצוען הן בתחום הכלכלי-החברתי והן בתחום המדיני-הביטחוני.

אריאל שרון: לצערי, עלי לומר, כי השותפות שהוצעה לנו לא הייתה שותפות של אמת.

אריאל שרון: אף שהצלחנו להכניס כמה תיקונים בקווי היסוד של הממשלה, בעיקר באמצעות שותפינו לממשלה היוצאת; חלקנו על הרבה נקודות אחרות.

אריאל שרון: התנגדנו נחרצות לירידה מרמת-הגולן ולחזרת הסורים לשפת הכינרת.

אריאל שרון: עמדנו על הצורך להפריד בין פתרון סוגיית לבנון ובין המשא-ומתן עם סוריה, וזה אפשרי.

אריאל שרון: חזרנו ותבענו את קיומם של אזורי ביטחון רחבים דיים ביהודה ובשומרון, ולא הסתרנו, אמרתי זאת גם מעל הבמה הזאת: ישראל זקוקה לרצועת ביטחון של 20–17 קילומטר מנהר הירדן ומערבה, ולרצועה צרה יותר, של 7–5, לפעמים פחות, קילומטרים מזרחית למה שהיה הקו הירוק פעם, וכמובן לצירים אסטרטגיים בעלי חשיבות.

אריאל שרון: את הדברים האלה הבהרנו.

אריאל שרון: וכמובן, שליטת ישראל על מקורות המים שלה.

אריאל שרון: עמדנו על כך שאין לפגוע, לא היום ולא בעתיד, במפעל החלוצי הציוני האדיר: ההתיישבות ביש"ע, חומת המגן של ישראל.

אברהם בורג: חבר הכנסת כהן, או תקשיב או תשב.

אריאל שרון: ובירושלים תבענו, שהממשלה שתקום לא תסתפק בהצהרות.

אריאל שרון: הצהרות בעניין ירושלים יש לנו מספיק.

אריאל שרון: כמעט כולן דומות.

אריאל שרון: תבענו מעשים: המשך הבנייה בהר-חומה ובראס-אל-עמוד, כדי שלא ייווצר מסדרון פלסטיני רצוף אל ירושלים המאוחדת, בירת העם היהודי זה 3,000 שנה ובירת מדינת ישראל זה 51 שנים ולעולם.

אריאל שרון: תבענו את המשך פיתוחה של מעלה-אדומים וחיבורה אל ירושלים.

אריאל שרון: עמדנו על כך שיהודים יוכלו לחזור ולהתיישב בין החומות ובכל מקום בירושלים.

אריאל שרון: רק חיים יהודיים בכל חלקי העיר, לצד האוכלוסייה הערבית שחיה שם, הם הערובה לכך שירושלים המאוחדת תישאר לנצח בירת העם היהודי ומדינת ישראל.

אריאל שרון: עמדנו במשא-ומתן על כך שתימשך הפעילות שבה התחלנו נגד השתלטות הרשות הפלסטינית על ירושלים.

אריאל שרון: חזון המחנה הלאומי בישראל הוא דגל ישראל מתנוסס בגאון בירושלים, ולא דגל אש"ף על הר-הבית.

אריאל שרון: דגל אש"ף שם, לצערי, זה חזונו החדש של השמאל הישראלי.

אריאל שרון: עמדנו על כך שמקומות מקודשים ליהדות יישארו לנצח בידינו: מערת-המכפלה, קבר רחל, שילה ובית-אל ועוד ועוד – ערש היוולדו של העם היהודי.

אריאל שרון: ידענו שמר ברק ניצח בבחירות, ולא חשבנו לרגע שאנחנו יכולים להטיל וטו על החלטות הממשלה, אבל עמדנו על כך שייווצר מנגנון מסוים שיאפשר לנו, כמו למפלגות אחרות, מעקב מלא אחרי ניהול המשא-ומתן.

אריאל שרון: לא וטו תבענו, לא הכתבה אף לא הכרעה בנושאים גורליים על-ידי אדם אחד, מוכשר ככל שיהיה.

אריאל שרון: אם יש אי-הסכמות בצוות מצומצם או בוועדה ממשלתית, מכריעים בממשלה.

אריאל שרון: כך נוהגים בממשל דמוקרטי תקין.

אריאל שרון: אין בינינו מוכשרים יותר לניהול משא-ומתן קואליציוני ומוכשרים פחות, אין בינינו נאיביים, ואיש לא דהר אל הממשלה.

אריאל שרון: לדעתי, בתחילה, כוונתו של מר ברק הייתה כנה.

אריאל שרון: בסופו של דבר, זה היה לפני כעשרה ימים, נפסקה מצדו הכנות מסיבות השמורות עמו.

אריאל שרון: אני אומר מה שאני אומר עכשיו בצער, כי הייתה כאן פגיעה חמורה במערכת האמון המיוחדת ורבת-השנים בינינו, על כל המשתמע מכך.

אריאל שרון: לכן החלטתי להפסיק ביוזמתי ומייד את המשא-ומתן, וכך עשיתי.

אריאל שרון: מר ברק נבחר אישית ברוב גדול, ויש לממשלה רוב בכנסת, שכולל 33 חברי כנסת שכיהנו בממשלת נתניהו, שתמכו ועמדו על קבלת החלטות, ובהן החלטות בעלות חשיבות לאומית מכרעת.

אריאל שרון: אני מקווה שבשרתם בממשלה החדשה הם יזכרו זאת.

אריאל שרון: אבל אף שיש לממשלה רוב ברור בכנסת, אין לממשלה רוב בעם.

אריאל שרון: העם חצוי.

אריאל שרון: אל העם אנחנו נדבר, ונזהיר אותו מפני כל צעד שיסכן את הדורות הבאים.

אריאל שרון: ניאבק בכנסת.

אריאל שרון: שום שיקול מפלגתי צר לא יעמוד בדרכנו.

אריאל שרון: ניאבק כפי שנאבקים בדמוקרטיות אמיתיות.

אריאל שרון: ניצחונו האישי של מר ברק היה ברור, אבל הוא עוד צריך להוכיח מה יעשה כראש ממשלה.

אריאל שרון: הוא הבטיח הרבה: ממשלה של כל העם, חינוך חינם מגיל שלוש ועד לאוניברסיטה, מניעת גזל הקופה הציבורית וגם תוספת של שישה שרים ועוד כמה סגני שרים, וגם הבטיח הבטחות לאשה במסדרון בית-החולים, וגם הבטיח גיוס בחורי ישיבות וגם ההיפך, ועוד ועוד.

אריאל שרון: חבל שהישגי הממשלה היוצאת בראשותו של נתניהו, והיו רבים כאלה, טבעו בהשמצות ובהפצת שנאה מכוונות, שהפכו לנהר גועש שלא ניתן היה לעוצרו עוד.

אריאל שרון: מי ייתן ואתם, אחרי דברי הרהב שהשמעתם, ועוד תשמיעו פה בוודאי במשך היום, תוכלו להמשיך באותם נושאים שבהם טיפלנו.

אריאל שרון: ואינני אומר שבכל דבר הצלחנו, היו גם דברים שהצלחנו בהם פחות.

אריאל שרון: אמרתי: אנחנו נשפוט את הממשלה החדשה על-פי מעשיה.

אריאל שרון: ומה צריכה, לדעתנו, לעשות ממשלה ציונית בישראל?

אריאל שרון: מה צריך להיות חזונה?

אריאל שרון: אני מתחיל ביעד העיקרי של ממשלה ציונית יהודית בירושלים, ולא שמענו על זה מלה אחת היום – עלייה.

אריאל שרון: ובשלב הראשון העלאת מיליון יהודים ארצה בתוך שנים ספורות.

אריאל שרון: בעלייה תלוי הכול: השלום, הביטחון, השגשוג הכלכלי.

אריאל שרון: היכן זה אצלכם?

אריאל שרון: איפה?

אריאל שרון: זה טמון שם באיזה מקום.

אריאל שרון: העמקת החינוך הציוני העברי והרחבתו; טיפוח תודעה יהודית בתפוצות ובארץ עם חינוך יהודי שיינתן יחד עם חינוך כללי.

אריאל שרון: גם עלייה תהיה, גם שורשינו כאן יעמיקו וגם גאוותנו הלאומית תזקוף ראש; ואנחנו נהיה מדינה יהודית, ולא מדינה של כל אזרחיה כדרך השמאל.

אריאל שרון: ובמדינה היהודית – וכך נקבע בהכרזת העצמאות: מדינה יהודית בארץ-ישראל – יישמרו כל הזכויות של כל תושביה.

אריאל שרון: אחדות בעם – השמאל והמחנה הלאומי, דתיים וחילונים, יהודי ישראל ויהדות העולם על כל חלקיה.

אריאל שרון: קידום תהליך השלום באזור ומניעת מלחמה תוך שמירה ועמידה על האינטרסים הביטחוניים והאסטרטגיים ארוכי הטווח של ישראל ושמירה על עקרון ההדדיות וכיבוד ההסכמים שנחתמו עם הממשלה שלנו בראשותו של נתניהו.

אריאל שרון: הרשו לי לתת לכם עצה ידידותית: יש לכם הרבה מאוד ללמוד ממנו בעניין זה על שמירת הסכמים גם על-ידי ערבים.

אריאל שרון: כיבוד ההסכמים חייב להיעשות גם על-ידי הערבים.

אריאל שרון: מאבק ולחימה ללא פשרות בטרור.

אריאל שרון: במזרח התיכון הטרור מהווה בעיה אסטרטגית – והביא לרוב המלחמות כאן – ולא בעיה טקטית.

אריאל שרון: תלמדו גם בעניין זה מהממשלה בראשותו של נתניהו.

אריאל שרון: מדיניות ארוכת טווח לפיזור מאוזן של האוכלוסייה וחיזוק והרחבת ההתיישבות באזורים בעלי חשיבות אסטרטגית לאומית.

אריאל שרון: אל תחזרו למדיניות של הממשלה האחרונה שלכם, שדיברה על אזורים מבוקשים או מועדפים, וזנחתם את הנגב ואת הגליל.

אריאל שרון: שם אני בניתי.

אריאל שרון: אזורים מועדפים אלה הם כאלה שהממשלה חושבת שצריך וחשוב לשבת שם.

טלב אלסאנע: צריך לבנות בנגב ובגליל לכל האוכלוסייה, ולא רק לאוכלוסייה היהודית.

אריאל שרון: וכמובן – שמירה וטיפוח של היתרון האיכותי של ישראל בכל התחומים: בחינוך, בבריאות, בכלכלה, במתן הזדמנויות שוות, בתרבות, במדע, בטכנולוגיה, בצבא, בחיזוק יכולת הפעולה והתגובה של ישראל בטווחים רחוקים כדי להגביר את כושר ההרתעה וההתרעה מול איומים הצפויים בשנים הבאות, ונקווה שלא נזדקק לכך.

אברהם בורג: אדוני השר, אני מבקש להתחיל לסיים.

אריאל שרון: אני מתחיל לסיים.

אברהם בורג: תודה רבה – –

אריאל שרון: אנחנו נוריד – – –

אברהם בורג: – – אבל לא יישאר לאחר מכן זמן לאף אחד.

אריאל שרון: אהה, ככה.

אריאל שרון: טוב.

אברהם בורג: יש גבול שממנו אי-אפשר להוריד.

אריאל שרון: אם תאפשר לי – אני מוכן לסיים.

אברהם בורג: בבקשה.

אריאל שרון: מדיניות לניצול אופטימלי מאוזן – – –

מאיר שטרית: אדוני היושב-ראש, יש לי הערה לסדר.

אברהם בורג: כשהשר יגמור תהיה הערה לסדר.

אברהם בורג: לא תהיה הערה לסדר באמצע הדברים, אדוני השר שטרית.

אברהם בורג: תודה רבה.

אברהם בורג: אדוני השר, תמשיך בבקשה.

מאיר שטרית: אדוני היושב-ראש, לא נהוג להפסיק ראש אופוזיציה.

סילבן שלום: אין הגבלת זמן לראש ממשלה וליושב-ראש אופוזיציה.

אריאל שרון: מדיניות לניצול אופטימלי מאוזן של משאבי הקרקע והמים של ישראל על-פי יעדיה הלאומיים ותוך יצירת מקורות מים חדשים, מים מושבים והתפלה.

אריאל שרון: אני פונה אליכם: אל תפסיקו את התהליך שבו התחלנו.

אריאל שרון: קיבלתם מן המוכן הרבה מחשבה ותכנון.

אריאל שרון: יש בכך גם תרומה לשלום באזור על-ידי מפעלים כלכליים משותפים עם ירדן ועם הפלסטינים, ובעיקר בתחום התפלת מי ים לרווחת האזור כולו.

אריאל שרון: כלכלה ומשק חופשיים – הפרטה.

אריאל שרון: ביצענו רפורמה אדירה במינהל מקרקעי ישראל, שלא היה כדוגמתה מאז הקמת המדינה.

אריאל שרון: אם רק תמשיכו בדרכה של ממשלת נתניהו, יהיה בכך הישג גדול.

אריאל שרון: חיזוק והרחבת שיתוף הפעולה האסטרטגי והיחסים המיוחדים עם ארצות-הברית.

אריאל שרון: כאן הייתה התפתחות גדולה מאוד, חיובית, בשנים האחרונות.

אריאל שרון: ובמקביל, יש לעשות לפיתוח מערכת יחסים אחרת עם רוסיה ומדינות נוספות, תוך הקפדה על האינטרסים הביטחוניים של ישראל.

אריאל שרון: וכל זאת צריך להיעשות תוך יצירת הסכמה לאומית-ציונית רחבה ככל שניתן בארץ ובתפוצות, שתביא לחיזוקה, לביסוסה ולצמיחתה של מדינה יהודית דמוקרטית בארץ-ישראל.

אריאל שרון: כך צריכה לנהוג ממשלה לאומית ציונית בישראל.

אריאל שרון: זה יהיה מבחנכם.

אריאל שרון: אני מאחל לכם הצלחה במילוי משימות אלה.

אריאל שרון: תודה.

אברהם בורג: אדוני, תודה רבה.

אברהם בורג: נפתח את הדיון.

אברהם בורג: ראשון הדוברים – חבר הכנסת דוד לוי מסיעת ישראל אחת.

אברהם בורג: חמש דקות לרשותך.

אברהם בורג: אני מבקש להקפיד על מסגרת הזמן.

אברהם בורג: אחריו – חבר הכנסת נסים דהן.

דוד לוי: אישי נשיא המדינה, אדוני היושב-ראש, ראשית, ברכותי ואיחולי, כי הצלחה בתפקידך הרם היא הצלחת הכנסת.

דוד לוי: רבותי חברי הכנסת, השנה מלאו לי 30 שנים בבית הזה.

דוד לוי: ראיתי ממשלות והייתי שותף לממשלות.

דוד לוי: ראיתי אופוזיציה והייתי שותף כחבר אופוזיציה.

דוד לוי: אני יכול לומר, שכל ממשלות ישראל, בכוונותיהן ובראייתן, כולן דאגו לטובת המדינה ולהצלחתה.

דוד לוי: אין בכך שום פקפוק.

דוד לוי: וכל אחת הוסיפה עוד נדבך בבניית המדינה הזאת, בחיזוק התקווה בקרב אזרחיה ובהעברת המסר אל בני העם היהודי בכל מקום ומקום.

דוד לוי: הנה, הבית אשר קם לו לאחר אלפיים שנות גלות הולך ומתחזק, ושעריו פתוחים בכל עת לכל מי שחפץ לעלות, להשתקע ולקחת חלק בבניין הבית.

דוד לוי: הוא גם מגן ומושיע לכל יהודי הסובל בכל מקום, כפי שהוכח, ויד מצילה בכל עת שיש צורך.

דוד לוי: וזאת לא כבימים השחורים שידע הדור שקדם לנו, אלא מגן ויד המביאה לא רק מגן, אלא מושיעה ומעלה אל הארץ הזאת.

דוד לוי: אבל לא על כוונות נבחנות ממשלות בישראל, כי אם על תוצאה של מדיניותן.

דוד לוי: הכוונות הן טובות וקווי היסוד מצוינים, ואינני זוכר ממשלה אשר באה אל הכנסת עם קווי יסוד שאין בהם התרוממות רוח, אין בהם צדק חברתי ואין בהם כמיהה לשלום, אלא שלא כולם זכו וזיכו אותנו בהגשמת אותם קווי יסוד.

אברהם בורג: אדוני ראש הממשלה הנבחר.

דוד לוי: והתוצאה של המדיניות היא אשר קבעה בעצם את משפט הבוחר.

דוד לוי: משפט הבוחר גרם, כאשר הדבר התחייב, לחילופי משמרות, לחילופי שלטון.

דוד לוי: זו תזכורת לכל ממשלה הנוגעת לריבון, והריבון הוא האזרח.

דוד לוי: קווי היסוד אשר הובאו בפני הכנסת על-ידי ראש הממשלה מייצגים לא רק הסכמות, כי אם אמונה עזה בדרך חדשה, דרך שהאמינות היא היסוד והציר שלה, דרך שהשאיפה לשלום בה היא לא רק הצבעה על הקשיים, אלא מתן פתרונות לאותן בעיות.

דוד לוי: כל דריכה במקום לימדה אותנו שהיא נסיגה לאחור, גם כאשר ההצהרות הן "אנחנו לא נסוגים".

דוד לוי: יש לעשות הבחנה בין העיקר לפחות; בין החיוני שאין לוותר עליו, כי אין שלום בכל מחיר, לבין הכורח.

דוד לוי: זאת, אם אנחנו רוצים להתקדם ולהביא את הדבר שרוצים כל ממשלה בישראל וכל אזרח, ולא חשוב לאיזה זרם הוא שייך, בלבו ובפיו – התקווה הגדולה שיבוא שלום.

אברהם בורג: אני מבקש לסיים, אדוני חבר הכנסת.

דוד לוי: אני מסיים, אדוני.

דוד לוי: זה קשה מאוד, אני מבין את האילוץ.

אברהם בורג: נכון שזה קשה, אבל הנימוס מחייב.

דוד לוי: אני בהחלט אשמע להוראתך, ויורשה לי לומר עוד שני משפטים.

אברהם בורג: אני מודה לך.

דוד לוי: שלום גם מבית.

דוד לוי: נדע להעריך איש את רעהו; נהיה כולנו חדורי הכרה, שגם אם תהיה דעת האחד שונה, כולם חושבים לטובת המדינה והעם.

דוד לוי: נזכור, וגם לממשלתי היום, שאני חבר בה, לראש הממשלה אומר רק זאת, מניסיון, שלא ניכנס חלילה לניתוחים פילוסופיים; נהיה נאמנים להבטחות שלנו, נזכור את האזרח הזועק, את המובטל בתלאותיו, את הילד שאיננו יכול להמשיך את לימודיו, את אזורי הפיתוח הרחוקים, שלא יהיו רחוקים מקידמה.

דוד לוי: ניתן לכולם אותה הזדמנות שווה, שהופכת אותם לבונים ויוצרים – – –

אברהם בורג: חבר הכנסת בריילובסקי, קשה להאזין עם הצד הזה של הגוף.

דוד לוי: אני מאמין, שאם נעשה זאת, נהיה ראויים לחידוש המנדט שניתן לך ברוב כל כך עצום, כי העם רצה, באמת, שינוי.

אברהם בורג: תודה.

דוד לוי: נהיה ראויים למנדט הזה.

דוד לוי: ולשכנינו – עינינו לשלום, ידנו מושטת, עשו את חלקכם.

דוד לוי: שעת רצון אולי של חסד לכולנו – – –

אברהם בורג: תודה.

דוד לוי: אם נעבוד יחד ונבין את הקשיים של כל אחד ואחד, נתגבר על הקשיים ונגיע אל השלום הנכסף – –

אברהם בורג: תודה רבה.

דוד לוי: – – בתקווה שיהיה למציאות.

אברהם בורג: תודה רבה.

אברהם בורג: חבר הכנסת נסים דהן, ואחריו – חבר הכנסת חיים אורון.

א' האן: בבקשה לקום.

א' האן: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

א' האן: )

א' האן: בבקשה לשבת.

אברהם בורג: חבר הכנסת נסים דהן, בבקשה.

נסים דהן: אדוני היושב-ראש, כנסת נכבדה, חברי חברי הכנסת, בראשית דברי תרשה לי, אדוני היושב-ראש, לברך אותך לרגל בחירתך ליושב-ראש הכנסת – – –

אברהם בורג: תודה רבה.

נסים דהן: בעוד אביך יוצא הייתי מברך אותו בברכה השגרתית אולי, המסורתית יותר: אילן אילן, במה אברכך?

נסים דהן: פירותיך מתוקים, צלך נאה, אמת המים עוברת תחתיך, אלא יהי רצון – אני אומר את זה לאבא שיצא, הוא לא נמצא אתנו, אבל, אדוני היושב-ראש, תוכל למסור לו את זה – יהי רצון שכל הנטיעות שהאבא הזה הוציא ממנו יהיו כמותו.

אברהם בורג: תודה רבה.

נסים דהן: אדוני היושב-ראש, בגאוותך היהודית אתה בהחלט ממשיך בדרכי אביך הגדול, ואני מברך אותך, שהשאיפה שביטאת כאן, מעל בימת המליאה, שיבוא יום ויאמרו במדינת ישראל: תתנהגו כמו בכנסת, אומנם תתגשם בימיך.

נסים דהן: אדוני היושב-ראש, מטלה גדולה הטלנו עליך כשבחרנו בך – לשמור על כבודה של הכנסת.

נסים דהן: יותר מזה, אדוני היושב-ראש, הטלנו עליך מטלה לשמור על כבודם של חברי הכנסת, שבבית הזה לא יהיו חברי כנסת סוג א', סוג ב' וסוג ג'; שחברי הכנסת יראו בבית הזה בית שבו כבודם, מעמדם כבית-המחוקקים של העם היהודי בכללו ושל העם בישראל בפרט, יישמר.

נסים דהן: לצערנו הרב, היום חבר כנסת זה לא תואר של כבוד.

נסים דהן: אני מקווה, שבימיך יחזור התואר האמיתי, הכבוד האמיתי, לחבר כנסת הנבחר על-ידי העם בישראל.

נסים דהן: אדוני היושב-ראש, אדוני ראש הממשלה הנבחר, תרשה לי להשתמש בלשונך ולומר: לא לבד אני נמצא פה לפניכם.

נסים דהן: אני לא עומד פה לפניכם לבד, לא כנציגם של 17 חברי וידידי חברי הכנסת מש"ס, אלא אני עומד כאן כנציגם של לפחות מיליון תושבים.

נסים דהן: 430,000 בוחרים, לפי הסטטיסטיקה זה כ-200,000 משפחות, ולפי הסטטיסטיקה, על 200,000 משפחות במגזר שאנחנו מייצגים, לא פחות – – –

אברהם בורג: אני מבקש לא להתגודד שם בשולי האולם.

נסים דהן: מיליון תושבים – –

אברהם בורג: אני מבקש.

נסים דהן: – – בחרו, בעלי זכות הבחירה מתוך אותם מיליון תושבים, שהם כ-430,000 בעלי זכות בחירה, בחרו בנו לייצג אותם בבית הזה.

נסים דהן: אדוני היושב-ראש, אדוני ראש הממשלה הנבחר, בזה יהיה מבחן הממשלה שתקום היום, בעזרת השם, ושאנחנו חלק ממנה – האם היא רוצה 17 אצבעות בלבד, או שהיא תיתן את הכבוד הראוי לאלה ששלחו אותם לכאן?

נסים דהן: אדוני ראש הממשלה הנבחר, השרים המיועדים, בזה יהיה מבחנכם – האם תעשו לרווחתם של אותם מיליון תושבים – – –

אברהם בורג: חבר הכנסת זאבי.

נסים דהן: האם קווי היסוד שמנחים את הממשלה יהיו אות מתה על הנייר, או שהם יהיו מעשים בפועל, בשטח ובחיי היום-יום?

נסים דהן: אני יודע, אדוני היושב-ראש, גם אנחנו חתומים על אותם קווי יסוד.

נסים דהן: אנחנו מתכוונים לקיים כל מלה שחתמנו עליה.

נסים דהן: אנחנו לא חתמנו כדי שתהיה אות מתה, אבל, אדוני, ראש הממשלה הנבחר, אני לא יודע מה היו הכוונות של כל מי שחתמו.

נסים דהן: אני יוצא מתוך נקודת הנחה, שגם הם חתמו כמונו, מתוך רצון אמיתי לקיים את מה שחתום שם, אבל יש לי הרגשה, אדוני היושב-ראש, ובזה אני מסיים – –

אברהם בורג: תודה.

נסים דהן: – – וזה המסר שלי לראש הממשלה הנבחר ולשרים.

נסים דהן: נכון, אנחנו בקואליציה, אבל אנחנו נמשיך לעקוב ולבדוק: האומנם כל מה שחתום מתקיים, או שרצו לבחור 17 אצבעות?

נסים דהן: איך קראו לזה פעם?

נסים דהן: – חיילים סינים שיצביעו אוטומטית.

נסים דהן: אדוני ראש הממשלה הנבחר, חיילים סינים – אולי; אוטומטית הם לא יצביעו.

נסים דהן: הם יבדקו כל דבר לגופו של עניין, ואם אתה תיישם את הדברים שאמרת בעל-פה וכתבת בכתב – ברכתנו להצלחת הממשלה שלוחה; אם חס ושלום ההיפך – אני לא רוצה לומר.

אברהם בורג: תודה רבה.

אברהם בורג: חבר הכנסת חיים אורון, ואחריו – חברת הכנסת מרינה סולודקין.

אברהם בורג: חמש דקות.

חיים אורון: שמונה.

אברהם בורג: חמש.

חיים אורון: יש פה טעות אם כך.

אברהם בורג: יכול להיות; תגיד לי ממי להוריד.

חיים אורון: אחד שבע ואחד שמונה – יחד 15 דקות, אנחנו.

אברהם בורג: זה לא מה שכתוב כאן.

חיים אורון: אבל זה מה שנכון.

אברהם בורג: זה מה שהודיעו מהוועדה המסדרת.

אברהם בורג: אני אוריד את הזמן הזה מחברי הסיעה האחרים.

חיים אורון: דקה וחצי לכל חבר כנסת.

אברהם בורג: חבר הכנסת אורון, אני אוריד את הזמן הזה מחברי הכנסת האחרים.

אברהם בורג: חמש דקות, בבקשה.

אברהם בורג: תודה.

חיים אורון: חברים, היות שההצעה הייתה שלי – אתם פשוט טועים, אבל חבל לי להתחיל בזה.

חיים אורון: אדוני היושב-ראש, חברי הכנסת, אדוני ראש הממשלה, ראשית אני מבקש לברך אותך, וזו הפעם האחרונה מעל הדוכן שאני קורא לך פשוט: אברום.

חיים אורון: מעכשיו – אדוני יושב-ראש הכנסת, אבל עוד פעם אחת תרשה לי כאן לומר לך: אברום, בכל הידידות המתמשכת הרבה מאוד שנים בהרבה מאוד מאבקים משותפים – יישר כוח.

חיים אורון: אנחנו נעזור לך, ואני בטוח שאתה תוכל לעזור לכולנו.

חיים אורון: בהצלחה.

אברהם בורג: תודה רבה.

חיים אורון: אני מבקש לברך את ראש הממשלה על הדברים שנאמרו כאן היום בנאום הצגת הממשלה.

חיים אורון: הממשלה שאנחנו שותפים לה הפעם היא ממשלת שינוי; אני יודע – 33 מתוך חברי הכנסת שתומכים בממשלה היו גם בקואליציה הקודמת, שמונה מתוך השרים שמכהנים בממשלה הזאת היו גם בממשלה הקודמת, אבל מהותה של הממשלה הזאת, שהיא ממשלת שינוי.

חיים אורון: הדברים באו לידי ביטוי בדבריו של ראש הממשלה בשבועות האחרונים, ובעיקר באו הדברים לידי ביטוי בקרב אותו ציבור, שזה כמה חודשים יצא לכל מקום אפשרי, בכל זירה אפשרית, כדי להביא את השינוי הזה.

חיים אורון: אדוני היושב-ראש, השינוי הראשון המתחייב, שבו יש מחויבות של כל חלקי הקואליציה – כן, חבר הכנסת נסים דהן, של כל חלקי הקואליציה – הוא לקדם את תהליך השלום, מתוך חתירה להביא אותו לידי השלמה בטווח קצר.

חיים אורון: לא אמירות ששמענו לפעמים מעל הדוכן הזה, ששלום הוא יעד של כל ממשלה במדינת ישראל.

חיים אורון: אני שמח שראש הממשלה ציין, כי שלום הוא לא בעדיפות, לא אחד על חשבון השני, לא האחד לפני השני, אלא שלום עם סוריה ועם הפלסטינים כיעד מיידי.

חיים אורון: כן, ממש שלום עכשיו.

חיים אורון: האשימו אותנו לא פעם באמירה של עכשיוויזם, אדוני היושב-ראש, איזה קוצר רוח, איזו אי-נכונות לשאת בסבל.

חיים אורון: הטיפו לנו לא פעם מוסר.

חיים אורון: זה לא קוצר רוח, זה לא חוסר יכולת לשאת בקושי של המשך המאבק, אלא זו הכרעה מוסרית פוליטית, וכרגע גם קונקרטית, לעשות עכשיו את הכול כדי להשלים את תהליך השלום.

חיים אורון: זוהי ממשלת שינוי, כאשר מדובר בשינוי סדרי העדיפויות בנושאים הכלכליים-החברתיים.

חיים אורון: אבטלה של 220,000–210,000 איש אינה מכת שמים; זהו מעשה ידיה של ממשלה שלא להתפאר בו.

חיים אורון: זו אינה מכת שמים – משק שאינו צומח, בעצם צומח בשיעורים שליליים.

חיים אורון: זהו מעשה ידיה של ממשלה שלא להתפאר בו.

חיים אורון: אפשר אחרת.

חיים אורון: כן, זו ממשלת המשך, זו ממשלת המשך לממשלת יצחק רבין, זיכרונו לברכה, ושמעון פרס, ייבדל לחיים ארוכים, שמהלכה נקטע לשלוש שנים, ואנחנו רואים חובה קדושה לקיים את הצוואה הזאת ולהמשיך בדרך הזאת.

חיים אורון: זוהי ממשלת שינוי באשר למקומו של שלטון החוק ומעמדו של בית-המשפט, בית-המשפט העליון ובתי-משפט אחרים.

אברהם פורז: – – –

חיים אורון: למעמדה של הכנסת כגורם ריבוני מחוקק.

חיים אורון: אני יודע, חבר הכנסת פורז, בקואליציה הזאת אנחנו נמצאים בקצה.

חיים אורון: אני חניך בתנועה שתמיד קראו לה "תנועת ספר", תנועה שנידונה תמיד להיות בקצה הקונצנזוס הציוני, בקצה הקונצנזוס הציוני-הסוציאליסטי, לא בקצה הקונצנזוס – בקצה ההסכמה לחתירה לשלום.

חיים אורון: אנחנו כמעט רגילים להיות שם, אני יכול להגיד, זה דורות, 90–80 שנה – השומר הצעיר לאורך ההיסטוריה שלו, מפ"ם לאורך ההיסטוריה שלה וגם מרצ.

חיים אורון: זהו מבחן קשה מאוד.

חיים אורון: לשתי סכנות נידון מי שנמצא כל הזמן בספר ומי שבחר להימצא שם: סכנה אחת, שרבים בתוכנו נפלו לתוכה, לאורך כל ההיסטוריה שלנו – ליפול אל הצד השני, אל הבונד, אל ההתבוללות, אל הקומוניזם שמבטל את הציונות, אל אי-קבלת ביטחון המדינה כאחד ממרכיבי אמונתנו בשלום; והסכנה השנייה – להיסחף לתוך איזו קונפורמיות נוחה וחמימה, שבה הוויכוחים נגמרים.

חיים אורון: בממשלה הזאת אנחנו עוד פעם מפלגת ספר, תנועת ספר שמורכבת מכמה מפלגות, וכך נוצרה מרצ.

חיים אורון: אני רואה כחובה חשובה – אני לא רוצה לדבר במונחים של חובה קדושה – למלא גם כאן תפקיד כפול: לא לוותר על אף אחת מהעמדות שלנו, לא לוותר על אף אחת מהתפיסות שלנו, אבל לעשות כל מה שניתן – – –

אברהם פורז: לוותר על הגשמתן.

חיים אורון: לעשות כל מה שניתן, מתוך בחירה בסדר עדיפויות, כדי להתקדם בצירים המרכזיים שמניתי כאן היום.

ויצמן שירי: את זאת ידעתם גם קודם.

אברהם בורג: חבר הכנסת שירי ויצמן.

ראובן ריבלין: את זאת ידעתם גם קודם.

ראובן ריבלין: על כך אף אחד לא מתלונן.

ראובן ריבלין: זה לא בא לכם בהפתעה.

אברהם בורג: חבר הכנסת ריבלין, דומני שזמן השאלות והתשובות יהיה מחר במסגרת השאילתות.

ראובן ריבלין: כאשר הוא יהיה שר.

אברהם בורג: לזאת כוונתי.

ראובן ריבלין: – – –

אברהם בורג: גם אין מחר שאילתות.

חיים אורון: אדוני היושב-ראש, ידידי חבר הכנסת רובי ריבלין, את התשובה הטובה ביותר על השאלה ששאלת אותי עכשיו נתן מי שקדם לי, שני דוברים לפני, ראש סיעתך אריק שרון, שהסביר מה הוא רצה להשיג בקואליציה הזאת ומה לא ניתן לו להשיג בה.

חיים אורון: אז הבנתי פעם נוספת מה הוא התפקיד הייחודי שלנו בקואליציה הזאת, הלא-קלה, המאוד-מורכבת.

ראובן ריבלין: אז רק הוא שכנע אותך.

חיים אורון: אז הבנתי.

ראובן ריבלין: אל תדאג, עוד נתחלף.

חיים אורון: אנחנו, מכל מקום, אדוני היושב-ראש, אדוני ראש הממשלה, נמשיך לראות את תפקידנו וחובתנו להיות גורם מייצב בממשלה הזאת, אבל גורם מייצב אחראי, על בסיס האמונה שניתן להתקדם בנושאים המרכזיים שאנחנו מאמינים בהם גם בממשלה בהרכב המסובך הזה.

חיים אורון: תודה רבה.

אברהם בורג: תודה רבה.

אברהם בורג: חברת הכנסת מרינה סולודקין, ואחריה – חבר הכנסת יוסף לפיד.

אברהם בורג: חבר הכנסת אורון, דיברת שמונה דקות, כי הגיע עדכון לזמנים במהלך דבריך.

אברהם בורג: אני מודה לך.

מרינה סולודקין: כבוד היושב-ראש הנבחר, כבוד ראש הממשלה הנבחר, חברי כנסת נכבדים, זהו עבורי אחד הימים החשובים ביותר בכנסת.

מרינה סולודקין: ביום זה אנו מקבלים את הצהרת האמונים של הרשות המבצעת במדינת ישראל.

מרינה סולודקין: יום זה משמח אותי במיוחד, משום שלנו, חברי הכנסת שצריכים להמשיך ולתת מענה יומיומי לציבור הרחב, לא הייתה שום כתובת לפנות אליה כבר יותר מחצי שנה.

מרינה סולודקין: בגלל הבחירות וחילופי השלטון, הרשות המבצעת למעשה הפסיקה לתפקד כראוי.

אברהם פורז: גם השרים שרנסקי ואדלשטיין?

מרינה סולודקין: לא.

מרינה סולודקין: בשם סיעת ישראל בעלייה כולה אני רוצה לברך מכל הלב את ראש הממשלה הנבחר, רב-אלוף במילואים, חבר הכנסת אהוד ברק, ואת כל שרי ממשלתו וסגני השרים.

מרינה סולודקין: בהזדמנות זו אני מאוד רוצה לברך באופן אישי את יושב-ראש הכנסת החדש על בחירתו לתפקיד.

אברהם בורג: תודה רבה.

מרינה סולודקין: אני רוצה לאחל לכם ולכולנו, שבקדנציה זו נבסס את החוק והסדר במדינת ישראל.

מרינה סולודקין: אבל קיומו של שלטון חוק יציב ומסודר לא צריך לעמוד בסתירה לחשיבה יצירתית ולפתרונות מקוריים, שנדרשים לטיפול בבעיות המורכבות שעומדות בפנינו.

מרינה סולודקין: חבל לי שביום חגיגי זה אנו שומעים מהבוקר טענות שרים שעוד לא קיבלו הזדמנות להוכיח את עצמם ואת כישוריהם.

מרינה סולודקין: צר לי גם על כך שכבר היום הזדרזה האופוזיציה להגיש הצעת אי-אמון בממשלה שטרם הושבעה.

מרינה סולודקין: כולנו יודעים כמה חסרת טעם ההצבעה הזאת, במיוחד כאשר יש ממשלה שמייצגת יותר מ-70 חברי כנסת.

מרינה סולודקין: אני רוצה להזכיר, שיהיו כמה משרדי ממשלה שיעמדו במוקד ההתעניינות של ציבור העולים בישראל, למשל משרד הבינוי והשיכון ומדיניות הדיור שיפעיל לגבי זוגות צעירים, חיילים משוחררים ומקרים סוציאליים בקרב העולים; המשרד לביטחון פנים ויחסיו עם אוכלוסיית העולים; משרד המשפטים וטיפולו בתחושת העדר הצדק שקיימת בקרב שכבות רבות בחברה; ומשרדים נוספים שצריכים לתת פתרון לתעסוקה של רופאים עולים, של מורים עולים, של מהנדסים ומדענים עולים.

מרינה סולודקין: אני מאחלת לעם ישראל ממשלה וכנסת מוצלחות.

מרינה סולודקין: תודה רבה לכם.

אברהם בורג: אני מודה לך, ובשם המליאה אני חייב לך כשש דקות.

אברהם בורג: תודה רבה.

אברהם בורג: חבר הכנסת יוסף לפיד, מסגרת זמן של חמש דקות, בבקשה.

יוסף (טומי) לפיד: אדוני היושב-ראש, אני מברך אותך.

יוסף (טומי) לפיד: אני זוכר שאמרת, כי תפקידך החשוב ביותר הוא לשמור על זכויות המיעוט, ואני מקווה שתמלא אחרי הבטחה זו – –

אברהם בורג: אני מקווה שתזכור גם את שאר הדברים.

יוסף (טומי) לפיד: – – כי הקואליציה כה גדולה והאופוזיציה היא יחסית קטנה.

יוסף (טומי) לפיד: אדוני ראש הממשלה הנבחר, שמעתי אותך מדבר על דגל לפיד ועל הצורך בשינוי.

יוסף (טומי) לפיד: אפשר היה לחשוב שאני ראש הממשלה לפי הסיסמאות "לפיד" ו"שינוי", אבל לא זה מה שנכון.

יוסף (טומי) לפיד: אני מאשים אותך, אהוד ברק, שהפכת את הרכבת הממשלה למכרז של המדינה, ומכרת את הציבור החילוני לעסקנים החרדים.

יוסף (טומי) לפיד: אני מאשים אותך, יוסי שריד, שהפכת את בוחריך לכלי משחק וכרתת ברית עם אויבי הקידמה.

יוסף (טומי) לפיד: הדיבורים על שלום לא יועילו אם לא תהיה לנו מדינה נאורה ומתוקנת.

יוסף (טומי) לפיד: הקואליציה הזאת היא יריקה בפרצופו של האזרח החילוני, המתבקש להעמיד פנים כי יורדים עליו מים קדושים.

יוסף (טומי) לפיד: בכל הכבוד אני שואל את אהוד ברק: האם זה השינוי שבישרת לעם ישראל?

יוסף (טומי) לפיד: האם ש"ס היא הערובה לסדרי שלטון מתוקנים?

יוסף (טומי) לפיד: כיצד מסמסת את גיוס בחורי הישיבה, שאתה יזמת את גיוסם בהצעת חוק שלך?

יוסף (טומי) לפיד: מה נשאר מזה?

יוסף (טומי) לפיד: אני שואל את יוסי שריד, ובהיעדרו את ג'ומס אורון – – –

אברהם בורג: חיים אורון.

יוסף (טומי) לפיד: למה, ג'ומס זה שם מקובל.

אברהם בורג: אם הוא לא יקרא לי אברום, אני לא אקרא לו ג'ומס.

יוסף (טומי) לפיד: זה לא כינוי מעליב.

יוסף (טומי) לפיד: מה קרה לאורווה שהבטחתם לנקותה?

יוסף (טומי) לפיד: האם מישהו מאמין לכם שאתם באמת חושבים שבש"ס השתנה משהו?

יוסף (טומי) לפיד: מה קרה לתקופת הצינון?

יוסף (טומי) לפיד: Read my lips יוסי שריד.

יוסף (טומי) לפיד: ריח השערוריות המצפות לכם יחנוק את כל מי שהאמין לכם וסמך עליכם.

יוסף (טומי) לפיד: לא בפני אתם צריכים להתבייש, לי אתם רק הפרתם הבטחה, אבל איך תסבירו לרבבות הצעירים שהצביעו מרצ, לחיילים משוחררים, לסטודנטים, שאתם הלכתם עם ש"ס?

יוסף (טומי) לפיד: היכן אבדה לכם הדרך?

יוסף (טומי) לפיד: איציק מרדכי איננו, ואני שואל את רב-אלוף במילואים ליפקין-שחק: מה קרה לדבק שלכם?

זהבה גלאון: רצית לשבת עם יהדות התורה.

חיים אורון: קיבלת הכשר לישיבה של האגודה אתך.

יוסף (טומי) לפיד: אתם, שהייתם אמורים לטהר את האווירה העכורה – – –

אברהם יחזקאל: רצית קואליציה של לבנים.

זהבה גלאון: אתה היית מוכן לשבת עם אגודת ישראל.

יוסף (טומי) לפיד: זה לא על חשבון הזמן שלי.

אברהם בורג: דומני שהערות השוליים הובנו עד סוף שתיים וחצי הדקות הבאות.

קריאה: עד מתי תישא את לפיד השנאה?

יוסף (טומי) לפיד: במפלגת המרכז נתגליתם כתגרנים שרבים ביניהם על כבודם האבוד.

יוסף (טומי) לפיד: מפלגת המרכז, לאן נעלם מהסכם הקואליציה שלכם חוק-יסוד: חופש הדת?

יוסף (טומי) לפיד: זה היה הדגל שלכם, זה לא מוזכר.

יוסף (טומי) לפיד: אני קראתי.

יוסף (טומי) לפיד: הסכמתם לסטטוס-קוו בענייני דת.

יוסף (טומי) לפיד: אם זה מה שהשגתם, אז בשביל מה נערכו הבחירות?

חיים אורון: גם אתה הסכמת.

יוסף (טומי) לפיד: לא הסכמתי.

יוסף (טומי) לפיד: לא זו בלבד שלא הסכמתי, אלא שלא נכנסתי לממשלה, כי לא הסכמתי.

אברהם יחזקאל: ב-03:00 אתה לא זוכר מה אתה אומר.

קריאות: – – –

אברהם בורג: חברי הכנסת.

יוסף (טומי) לפיד: זה לא יכול להיות על חשבון הזמן שלי.

אברהם בורג: אל תדאג, אתה כבר בזמן פציעות, חבר הכנסת לפיד.

יוסף (טומי) לפיד: האם הלכתם לבחירות כדי שנקבל בחזרה את המנהיגות החרדית רודפת הבצע, שמבקשת להנהיג כאן מדינת הלכה?

יוסף (טומי) לפיד: מרצ שהלכה – "השומר הצעיר" שהזכרת, ג'ומס – היא רוצה מדינה חרדית?

יוסף (טומי) לפיד: מדינת הלכה?

אברהם בורג: חבר הכנסת לפיד, אתה מתבקש לסיים, בבקשה.

ויצמן שירי: – – –

זהבה גלאון: קוראים לזה שלום.

נעמי חזן: – – –

אברהם בורג: רבותי חברי הכנסת, אני מודה לכם על ההתלהבות ועל העזוז, אתם מפריעים לחבר הכנסת לפיד לסיים.

יוסף (טומי) לפיד: אדוני, חצי מהזמן היו צעקות.

אברהם בורג: אתה טועה, ספרתי, אתה בשמונה דקות, שתיים וחצי דקות היו של הפרעות והשאר שלך.

יוסף (טומי) לפיד: אני עומד כאן בראש מורם, כמי שהציעו לו כיסא בממשלה והוא דחה את ההצעה, כי לא היה מוכן לשבת בהרכב הזה ובתנאים האלה.

יוסף (טומי) לפיד: אנחנו נתמוך בממשלה הזאת כאשר היא תקדם את תהליך השלום, אך נצביע נגד ממשלת השעטנז הזאת שברק ארג, בניגוד גמור למה שהבטיח לאזרחי המדינה.

יוסף (טומי) לפיד: תודה רבה.

אברהם בורג: אני מאוד מודה לך, אדוני.

אברהם בורג: חבר הכנסת אורי סביר, ואחריו – חבר הכנסת חיים דרוקמן.

אברהם בורג: עשר דקות, בבקשה.

אברהם פורז: היה ברור שהם לא באים.

זהבה גלאון: – – –

אברהם יחזקאל: למה עם האגודה הסכמתם?

אברהם בורג: חברי הכנסת, יש מידה מסוימת של חוסר הגינות בצעקות האלה, שלא מאפשרות ליושב-ראש להבין במה מדובר.

אברהם בורג: חבר הכנסת פורז.

אברהם בורג: חבר הכנסת פורז, אתה תתקשה להקשיב כשהפה שלך פתוח.

אברהם בורג: תודה רבה.

אברהם בורג: חבר הכנסת סביר, בבקשה.

אורי סביר: כבוד היושב-ראש, חברי הכנסת, אברהם אברום בורג, יושב-ראש הכנסת הנכנס, ראשית כול, תרשה לי לברך את אביך, יוסף בורג, הזוכה לראותך בתפקיד כה רם.

אורי סביר: הוא זוכה היום להתגאות בבנו, ואתה, אברום, יכול ללכת בעקבותיו של מי שהיווה במשך שנים רבות עמוד תווך של הדמוקרטיה הישראלית וגשר של הידברות וסובלנות בין כל חלקי העם.

אורי סביר: אתה, אברום, מייצג את ישראל החדשה, שילוב של מסורת וליברליזם, שורשים וחזון מודרני.

אורי סביר: בתור שכזה וברוח הטובה המאפיינת אותך, תבונתך וגם חוש ההומור הבריא שלך, אני משוכנע שתדע לנווט את דיוני הבית הזה כנציג ישראל החדשה, שידע לתרום לפוליטיקה חדשה, מכובדת יותר, רצינית יותר, מעמיקה יותר וסובלנית יותר.

אורי סביר: לשמעון פרס, היושב-ראש הזמני היוצא, תודה לך על כי מאז הבחירות, במצב מעבר הטומן סכנת העדר יציבות פרלמנטרית, ידעת כהרגלך לקחת תפקיד קשה וכפוי טובה וליצור את ההמשכיות הדמוקרטית בבית-הנבחרים, והוכחת שוב, כי שלום בבית כמו שלום באזור, מקורם הן בתוכן והן בסגנון; סגנון, במובן העמוק של המלה, שבו הצורה משקפת את האדם.

אורי סביר: בדרך זו אני יודע שתמשיך לשרת את המטרה הנעלה ביותר: הבאת השלום ופירותיו לדור הצעיר.

אורי סביר: אתה הוא זה אשר סיפר לי פעם, כי ביקרת, לצד דוד בן-גוריון, בבית-ספר כלשהו בארץ, וכאשר המנהיג הנערץ נשאל מה היה היום שבו היה שבע רצון בחייו, השיב בן-גוריון: "שביעות רצון, אינני יודע מה זה.

אורי סביר: מי ששבע רצון מפסיק לחשוב, מפסיק לעשות".

אורי סביר: ובכן, יסלח לנו האב המייסד של המדינה אם תלמידיו יחרגו, ורק לרגע, מהלקח החכם שבדבריו.

אורי סביר: היום, כן, היום מותר לחוש לרגע שביעות רצון.

אורי סביר: כן, אמנון ליפקין-שחק, צדקת, מותר לחזור ולחייך.

אורי סביר: היום נגמר פרק עגום בתולדות הממשל הישראלי.

אורי סביר: אין זה הרגע לחשבון פוליטי, ואין בלבי שנאה כלפי האופוזיציה של מחר.

אורי סביר: אך זה הרגע לחשבון הנפש של הצד הימני של הבית.

אורי סביר: הפסדתם לא בשל קונסטלציה מקרית, לא בשל תעמולה, אפילו לא בשל העדר אמינות של מנהיגכם היוצא.

אורי סביר: הפסדתם בזמן קצר אשראי שניתן לכם, כי לא נהגתם בצניעות כדי לשרת את העם, כי חטאתם ביהירות של שררה, כי לא השכלתם לקרוא את השאיפה העמוקה בעם לשמר את מוסדות הדמוקרטיה ושלטון החוק כמסד להמשך הדו-קיום בין הקטבים השונים בחברה.

אברהם פורז: מי שעומד בראש מפלגתך התפטר רק שלושה חודשים לפני כן.

אורי סביר: היה לו אומץ הלב לקום ולעבור.

אברהם פורז: זה לקח לו באמת הרבה זמן.

אברהם בורג: חבר הכנסת פורז, אני מודה לך על התרומה ההיסטורית לדיון.

אברהם בורג: תמשיך, חבר הכנסת סביר.

אברהם פורז: אחרי שכבר החליטו על פיזור הכנסת.

אורי סביר: פורז, טומי לפיד דיבר על הדגלים שלנו.

אורי סביר: אתה מדבר על המנהיגות שלנו.

אורי סביר: תעשה חשבון נפש בעצמך.

אורי סביר: הפסדתם כי לא קראתם את הרהורי הלב של העם הרוצה בשלום אמת, המבין כי שלום לא ניתן להכתיב, אלא יש לעשותו בין שווים.

אורי סביר: לראש הממשלה החדש, אהוד ברק, בשם עמיתי אני מברך אותך ומאחל לך הצלחה למען העם כולו.

אורי סביר: ידעת לקשור ברית לא עם הפוליטיקה אלא עם העם.

אורי סביר: כמי שהיה חייל מספר אחת, אתה הופך היום לאזרח המוביל את הממשלה והמדינה לחוף מבטחים, לחיי שגשוג ושוויון הזדמנויות.

אורי סביר: אתה עומד להנהיג ולשרת עם אשר נתן לך קרדיט עצום ואשר תולה בך ובממשלתך תקווה כה רבה.

אורי סביר: מפלגת המרכז בראשות יצחק מרדכי גאה בכך שבזמן הקצר שהיא קיימת, למרות לא מעט קשיי לידה, כפי שאולי שמתם לב – –

אברהם פורז: ולכידות רבה.

אורי סביר: – – סייעה למהפך הרצוי בחברה הישראלית.

אורי סביר: באותה מידה היא גם תדע לתרום לממשלה חדשה מניסיון חבריה ומתוכן מצעה.

אורי סביר: אך יותר מכול אנו רואים במה שהתרחש מהפכה שקטה בחברה הישראלית.

אורי סביר: אנו בתחילת הדרך לכינון שלום בית.

אורי סביר: הרכב הממשלה החדשה מגלם זאת.

אורי סביר: זוהי התורה האמיתית והעמוקה של המרכז.

אורי סביר: חברה בסיעתנו דליה רבין-פילוסוף, האדם בבית הזה ששילם את המחיר הכבד ביותר על גלי השנאה הפנימית שהובילו לרצח ראש הממשלה יצחק רבין, זיכרונו לברכה.

אורי סביר: אם אביך, דליה, היה מביט בנו היום, הוא היה רואה אולי לראשונה, כי אנו מפיקים את הלקח מהטראומה הנוראה.

אורי סביר: מעט פחות שנאה, יותר דו-קיום, יותר כבוד הדדי, יותר הקשבה: ש"ס עם ישראל בעלייה, יהדות התורה עם מרצ, מפד"ל עם עבודה.

אורי סביר: כן, יש הבדלים עמוקים, אך האתגר של הדמוקרטיה הישראלית הוא היכולת להוביל על בסיס של מכנה משותף.

אורי סביר: בניגוד לממשלה היוצאת, הממשלה החדשה מודעת לעקרון השוויון כבסיס לדמוקרטיה.

אורי סביר: שוויון הזדמנויות, שוויון בין בני אדם ללא הבדלי גזע, מין ודת.

אורי סביר: שוויון בין אנשים שתהום אידיאולוגית פעורה ביניהם.

אורי סביר: שלום עם שכנינו, שלום על בסיס של שוויון, כי אין שלום מתוך התנשאות.

אורי סביר: הממשלה החדשה מגלמת זאת.

אורי סביר: המגוון בה הוא רב, אך ישרור בה מכנה משותף וכבוד הדדי.

אורי סביר: בממשלה כזו אין חילוני שווה יותר מדתי, ולהיפך, או איש שמאל השווה יותר מאיש ימין, ולהיפך.

אורי סביר: וכך, מה לעשות, יתחנכו כנראה, אני מקווה, ילדי שלמה בניזרי במוסדות חינוך שעליהם יופקד יוסי שריד, וילדיו של שריד, שיהיו בריאים, יזכו לשירותי בריאות ממוסדות שבאחריות בניזרי.

אורי סביר: עבורנו, מפלגת המרכז, קווי היסוד אינם פשרה, כי פשרה בין הקטבים היא יסוד משנתנו.

אורי סביר: אנו משוכנעים, כי הממשלה החדשה תדע ליישם את היעדים שהציבה לפניה, או יותר נכון שהעם מציב בפניה.

אורי סביר: בראש ובראשונה השלום.

אורי סביר: ממשלת אהוד ברק חרתה על דגלה את מה שהציבור הביע ב-17 במאי: הכמיהה העמוקה לשלום וביטחון ושיתוף פעולה כלכלי עם שכנינו; שלום מתוך מודעות לעוצמתנו ומתוך הבנה כי בפשרה נבונה נתעצם עוד יותר מדינית, ביטחונית, כלכלית ומוסרית.

אורי סביר: למדינת ישראל, שהגיעה להישגים אדירים, חסרים שני דברים שיש לרוב מדינות העולם: שלום וגבולות קבע, הן במזרח והן בצפון.

אורי סביר: אין לי ספק, כי עלינו לעצב גבולות מבית גם כן, המפרידים בין המותר לאסור בחברה, בין הרשויות ובין האזרח למדינה.

אורי סביר: מפלגת המרכז חרתה על דגלה את החוקה לישראל.

אורי סביר: חוקה מתוך הסכמה רחבה אפשרית ואף הכרחית בתקופת הממשלה הנוכחית.

אורי סביר: ההתקדמות לשלום ולשלום-בית תאפשר לפתח משאבים חדשים, לבצע רפורמות עמוקות בתחומי הממשל, הכלכלה והחברה.

אורי סביר: לצד חידוש הצמיחה עלינו לפתח ולחדד רגישות חברתית.

אורי סביר: החינוך הוא בלב הרפורמה החברתית, והוא מחייב הקצאת משאבים רבים יותר ומתן רב יותר של שוויון הזדמנויות.

אורי סביר: חינוך בתכנים – הקמת בסיס משותף לכל זרמי החינוך.

אורי סביר: חינוך לשוויון האדם, חינוך לשלום, למורשת, לסובלנות, כי אין שלום-בית ללא צמצום פערים חברתיים וללא שוויון בחברה.

אורי סביר: על הממשלה, בתמיכת כל חברי הקואליציה, חלק מהאופוזיציה והרוב הגדול של העם להביא לשינוי המיוחל.

אורי סביר: לסיכום, אני משוכנע, כי הממשלה לא תשבע נחת אפילו לא לרגע לפני שיעדיה ייושמו, מתוך מודעות עמוקה כי הרצון לשינוי קל מדרך השגתו, והשגתו מחייבת אמונה בחזון, קבלת החלטות אמיצות, מנהיגות נועזת ושותפות פוליטית חברתית.

אורי סביר: מדינת ישראל בתחילת שנת 2000 תהיה מדינה המעניקה לכל ילדיה את העתיד שהם ראויים לו.

אברהם בורג: תודה רבה.

אברהם בורג: חבר הכנסת חיים דרוקמן, אחריו – חבר הכנסת מאיר פרוש, ואחריו תוכרז הפסקה לצרכים שבדרך כלל משתמשים בהם כאשר יש סגנים ליושב-ראש.

אברהם בורג: אדוני ראש הממשלה, אני מתחנן בפניך.

חיים דרוקמן: אדוני היושב-ראש, קודם כול אני רוצה לברך אותך על בחירתך היום, ובאמת לאחל לך, שברכת השם תלווה אותך ותצליח להנהיג את הכנסת בהתאם לדברים שאתה עצמך התווית ואמרת קודם.

אברהם בורג: תודה רבה.

חיים דרוקמן: חברי הכנסת, המפד"ל מצטרפת לממשלה הזאת בראשותו של חבר הכנסת אהוד ברק בתקווה גדולה ובחרדה גדולה.

חיים דרוקמן: קודם כול, בתקווה גדולה.

חיים דרוקמן: מייד עם היוודע תוצאות הבחירות הכריז ראש הממשלה הנבחר שהוא יהיה ראש הממשלה של כולם, והוא חזר על זה היום כאן מעל במת הכנסת, וכוונתו היא לאחד את עם ישראל.

חיים דרוקמן: מייד זומנו למשא-ומתן לכניסה לממשלה, ורצוני להדגיש, שאם אכן הממשלה החדשה תתפקד בהרמוניה למרות חילוקי הדעות בתוכה, תהיה זאת בוודאי תרומה גדולה לאיחוד עם ישראל אשר הינו כל כך קרוע, שסוע וצמא לאחדות.

חיים דרוקמן: עצם קיומה של ממשלה כזאת עם דעות קוטביות בתוכה – –

אברהם בורג: חבר הכנסת יחזקאל, אני מבקש: שולי ההיכל כהיכל.

חיים דרוקמן: – – הינה הכרזה לעם כולו, שהמאחד בינינו הוא גדול מעל ומעבר למפריד בינינו.

חיים דרוקמן: אדוני היושב-ראש, אנחנו נכנסים לממשלה מתוך רצון להשפיע באופן מעשי באותם עניינים שאנחנו דוגלים בהם הן בתחום הדתי והן בתחום הלאומי.

חיים דרוקמן: הציונות הדתית נושאת את הדגל של האידיאל השלם של היהדות, הכולל את המשולש שווה הצלעות של עם ישראל, תורת ישראל וארץ-ישראל.

חיים דרוקמן: אנחנו נכנסים לממשלה לא מפני שאנחנו מקפלים איזה חלק מהדגל השלם הזה, כי אם מפני שאנחנו רוצים שהדגל הזה אכן יתנוסס באופן מעשי במדינת ישראל.

חיים דרוקמן: הציונות הדתית, נאמנה לדרכה, איננה דוגלת בשיטה של הכול או לא כלום, כלומר או שהכול במדינת ישראל יתנהל בדרכנו או שאנחנו מוותרים על הכול והכול ילך חלילה לעזאזל, הן בתחום הדתי והן בתחום הלאומי.

חיים דרוקמן: אנחנו מקווים ומאמינים, שעל-ידי הצטרפותנו והשתתפותנו בממשלה יתקיים "סור מרע ועשה טוב".

חיים דרוקמן: נעמוד על המשמר שיימנעו דברים שליליים ותהיה התקדמות חיובית באותם עניינים מהותיים שלמענם אנחנו קיימים.

טלב אלסאנע: מה הם הדברים השליליים שאתם תמנעו, למשל?

חיים דרוקמן: אדוני היושב-ראש, המשא-ומתן התנהל ביושר ומתוך רצון ללכת לקראתנו כדי שאכן נצטרף לממשלה.

חיים דרוקמן: כתוצאה ממשא-ומתן זה הגענו לידי הסכם שמאפשר את הצטרפותנו לממשלה הזאת.

חיים דרוקמן: אציין כמה מהדברים המיוחדים שהושגו על-ידינו בקווי היסוד של הממשלה ובהסכם הקואליציוני שהם מאוד משמעותיים עבורנו.

חיים דרוקמן: קודם כול, בעניינים הדתיים: א.

חיים דרוקמן: יישמר הסטטוס-קוו בענייני דת.

אברהם בורג: עוד דקה.

חיים דרוקמן: לא.

חיים דרוקמן: אני מסתכל על השעון.

אברהם בורג: עוד דקה.

חיים דרוקמן: דיברתי דקה.

אברהם בורג: אתה דיברת ארבע דקות ורבע, ועוד דקה זה יהיה חמש דקות ורבע, שזה אפילו רבע דקה מעל המכסה.

אברהם בורג: ככל שאתה תמשוך יותר, אלה שיש להם ילדים קטנים ילכו לישון מאוחר יותר.

חיים דרוקמן: זה לא יכול להיות.

חיים דרוקמן: טוב, אני – – –

אברהם בורג: הזמן הוא אובייקטיבי, ורק הפוליטיקה היא סובייקטיבית.

חיים דרוקמן: ובתחום הלאומי: הממשלה תדאג להבטיח את ביטחון היישובים היהודיים ביש"ע ותפעל לספק להם שירותים ממלכתיים מוניציפליים שוטפים שווים, ותדאג לצרכים השוטפים של התפתחות ביישובים הקיימים.

חיים דרוקמן: שום התנחלויות ביש"ע לא תיפגענה.

חיים דרוקמן: כלומר, לא רק שלא מדובר בהקפאה, חלילה, בהתנחלויות, כי אם בהתפתחותן בהתאם לצורכיהן.

אברהם בורג: תודה רבה.

חיים דרוקמן: אדוני היושב-ראש, אני מסיים.

אברהם בורג: אני שמח.

חיים דרוקמן: עד כאן עמדתי על התקווה הגדולה בכניסתנו לממשלה הנוכחית, ואני מרגיש צורך להדגיש גם את החרדה הגדולה שאכן הרצון הטוב שהתגלה בהקמת הממשלה יימשך וכל מה שסוכם יתממש – שהצהרת ראש הממשלה היום מעל במת הכנסת על אהבה לכל חבל מולדת תבוא לידי ביטוי במשא-ומתן שיהיה הן עם הפלסטינים והן עם הסורים – –

אברהם בורג: תודה.

חיים דרוקמן: אני מסיים.

אברהם בורג: כן, אבל זה כבר כמה פעמים שאתה מסיים.

חיים דרוקמן: – – כי המשא-ומתן איננו מתנהל על סעודיה או על עירק או על סוריה, כי אם על ארץ חיינו, ארצו הקטנה של עם ישראל לדורותיו, שממנה נשמע קול נביאי ישראל לכל באי עולם, ועם ישראל חזר אליה אחרי אלפיים שנה – –

אברהם בורג: תודה.

חיים דרוקמן: – – כדי להמשיך ולמלא את ייעודו המיוחד במשפחת העמים.

אברהם בורג: תודה רבה, הרב חבר הכנסת דרוקמן.

אברהם בורג: אחריו – חבר הכנסת מאיר פרוש במסגרת זמן של עשר דקות, שאחריה תצא הכנסת להפסקה של כמה דקות.

מאיר פרוש: אדוני היושב-ראש, ראשית, ברכותי לבחירתך.

מאיר פרוש: תזכה לקדש שם שמים.

מאיר פרוש: אני מצרף ברכה נוספת – שהוריך ירוו ממך הרבה נחת לאורך ימים.

אברהם בורג: וכן למר.

מאיר פרוש: חברי הכנסת, כאשר מוצגת ממשלה חדשה, ראוי שנברך אותה ונאחל לה הצלחה.

מאיר פרוש: זו ממשלה, זה שלטון בארץ-ישראל, ארץ אשר עיני ה' אלוקיך בה מראשית שנה ועד אחרית שנה, וכך אני עושה היום בשם סיעת יהדות התורה.

מאיר פרוש: אבל אני לא אסתיר מפני חברי הבית, שיותר משאנו מברכים – –

אברהם בורג: אני מבקש לא לדבר בפלאפון במליאה.

מאיר פרוש: – – יש בלבנו תפילה ליושב במרומים, כי אנחנו מלאי חששות וחרדות.

מאיר פרוש: אנחנו מלאי חששות וחרדות מפני ממשלה זו, שמרכיב דומיננטי בתוכה הוא מרצ, ושחלקים בולטים בסיעות אחרות השותפות לממשלה זו אינם אוהדים את מורשת ישראל, אם אשתמש בלשון המעטה.

מאיר פרוש: אומנם אנחנו הצטרפנו לקואליציה, אבל בניגוד למקובל אנחנו לא מקבלים תמורה על ההצטרפות, אלא ההיפך – אנחנו משלמים מחיר כבד מאוד, ולא במקרה נמנענו מקבלת תפקידים ביצועיים.

מאיר פרוש: גדולי התורה, עוד ב-1992, בתשנ"ב, וגם בימינו, הורו לנו, שלא לחבור לממשלה שמרצ בתוכה, בגלל דעותיה הידועות.

מאיר פרוש: מרצ, כידוע, לא השתנתה ולא שינתה דעות.

מאיר פרוש: כל הצטרפות לממשלה, אפילו לממשלת נתניהו בשעתה, היא לא קלה עבורנו, וגם היא לא עמדה בכל התחייבותיה, אבל לפחות הרגשנו נוח יותר, כי יכולנו להטביע חותם בקווי היסוד שלה – מה שאין כן בניסוח קווי היסוד של ממשלת ברק גם בנושאים שהם קרובים ללבנו, כמו בנושאי הסטטוס-קוו ומניעת ההשתלטות של הרפורמים.

מאיר פרוש: נאלצנו להיאבק קשות על כל מלה ועל כל אות בנושאים הערכיים, והניסוח הסופי הוא מעט המכיל אפס קצהו של המעט.

מאיר פרוש: זאת האמת, וראוי לומר אותה גלויות, גם אם היא נאמרת בכאב לב, וכאמור עם לב מלא חששות וחרדות.

מאיר פרוש: אנחנו רוצים לקוות, שראש הממשלה הנבחר יוכל לגייס רוב ביום המבחן, כאשר הכנסת תידרש להצביע בעד התיקון לחוק שמאפשר דחיית שירות של תלמיד ישיבה כל עוד תורתו אומנותו.

מאיר פרוש: אנחנו מאחלים לו הצלחה ומקווים, ובעיקר מתפללים, שיזכה בזה להחזיר עטרה ליושנה.

מאיר פרוש: אדוני היושב-ראש, ראש הממשלה אהוד ברק נבחר ברוב מרשים, אבל ההרכב הפרלמנטרי המפוצל והסבוך חייב אותו לכונן קואליציה שבה מפלגות שונות נאלצו לחזור בהן מהצהרות, חויבו בתוקף הנסיבות לסגת מהכרזות, הוכרחו להגמיש עמדות ולשנות סדרי עדיפויות.

מאיר פרוש: אבל אנחנו, נציגי יהדות התורה, שלוחיהם של מרנן ורבנן שליט"א, לא התפשרנו.

מאיר פרוש: לא התגמשנו ולא שינינו מעקרונות היסוד שבהם אנחנו מאמינים ולאורם אנחנו הולכים, כי תורת הנצח אינה מצע פוליטי והיא גם לא רטוריקה של בחירות.

מאיר פרוש: תורת הנצח היא האמת האחת והשלמה שמייחדת את עם ישראל מאז ועד עולם.

מאיר פרוש: המאבק שלנו להמשך קיומו של עולם התורה ולומדיה נובע מדאגה כנה ואמיתית להמשך קיומו הרוחני של העם היהודי, והמאבק שלנו להצלת היכלי הישיבות נובע – –

אברהם בורג: חבר הכנסת האן, אני מבקש.

אברהם בורג: חבר הכנסת האן, תודה רבה.

מאיר פרוש: – – גם מתחושת האחריות הלאומית לגורלו הפיזי של העם היהודי, כי ללא עולם הישיבות התורה לא תימסר חלילה מדור אל דור, כפי שהיה עד כה לאורך שנות ההיסטוריה.

מאיר פרוש: וללא מסירת התורה יתמעטו חלילה לומדיה ואף נוטרי מצוותיה.

מאיר פרוש: וללא שומרי המצוות גם לא ייוותרו חלילה יהודים אחרים, גם כאלה שאינם מקפידים בקיום דיני ישראל.

מאיר פרוש: חברי הכנסת, עולם הישיבות הוא שורש הקיום שלנו כעם, ועל הקיום אין מוותרים וגם אין מתפשרים.

מאיר פרוש: לכן, מפלגות אחרות הגמישו עמדות וחזרו בהן מהצהרות, אבל אנחנו מאמונתנו לא זזנו ולא נזוז.

מאיר פרוש: זה ייחודנו, ועל כך תפארתנו.

מאיר פרוש: ועוד קבענו בהסכם שחתמנו עליו: הממשלה תעשה לכבד את השבת ומועדי ישראל, ששמרו על קיומנו כעם, ולא יופלה עובד לרעה בגין היותו שומר שבת; תימנע פגיעה באורחות החיים של הציבור החרדי והדתי באזורי מגורים שבהם הם מהווים רוב; יישמר מעמדו של החינוך החרדי במערכת החינוך; מתוך דאגה לכבוד המת, ייקבע כי במקום שבו התגלו קברים או עצמות אדם, המשך העבודות באתר יהיה על-פי הסדר שהממשלה תקבע.

מאיר פרוש: במכתב מיוחד של ראש הממשלה לסיעתנו הובטח גם לאכוף את החוקים הקשורים לנושאי דת, כמו לנושאים אחרים.

מאיר פרוש: אדוני היושב-ראש, אלה הם עקרונות ערכיים, שעצם הכללתם בהסכם קואליציוני מהווה תעודת כבוד לממשלת ישראל – לכל ממשלה בישראל, וכמובן, לזו המתחילה היום את כהונתה.

מאיר פרוש: חשוב – חשוב מאוד – שהדברים ייכללו בתשתית הממשלה הזאת, כי ההתחשבות של הרוב החילוני במיעוט הדתי ובצרכיו היא לא רק תנאי לקיום האחדות הלאומית, אלא גם תנאי לעצם קיומו של העם היהודי.

מאיר פרוש: הנטייה לחילון החיים בישראל זקוקה לבלם.

מאיר פרוש: אנו מאבדים, בקצב מהיר מדי, כל ייחוד וכל זהות יהודית.

מאיר פרוש: מושגי היסוד של ההוויה היהודית הולכים ונשחקים, וסימני ההיכר היהודיים הולכים ומיטשטשים.

מאיר פרוש: ומטעמים של יצר הקיום הלאומי אנו חייבים לעצור את השחיקה והטשטוש, כדי שלא נגיע למצב שבו העם יאבד, חלילה, את קלסתר פניו דווקא בארצו ההיסטורית.

מאיר פרוש: חברי הכנסת, אנו, אנשי סיעת יהדות התורה, נעמוד על המשמר, נשמש בלמים, נעמוד איתנים כחומה בצורה לבלימת ההידרדרות.

מאיר פרוש: נשמש בלמים גם לעצירת מגמת הטשטוש והשחיקה.

מאיר פרוש: אנו נביא לכנסת את קול סיני ונשמיע בה, במליאה ובוועדותיה, את קול ישראל סבא.

מאיר פרוש: ולא נסתיר היום את חששותינו ולא נכחיש גם את דאגותינו.

מאיר פרוש: יוסי שריד כשר חינוך מעורר בנו חששות ודאגות כבדות.

מאיר פרוש: הייתה פעם שרת חינוך ממרצ, ואנחנו זוכרים לגנאי ולדיראון ולחרפה את התבטאויותיה ואת מעשיה; את ניסיונותיה המקוממים לפגוע בקודשי ישראל.

מאיר פרוש: והשאלה המכרסמת בלבותינו: האם יוסי שריד כשר החינוך יהיה שכפול של אותה מחרפת ומנאצת היהדות ושל אותה כופרת בבורא עולם?

מאיר פרוש: האם עמיתו למפלגה, רן כהן, כשר התעשייה והמסחר, לא ינצל את סמכויותיו המיניסטריאליות לעודד, חלילה, חילול שבת ורמיסת היום הקדוש בקניונים ובמפעלים?

מאיר פרוש: יש לנו אפילו חשש בלב לגבי נתן שרנסקי.

מאיר פרוש: האם הוא, כשר הפנים, יקעקע את יסודות הלאום היהודי מקדמת דנא?

מאיר פרוש: האם הוא יזכור, כאחראי למרשם האוכלוסין, כי אל הלאום היהודי אפשר להצטרף אך ורק על-ידי גיור כהלכה?

מאיר פרוש: כי בכך אנו נבדלים משאר הלאומים.

מאיר פרוש: מי שנחלץ למלחמה למען פתיחת שערי הלאום היהודי לפני כל המצהיר על רצונו בכך, איננו מתכוון כלל ללאום היהודי כמות שהוא, אלא הוא שולל את עצם קיומו ומבקש לבטל את מציאותו.

מאיר פרוש: לכן אנחנו חוששים ומכרסם בלבנו הספק – כיצד ינהג שר הפנים שרנסקי?

מאיר פרוש: וגם אותך, ראש הממשלה, נבחן יום-יום ושעה-שעה במבחן הכבוד שתיתן למורשת ישראל, כי יש לך רקורד מסוים, והוא זכור לכולנו.

מאיר פרוש: ואבקש רק להזכיר לך, כי ההתפארות שלך היום בנאומך, שלא כללת התחייבויות כספיות בהסכמים הקואליציוניים, היא התפארות שאין לה מקום.

מאיר פרוש: אין שום בושה, אלא להיפך, בהסכמה להעניק תקציבים – למשל, לחינוך תורני או למוסדות דת בישראל, שהם מקופחים.

מאיר פרוש: ממשלה בישראל צריכה אפילו להיות גאה בכך שהיא מעניקה תקציבים, ולו כאפליה מתקנת, כדי לעודד את רוח ישראל סבא.

מאיר פרוש: לכן, אנחנו מאחלים לך הצלחה בתפקידך.

מאיר פרוש: גדולי ישראל הורו לנו להצביע היום בעד הממשלה, אך, כדברי הגמרא, "מעשיך יקרבוך ומעשיך ירחקוך".

מאיר פרוש: בסיום דברי אומר מלה או שתיים לראש הממשלה היוצא, בנימין נתניהו.

מאיר פרוש: אתה נבחרת לפני שלוש שנים בברכתם של גדולי ישראל, ואני יכול להעיד, כמי שעבד אתך, שאתה פטריוט גדול של ארץ-ישראל, אוהב העם בישראל ומכבד את מורשת ישראל.

מאיר פרוש: אני בטוח שעוד תשרת את עמנו בזירה המדינית.

מאיר פרוש: תודה רבה.

אברהם בורג: אני מאוד מודה לך.

אברהם בורג: הכנסת תצא עכשיו להפסקה של כעשר דקות ותתכנס עם הצלצול שיישמע.

אברהם בורג: ראשון הדוברים לאחר מכן – חבר הכנסת מוחמד כנעאן.

אברהם בורג: תודה רבה.

אברהם בורג: (הישיבה נפסקה בשעה 18:25 ונתחדשה בשעה 18:40.

אברהם בורג: )

אברהם בורג: אני מתכבד לפתוח מחדש את הישיבה.

אברהם בורג: חבר הכנסת מוחמד כנעאן, בבקשה.

אברהם בורג: מסגרת הזמן – חמש דקות.

אברהם בורג: אתה מוזמן.

אברהם בורג: אשמח אם מישהו יואיל בטובו להגיד לראש הממשלה או לאחד השרים המיועדים שהדיון התחיל.

אברהם בורג: חבר הכנסת גדעון עזרא, עם הפנים לעזרה, בבקשה.

גדעון עזרא: בשעה טובה, אדוני היושב-ראש בורג.

אברהם בורג: אני מודה לאדוני.

אברהם בורג: רק על הקדוש-ברוך-הוא נאמר: וראית את אחורי, ופני לא ייראו.

רחבעם זאבי: העזרה היא בכיוון ההוא.

אברהם בורג: אז להיכל.

אברהם בורג: בבקשה.

מוחמד כנעאן: בראשית דברי ברצוני לברך אותך, אדוני היושב-ראש, יושב-ראש הכנסת, חבר הכנסת אברהם בורג, בשם סיעת רע"ם, ואני מאחל לך הצלחה בתפקידך החדש ומקווה לשילוב האמיתי של החברים הערבים בבית הזה, בכנסת בוועדותיה השונות.

מוחמד כנעאן: אדוני היושב-ראש, כנסת נכבדה, הוצגה היום ממשלה חדשה בישראל, אך לצערי הרב היא אינה מייצגת את כל המגזרים במדינה, מתעלמת מהמפלגות הערביות אף-על-פי שאותן מפלגות ואותו ציבור שהן מייצגות היו מחוזרים מאוד במשך חודשים לפני הבחירות – היו אז לגיטימיים מאוד.

מוחמד כנעאן: אך בהצגת ממשלתו של מר ברק הוא התעלם התעלמות מוחלטת, הייתי אומר אפילו מתנשאת, אם לא יותר מכך, מהציבור הערבי ומהמפלגות הערביות.

מוחמד כנעאן: בעיני ראש הממשלה הנבחר, המפלגות הלגיטימיות הן המפלגות היהודיות בלבד, לצערי הרב, והמפלגות הערביות מחוץ ללגיטימציה של ממשלת ברק והשקפת עולמו של מר ברק.

מוחמד כנעאן: הציבור הערבי, שתמך מסיבית בראש הממשלה הנבחר בתקווה לשינוי אמיתי, לשינוי לטובה ולהשתלבות אמיתית לאחר הבחירות, הוכה בתדהמה ובתסכול ומרגיש מרומה מדרך ההתייחסות והדחיפה לשוליים של 20% מאזרחי המדינה.

מוחמד כנעאן: כך, אדוני ראש הממשלה, מדברים על שלום עם שכניך?

מוחמד כנעאן: היה עליך קודם לשלב את המפלגות הערביות וליצור אווירת פיוס אמיתית עם הציבור הערבי, אך בחרת ההיפך.

מוחמד כנעאן: אדוני היושב-ראש, ראש הממשלה הנבחר השתמש בסיסמה – ערב הבחירות ואחרי הניצחון שלו – "מדינה לכולם".

מוחמד כנעאן: מה הכוונה?

מוחמד כנעאן: מדינה לכולם בלי הערבים?

מוחמד כנעאן: בכל אופן, זה מה שראינו ורואים עד היום הזה.

מוחמד כנעאן: אמר מר ברק ערב הבחירות ואחריהן – ממשיך דרכו של רבין, זיכרונו לברכה.

מוחמד כנעאן: זה בדיוק בניגוד לראש הממשלה המנוח, על כן אתה גורם עוול גדול בזה שאתה אומר: ממשיך דרכו.

מוחמד כנעאן: הוא לא התעלם, היה אמיץ, הוא נשען על המפלגות הערביות.

מוחמד כנעאן: ממשיך במה?

מוחמד כנעאן: בזה שאתה מתעלם באופן מוחלט מ-20% מאוכלוסיית המדינה?

מוחמד כנעאן: בזה שאינך מקיים סיכומים עם שליחיך למפלגות הערביות לפני הבחירות?

מוחמד כנעאן: בזה שלא שילבת את המפלגות הערביות שתמכו בך ושילבת מפלגות שעשו להפלתך ולהפסדך בבחירות?

מוחמד כנעאן: בזה שאתה לא רוצה להישען על ערבים?

מוחמד כנעאן: בדיוק, אדוני ראש הממשלה הנבחר, בניגוד לרבין, זיכרונו לברכה.

מוחמד כנעאן: לא נתמוך בממשלה שהתעלמה מאתנו ואינה משקפת את כל אזרחי המדינה ואינה של כולם.

מוחמד כנעאן: לא נתמוך בממשלה, כי איננו מסכימים עם קווי היסוד שלה.

מוחמד כנעאן: ממשלה שהתקפלה התקפלות מוחלטת ממה שקיווינו והאמנו.

מוחמד כנעאן: אדוני ראש הממשלה הנבחר, אין אנו רוצים נאמנים עלינו – אפוטרופוסים על המפלגות הערביות והציבור הערבי ממפלגות אחרות.

מוחמד כנעאן: אנו קיווינו לשילוב אמיתי.

מוחמד כנעאן: אנו יכולים לייצג את עמנו, את בוחרינו, את האוכלוסייה הערבית טוב יותר מאחרים.

מוחמד כנעאן: לבסוף, אדוני היושב-ראש, אנו נקווה לשינוי אמיתי במדיניות כלפי האוכלוסייה הערבית – שילוב אמיתי, שוויון אמיתי ומלא בכל תחומי החיים.

מוחמד כנעאן: אנו נעמוד על המשמר ונישאר נאמנים לדרכנו ולציבור הערבי שלנו ובעתיד נצביע לפי מצפוננו ולגופו של עניין.

מוחמד כנעאן: תודה.

אברהם בורג: תודה רבה.

אברהם בורג: חבר הכנסת זאבי, רק דקה.

אברהם בורג: יושב-ראש הוועדה המסדרת רוצה להודיע הודעה, ומייד אחריו חבר הכנסת זאבי.

אברהם בורג: בבקשה.

אלי גולדשמידט: תודה.

אלי גולדשמידט: אדוני היושב-ראש, רבותי חברי הכנסת, קודם כול תרשה לי לברך אותך, זו הפעם הראשונה שאני על הדוכן כשאתה מנהל את הישיבה.

אלי גולדשמידט: אני מאחל לך הצלחה רבה.

אברהם בורג: זו כבר פעם שנייה, כי הייתה עוד ישיבה לפני ההפסקה.

אלי גולדשמידט: לא, זו הפעם הראשונה שאני נמצא כאן בזמן שאתה מנהל.

אלי גולדשמידט: בפעם הראשונה שהייתי פה זה היה עוד לפני שנבחרת, זה היה בשעה 16:00.

אלי גולדשמידט: בכל אופן, אני בטוח שההצלחה תהיה לעילא ולעילא.

אלי גולדשמידט: אני מבקש להודיע למליאת הכנסת על חילופי גברי בוועדה המסדרת: במקומי ייכנס חבר הכנסת אופיר פינס; ובמקום השר המיועד, חבר הכנסת חיים רמון, ייכנס חבר הכנסת אבי יחזקאל.

אלי גולדשמידט: תודה.

אברהם בורג: וכך נרשם.

אברהם בורג: תודה רבה.

אברהם בורג: חבר הכנסת רחבעם זאבי, במסגרת זמן של חמש דקות.

רחבעם זאבי: אדוני היושב בראש, חברי הכנסת הנוכחים, ראשית אני מבקש לברך את חבר הכנסת אברום בורג להיבחרו לתפקיד יושב-ראש הכנסת, שיהיה לברכה של הכנסת ולתפארת אביו הדגול והנערץ.

רחבעם זאבי: אדוני היושב בראש, לא היינו מאושרים מהממשלה הקודמת ואפילו הבאנו להפלתה, אבל איננו יכולים לקבל בברכה את הממשלה החדשה בראשות אהוד ברק, מפני שעוד לפני שהיא כוננה, הכול יודעים שהיא תהיה ממשלה רעה לישראל.

רחבעם זאבי: אומנם היו לנו בתחילה תקוות שאהוד ברק יביא סגנון אחר, אבל עד מהרה הפכו התקוות לאשליות שהתנפצו.

רחבעם זאבי: תוך זמן קצר שינה ברק את פרצופו, ועל כך אמר שייקספיר: אלוהים נתן לך פרצוף אחד, ואתה בראת לך פרצוף שני.

רחבעם זאבי: ממשלת ברק תהיה ממשלה רעה לישראל, מפני שהיא מתכוונת להמשיך בנתיב הסכם-וואי הזכור לדיראון, או כפי שכתוב בקווי היסוד שלה: "תעשה לזירוז המשא-ומתן עם הפלסטינים על בסיס התהליך הקיים", דהיינו, הסכמי אוסלו, חברון ואחוזת וואי.

רחבעם זאבי: ממשלת ברק תהיה ממשלה רעה לישראל, מפני שהיא מתחמקת לתבוע מהפלסטינים מילוי הדדי של ההסכמים כתנאי להמשך התהליך.

רחבעם זאבי: ממשלת ברק תהיה ממשלה רעה לישראל, מפני שהיא מתכוונת להיכנע לדרישות הנשיא הסורי והיא מתכוונת לסגת מכל רמת-הגולן, למסור את היישובים לידיהם של הסורים, שירדו עד לחופי הכינרת ויתבעו שותפות בה.

רחבעם זאבי: ממשלת ברק תהיה ממשלה רעה לישראל, מפני שהיא מתכוונת לרקוד לפי החליל האמריקני – מה שקוראים בקווי היסוד בשם דו-שיח – אשר הוכיח לנו את נטייתו הברורה בעד הערבים על חשבון ישראל.

רחבעם זאבי: ממשלת ברק תהיה ממשלה רעה לישראל, מפני שהיא תחסום את התפתחותן של ההתנחלויות ביהודה, שומרון וחבל-עזה, שהוקמו בשליחותן של ממשלות בישראל והן תנאי להמשך הגשמת החזון הציוני ולמצוות כיבוש הארץ.

רחבעם זאבי: ממשלת ברק תהיה ממשלה רעה לישראל, מפני שהיא מתכוונת להתנפח ולגדול בניגוד לחוק-יסוד: הממשלה, והיא עושה זאת כדי לחלק אחוזות ומנעמי שלטון למפלגות הקואליציה ולאנ"ש.

רחבעם זאבי: היא מתכוונת לייסד כאן את לגיון השרים הגדול והמוגזם, במקום למלא אחר החוק ולנהוג בחיסכון ובהגינות בכספי הציבור.

רחבעם זאבי: ממשלת ברק תהיה ממשלה רעה לישראל, מפני שהיא תהיה בזבזנית במשאבים ובתקציבים, ועוד בטרם קמה היא מתכוונת להוסיף לעצמה שישה שרים, שיעלו לנו "רק" 400 מיליון ש"ח, וזה יבוא על חשבון החולים ששוכבים בפרוזדורים של בתי-החולים, ועל אודותם שמענו מפיו של ברק במסע הבחירות; המשרדים, הרכבים, העוזרים והנסיעות שלהם לחו"ל יבואו על חשבון החינוך, האבטלה והרווחה, שעליהם הם פיזרו הבטחות במסע הבחירות.

רחבעם זאבי: ועדיין לא דיברנו על הבזבוז האדיר שיבוא לעולמנו כאשר ינהיגו את החוק הנורבגי.

רחבעם זאבי: ממשלת ברק תהיה ממשלה רעה לישראל, מפני כוונתו של העומד בראשה להחליש את הכנסת ולרוקנה מייעודה כצלע ראשית במשולש הדמוקרטי של הזרועות – המחוקקת, השופטת והמבצעת.

אברהם בורג: עוד דקה.

רחבעם זאבי: בזבזתי עליהם דקה.

אברהם בורג: זה כבר מתוחשב.

רחבעם זאבי: ממשלת ברק תהיה ממשלה רעה לישראל, מפני שהיא תהיה מומרצת יותר מקודמותיה, מפני שהפקירה את החינוך של ילדינו בידיה של מרצ, שיחסה המזלזל לארץ אבותינו מוכר וידוע, שנכונה לוותר על מחוזות המולדת ועל האחיזה בהם, והיא שואפת להקמת מדינה פלסטינית בלב ארץ-ישראל.

רחבעם זאבי: הם יהיו המחנכים של ילדינו?

רחבעם זאבי: היו ממשלות בישראל שלא מילאו אחר ציפיות הציבור, ממשלות שסרחו, שהובילו בכחש, ואז לאחר קדנציה קצרה או ארוכה, אמר להם העם: מושחתים – נמאסתם.

רחבעם זאבי: את זה אפשר להגיד לממשלת ברק עוד לפני שיצאה לדרך: מושחתים – נמאסתם.

רחבעם זאבי: כן, מושחתים – נמאסתם.

רחבעם זאבי: ממשלת ברק, עוד בטרם קמה, מפגינה זלזול וחוסר נאמנות להבטחות מנהיגיה בעת מסע הבחירות.

רחבעם זאבי: צר לי לומר שהם נוהגים בצביעות, ועל צביעות וצבועים שנינו במסכת סוטה, המזהירה אותנו להתיירא מן הצבועים שדומים לפרושים, שמעשיהם כמעשה זמרי ומבקשים שכר כפנחס.

רחבעם זאבי: ומשפט אחרון, ברשותך, אדוני.

רחבעם זאבי: אין לנו אמון בממשלה הזאת, ואנחנו מאחלים לה ולעם ישראל, שהיא לא תאריך ימים רבים, ושעד מהרה היא תתפנה למגרש הגרוטאות של הפוליטיקה הישראלית.

רחבעם זאבי: עם ישראל, המגשים את החזון הציוני במשך 118 שנים של מלחמות וקורבנות וניצב בפני אתגרים וסכנות, ראוי לממשלה אחרת, להנהגה ציונית ויהודית היונקת את דרכה ואת כוחה ממקורות ישראל סבא, ושאיננה נכנעת לתכתיבי הפריץ, ושמבינה כי מלחמת העצמאות שלנו טרם תמה, ושאיננה משלה את עצמה בחלומות אכזב של שלום שווא.

רחבעם זאבי: תודה, אדוני.

אברהם בורג: תודה רבה.

אברהם בורג: דומני שהעמדה הייתה מאוד בהירה.

אברהם בורג: תודה רבה.

אברהם בורג: חבר הכנסת אביגדור ליברמן, בבקשה.

אברהם בורג: יש לך עשר דקות.

אברהם בורג: אחריו – חבר הכנסת מוחמד ברכה.

אביגדור ליברמן: אדוני היושב-ראש, כנסת נכבדה, ברצוני להתחיל בברכות ליושב-ראש הטרי.

אביגדור ליברמן: אני מאוד מקווה שתצליח לשמור על הבית הזה כמחוקק שהוא נאמן קודם כול לבוחרים, ולמרות כל התחכומים וההתחכמויות של עורכי-דין מישראל אחת, מפלגת העבודה, ששמו כל כך הרבה סייגים ואיזונים ובלמים – הייתי אפילו אומר אזיקים – על חברי הכנסת, אני מאוד מקווה, שהחקיקה פה תוכל להתקיים, תוכל להתמשך, ותשמור על העצמאות של הבית הזה, ולא תהפוך אותו לזרוע צרה של הממשלה הזאת, המאוד לא ברורה.

תאופיק חטיב: – – –

אביגדור ליברמן: בימים האחרונים שאלתי הרבה דוברים למיניהם מטעם הממשלה, וחייכתי.

אביגדור ליברמן: הזמנים משתנים, אנשים מתחלפים, שמות המפלגות מתחלפים, אבל הדבר המהותי לא משתנה.

אביגדור ליברמן: הייתם מפ"איניקים, נשארתם מפא"יניקים, וזה כנראה האופי.

אביגדור ליברמן: איזו תמימות פתאום מגלים ראשי ישראל אחת.

אביגדור ליברמן: שום דבר כאילו לא קרה.

אביגדור ליברמן: לא בזבזתם כספי ציבור, לא הבטחתם תקציבים, לא הבטחתם מינויים פוליטיים.

אביגדור ליברמן: אני רק רואה מה קורה במשרד ראש הממשלה.

אביגדור ליברמן: כמה משרות חדשות כבר קמו, כמה תקנים מייצרים.

אביגדור ליברמן: אני מאוד מקווה שבנציבות שירות המדינה יודעים לספור את כל המשרות ואת כל התקנים.

אביגדור ליברמן: באמת אני חי בהרגשה, שכולנו כנראה נכשלנו בבחינות המתמטיקה בבגרות.

אביגדור ליברמן: מישהו כבר זוכר את ההכרזות על החוקה?

אביגדור ליברמן: על החוק?

אביגדור ליברמן: הרי אתם אבירי הצדק, הממשלה הזאת שתקום היא אבירת הצדק.

אביגדור ליברמן: לא הספיקה לקום, וכבר משנה את חוק-היסוד או משעבדת חוקי-יסוד לקוניוקטורה פוליטית רגעית.

אביגדור ליברמן: וגם פה אתם משקרים.

אביגדור ליברמן: הרי כל ההרחבה של הממשלה לא נועדה לפתור את בעיות הקואליציה הרחבה.

אביגדור ליברמן: זה קודם כול נועד לפתור בעיות בתוך המפלגות, בתוך סיעת ישראל אחת, בתוך מפלגת המרכז, בתוך ישראל בעלייה.

אביגדור ליברמן: 70 חברי כנסת היו אמורים להסתפק ב-18 משרדים.

אביגדור ליברמן: תאמינו שגם זה יותר מדי, אבל פתאום כנראה באמת המחשב של מפלגת העבודה הוא הראשון שנתקף בבאג 2000.

אביגדור ליברמן: קודם, כל הוצאה תקציבית ידעתם לתרגם למיטות, לתרופות, למקבצי דיור לעולים, למקומות עבודה ולסיוע לנזקקים.

אביגדור ליברמן: פתאום המחשב הפסיק לעבוד; הוא לא סופר כמה אפשר היה לשפר את התשתית של מדינת ישראל, מה אפשר היה באמת לייצר באותן עיירות פיתוח.

ויצמן שירי: הליכוד השאיר רזרבה כספית.

אביגדור ליברמן: תשמע, אני מאחל לממשלה הזאת שתחזיק מחצית מהזמן שהחזיקה ממשלת נתניהו.

אביגדור ליברמן: אנחנו עוד נדבר אחרי השנה הראשונה, תראה כמה הפתעות יהיו פה.

אלי גולדשמידט: הפתעות טובות.

אביגדור ליברמן: כן, כמובן, רק הפתעות טובות.

אביגדור ליברמן: יש לכם מונופול על הצדק, על הטוב ועל החוכמה – על הכול.

אביגדור ליברמן: אני גם קורא בסעיף 3.1 של קווי היסוד של הממשלה: "ירושלים השלמה, בירת ישראל לנצח, תישאר מאוחדת ושלמה בריבונות ישראל".

אביגדור ליברמן: ואני רוצה לשאול – הוא אומנם לא נמצא פה – את יוסי ביילין, אם הוא פעם נכשל בהבנת הנקרא, או שלפי אסכולת אוסלו "ריבונות ישראל" זה דגל פלסטיני מעל הר-הבית.

אביגדור ליברמן: חיים, גם אותך שמעתי היום בדברים חשובים מאוד על האמון עם הפלסטינים, ושמעתי שאתה מתכוון להקריב את הבנייה בהר-הבית על מנת לבנות אמון עם הפלסטינים.

חיים רמון: – – –

אביגדור ליברמן: אני לא יודע אם תבנה מערכת אמון עם הפלסטינים.

אביגדור ליברמן: מה שברור, שתבנה מערכת אמון עם המפד"ל, עם הרב דרוקמן ועם החבר'ה מש"ס ומישראל בעלייה.

ויצמן שירי: – – –

עסאם מח'ול: – – –

אביגדור ליברמן: חיים, ראיתי שהחלטת להתחרות כנראה באחמד טיבי.

אביגדור ליברמן: אני באמת מאחל לך בהצלחה וגם לו, ונראה לאן תגיעו.

אביגדור ליברמן: מה שלא מצאתי בקווי היסוד של הממשלה הזאת זה באמת דבר ברור, שלא תהיה חזרה ברמת-הגולן לגבולות 4 ביוני 1967, וזה מאוד מדאיג אותי וזה כנראה לא במקרה.

תאופיק חטיב: המפד"ל שם – אין בעיה.

אביגדור ליברמן: כנראה, המפד"ל שם – היא שומרת עלינו.

אביגדור ליברמן: ואני רוצה להגיד שהקשבתי לכל מלה של ראש הממשלה הנבחר, וברור לי שזאת תהיה ממשלה מדינית, ממשלה שתשאף להישגים מדיניים מהירים.

אביגדור ליברמן: לדעתי, זו תהיה ממשלה של החיפזון המדיני, ואני מאוד מקווה שההסכמים הבין-לאומיים שראש הממשלה הנבחר רוצה להביא לכאן לא יהיו דומים להסכמי מינכן, ושהשלום שהביאו לכאן לא יהיה שלום נוסח צ'מברליין.

אביגדור ליברמן: הדברים האלו באמת מטרידים אותי, וגם בדיון הקודם – פה במליאה יושב כבוד היושב-ראש – דיברנו הרבה על קוסובו; ואני חושב שאנחנו באמת טועים.

אביגדור ליברמן: הקוסובו לא תקום, כבר לא בעזה ולא ביהודה ובשומרון, ואפילו לא בלבנון.

אביגדור ליברמן: הקוסובו עוד מעט תקום פה אצלנו, במשולש, בגליל, בפזורה הבדואית בנגב.

טלב אלסאנע: למה אתה מסית?

אביגדור ליברמן: ואני אומר שאין לי שום טענות – – –

אברהם בורג: חבר הכנסת אלסאנע, תסתכל על הדברים מהצד החיובי, הוא עשה הבחנה בין יהודה ושומרון לבין "שלנו".

טלב אלסאנע: כן, זו הבחנה טובה.

אברהם בורג: אף פעם אל תהיה כל כך נגטיבי.

אברהם בורג: תודה רבה.

עסאם מח'ול: – – –

אביגדור ליברמן: קשה לי לבוא בטענות אל אזרחי מדינת ישראל הערבים.

אביגדור ליברמן: עד היום – ותסלח לי, היושב-ראש, על הביטוי הפשוט בעברית קלה – כל אחד שקשר את גורלו אתנו אכל אותה.

אביגדור ליברמן: אני זוכר מה היה גורלם של אלה שעבדו אתנו אחרי מבצע קדש בעזה, ומה קורה עם אלה שתמכו בהסכמי קמפ-דייוויד ביהודה ובשומרון, וגם מה קרה עם אלה שנשארו כרגע בג'זין, אחרי שיצאנו משם.

טלב אלסאנע: אתה רואה את הערבים – – –

אביגדור ליברמן: אני באמת חושב, שכל מי שקשר את גורלו אתנו ורצה להיות אזרח נאמן ובעל ברית שלנו, הפסיד.

אביגדור ליברמן: לכן אני חושב, שמה שהממשלה הזאת הולכת לבנות, היא לא הולכת לבנות לא שלום – – –

אברהם בורג: רק רגע, חבר הכנסת ליברמן.

אברהם בורג: אני מבקש מחברי הכנסת להשתמש בדקה-שתיים הקרובות לכמה דברים ונוכל להמשיך בדיון.

אברהם בורג: דברו בבקשה.

אברהם בורג: תודה.

אברהם בורג: חבר הכנסת אלון, אתה רצית להוסיף משהו לדיון?

אברהם בורג: תודה רבה.

אברהם בורג: חבר הכנסת ליברמן, דומני שהדברים הובנו על-ידי כל הצדדים.

אברהם בורג: תמשיך בבקשה.

טלב אלסאנע: הוא צריך לעבור קורס באזרחות.

אברהם בורג: אני בטוח שבתום הקדנציה הקצרה שהוא מבטיח לכנסת הוא ייקח קורס באזרחות.

אברהם בורג: תודה.

אברהם בורג: חבר הכנסת ליברמן, בבקשה.

אביגדור ליברמן: אני חושב, שהממשלה הזאת לא תבנה שלום לא עם לבנון, לא עם סוריה ולא עם הפלסטינים.

אביגדור ליברמן: כך לא בונים שלום, כך בונים הרבה קוסובו.

אביגדור ליברמן: ואני שוב חוזר: במשולש, בנגב ובגליל.

אביגדור ליברמן: אני רוצה להגיד לראש הממשלה, שלא ימהר לזכות בתהילה מיידית רגעית; שיגלה קצת יותר נחישות, יותר רצינות, ואם הוא יגלה יותר נחישות ויותר רצינות, הוא באמת ישרת את עם ישראל ולא את דעת הקהל העולמית.

אביגדור ליברמן: אני מאוד מקווה שכך נישאר, ולמרות הרצון העז להביא את החורבן הזה לכאן, אנחנו נשמור גם באמצעות הבית הזה על שלמות הארץ.

אביגדור ליברמן: תודה רבה.

אברהם בורג: תודה רבה, חבר הכנסת ליברמן.

אברהם בורג: חבר הכנסת מוחמד ברכה, במסגרת זמן של עשר דקות.

אברהם בורג: אחריו – חבר הכנסת עזמי בשארה.

מוחמד ברכה: אדוני היושב-ראש, כנסת נכבדה, אני מברך אותך, אדוני היושב-ראש, לרגל היבחרך ליושב-ראש הכנסת.

אברהם בורג: תודה רבה.

מוחמד ברכה: אין ספק שהינך ראוי ויכול להוביל את הבית הזה – – –

אברהם בורג: חבר הכנסת ליברמן, אני מניח שמייד תשמע דברי תשובה, שיהיה קשה לך לענות עליהם אם לא תשמע אותם.

אברהם בורג: תודה.

מוחמד ברכה: אני מברך אותך שוב, אדוני היושב-ראש.

מוחמד ברכה: אין ספק שהינך ראוי ויכול להוביל את הבית הזה, שאמור להיות סמל הדמוקרטיה, ואני קורא לך לשמור על עצמאותה ועל מעמדה של הכנסת, ולבלום את הקולות והכוונות שרוצים להפוך את הכנסת לכלי ריק ולחותמת גומי של הממשלה.

מוחמד ברכה: הממשלה היא הכפופה לכנסת, ולא להיפך.

מוחמד ברכה: על כן יש להיפטר לאלתר מהחוק לבחירה ישירה, שיצר תופעות מפלצתיות שמאיימות על הפרלמנטריזם, ולפעול בנחרצות נגד מה שקרוי החוק הנורבגי, שיפגע קשות במחויבות של הממשלה לכנסת ובפניה.

מוחמד ברכה: ראש הממשלה מר ברק, הבטחת לבוחרים שינוי ואתה מביא להם היום חיקוי.

מוחמד ברכה: כמחצית הקואליציה שלך ישבה בקואליציה הקודמת בראשותו של ביבי נתניהו.

מוחמד ברכה: האם אנחנו מקבלים ממשלת ביבי בראשות ברק, או שמא אותה אדרת בשינוי גברת?

איוב קרא: אותה גברת בשינוי אדרת.

מוחמד ברכה: לא, לא, זו לא הייתה טעות, איוב.

אברהם בורג: שכל אחד יתייחס לתחומי המומחיות שלו.

אברהם בורג: תודה.

מוחמד ברכה: תוך פחות מחודשיים הצליח ראש הממשלה הנבחר לתרגם מהלך פוליטי דרמטי למפח-נפש ולתחושה קשה של החמצה.

מוחמד ברכה: בשל שילוב מדאיג של תפיסות שמרניות וגילויים מופלגים של חדשנות, הפך מר ברק מומנטום אדיר למיצג מביך.

מוחמד ברכה: ידידי שרי העבודה, ראיתיכם בימים ובשבועות האחרונים בקלונכם.

מוחמד ברכה: הקולות והמראות היו בלתי נסבלים, ברוטליים ומיותרים.

מוחמד ברכה: כך בונים ממשלה?

מוחמד ברכה: כך יוצרים תחושת לכידות וסולידריות בין מרכיביה?

מוחמד ברכה: האם לא היינו עדים זה כבר להתנהגות עגומה ומכוערת בין ראש ממשלה לשריו, שהסתיימה בפיאסקו אדיר ובמפלה בבחירות?

מוחמד ברכה: ראש הממשלה קיבל מהאוכלוסייה הערבית תמיכה גורפת ובשיעור שאין לו אח ורע בשום מגזר אוכלוסייה אחר.

מוחמד ברכה: מייד עם סגירת הקלפיות היינו לפתע לשקופים בעיניו של ראש הממשלה.

מוחמד ברכה: ברק לא מצא אותנו ראויים לניהול משא-ומתן על בסיס שווה לשאר הסיעות.

מוחמד ברכה: לעומת זאת, סיעות ואישים שקראו בדבקות לתמוך בנתניהו נקראו אחר כבוד לממשלתו של ברק.

מוחמד ברכה: כפיות טובה?

מוחמד ברכה: ליקוי מאורות?

מוחמד ברכה: הונאה?

מוחמד ברכה: לדאבוני, הכול יחד.

מוחמד ברכה: אבל לא רק מקומם של האזרחים הערבים, חמישית מן האוכלוסייה במדינת ישראל, נפקד משולחן הממשלה.

מוחמד ברכה: גם מקומן של הנשים, מחצית האוכלוסייה, כמעט נפקד, וגם מקומם של העובדים ושל אנשי שמאל, במיוחד ממפלגת השלטון הראשית, אשר קיצצו להם את הכנפיים.

מוחמד ברכה: ולדבר הזה יקרא ברק ממשלה של כולם.

מוחמד ברכה: נו, באמת, שיאים חדשים של ציניות נשברים כאן לאחרונה.

מוחמד ברכה: הממשלה הזאת היא תמהיל זר ומוזר של קבוצות שאני מתקשה לאתר את הדבק ביניהן, אבל ייתכן שהשררה כשלעצמה היא מכשיר מלכד.

מוחמד ברכה: אנו עוקבים בדאגה אחרי השוליות הפוליטית, הכלכלית והחברתית המעמיקה שמנסים לכפות על האוכלוסייה הערבית בישראל.

מוחמד ברכה: כפרנסי הציבור הזה אנו עדים לדלות, לעליבות ולעומק ההזנחה הנפשעת, לקיפוח ולאפליה המובנים, לתקציבים המדולדלים בחצי מאלה של היישובים היהודיים, לאבטלה הגואה בשיעורים מבהילים ולמגמות הניוון.

מוחמד ברכה: תלכו ללוד הערבית השוכנת לה במרכז הארץ וכאילו היא מועתקת ממקומות אחרים ומזמנים אחרים.

מוחמד ברכה: מאיימים עליה צווי הריסה, מחלות ונחשלות.

מוחמד ברכה: תלכו לנגב, לכפרים הבלתי-מוכרים, תלכו למוקדי האבטלה האיומה בכפר-מנדא, בעין-מאהל וברהט.

מוחמד ברכה: תלכו למוסדות החינוך הערבי ותעשו השוואה קטנה עם היישוב היהודי הקרוב ביותר.

מוחמד ברכה: רבותי, דרום-אפריקה נפרדה מהאפרטהייד.

מוחמד ברכה: נותרנו מעוז כמעט אחרון של אפליה שיטתית קיבוצית בשל מוצא.

מוחמד ברכה: מה בעצם קרה כאן?

מוחמד ברכה: ברק קירב רחוקים ובעט והרחיק קרובים.

מוחמד ברכה: יש בממשלה גורמים שלא צריכים היו להימנות עמה, ואילו מחוצה לה נותרו שותפות טבעיות.

מוחמד ברכה: ובכל זאת, חרף הביקורת העזה המושמעת, וזו שעוד תישמע, אני בהחלט חפץ בהצלחת הממשלה, הגם שאני סקפטי באשר לסיכויי ההצלחה בהרכב זה שלה.

מוחמד ברכה: חד"ש מודאגת מהצינה ומהניכור כלפי ההנהגה הפלסטינית, מהקיפאון המתמשך ביחסים עם הפלסטינים ומהעדר מחויבות ברורה ובלתי מותנית למימוש כל ההסכמים החתומים עמם; לרבות הסכם-וואי.

מוחמד ברכה: מסירת תיק השיכון למפלגה המזוהה יותר מכול עם המפעל ההתנחלותי אינה מוסיפה בריאות וסיכויים לחידוש מואץ של התהליך.

מוחמד ברכה: על איזו הליכה להסדר קבע מדברים תוך קיבוע ההתנחלויות ותוך חזרה על ההכרזה הצינית שירושלים המאוחדת תהיה בירתה הנצחית של ישראל?

מוחמד ברכה: איזה מאוחדת ואיפה מאוחדת, בהחלטות הברוטליות של ממשלות ישראל?

מוחמד ברכה: בזמן שירושלים המזרחית מותקפת ומאיימים על מוסדותיה הפלסטיניים, על המקומות הקדושים שבה ועל עצם זכות תושביה הפלסטינים לחיות בה.

מוחמד ברכה: הסדר הקבע לא ייכון ללא הקמת מדינה פלסטינית עצמאית ובירתה ירושלים המזרחית.

מוחמד ברכה: הקמתה של מדינה פלסטינית היא חלק מהלגיטימיות הבין-לאומית של קיומה של מדינת ישראל עצמה.

מוחמד ברכה: כדי להגיע להסדר קבע חשובות אומנם המחמאות והאווירה בין המנהיגים, אבל שלום לא יקום על כיבוש ודיכוי, ולכן המפתח לשלום בצפון יקום אך ורק על בסיס נסיגה מלאה מהגולן הסורי ומדרום-לבנון.

מוחמד ברכה: הסדר המבוסס על העקרונות הנ"ל הוא ברכה והבטחת שגשוג ושלום אמת וצדק לעם בישראל, יהודים וערבים, ולכל עמי האזור.

מוחמד ברכה: אני מייצג מפלגה פוליטית שמאמינה ביכולת של אנשים להשתנות ולשנות.

מוחמד ברכה: אני מאמין ומקווה, שברק ילמד להסתכל עלינו כעל אזרחים שווי זכויות בארץ הזאת.

מוחמד ברכה: אני מאמין, שהמדינה הזאת תתאזרח יום אחד ולכל אזרחיה תהיה תחושת שייכות מלאה ותחושה של שותפות אמת בקנייניה הפוליטיים, התרבותיים, הכלכליים ועוד.

מוחמד ברכה: אני בכל זאת מקווה, שהממשלה הזו תתיימר לפחות להתחיל מסע חשוב, שעיקרו הצבת האזרח על מצוקותיו ומשאלותיו במרכז ההוויה, שתראה לנגד עיניה יום-יום ושעה-שעה את האזרחים, את כל האזרחים, ותחוש תחושת שליחות מתמדת עבורם.

מוחמד ברכה: המדינה לא יכולה להיבנות על עקרונות כלכליים פיננסיים אבסולוטיים, אלא על עקרונות חברתיים, שהכלכלה בהם כפופה לצורכי האדם והאזרח, ולא האזרחים כפופים לצורכי חישובים כלכליים כביכול, שבסופו של עניין מיטיבים עם אלפיון עשיר ושבע וברוטלי.

מוחמד ברכה: ההפרטה והפטור ממס על רווחי הבורסה ומה שקרוי עקרונות המשק החופשי, משמעותם החופש לדפוק את הדפוקים עוד יותר, והחופש להאדיר את עושרם של העשירים, ליצור אבטלה ועוני ונחשלות והשפלה.

מוחמד ברכה: יש להבטיח שכר מינימום שיאפשר קיום בסיסי.

מוחמד ברכה: יש לפעול על מנת להבטיח תעסוקה שהיא גם פרנסה וגם שמירה על כבודו של האדם העובד.

מוחמד ברכה: כסף ותקציבים צריכים ללכת לחינוך ולתעסוקה, לרווחה ולבריאות ולעשיית צדק חברתי, ולא להתנחלויות ולכיבושים ולמיליטריזציה.

מוחמד ברכה: אדוני היושב-ראש, רבותי חברי הכנסת, לסיכום אומר, שהקמת הממשלה הזאת נסתייעה בזכות קבוצות ואנשים שאינם מיוצגים בה כלל.

מוחמד ברכה: הליקויים בהרכבה בולטים וזועקים.

מוחמד ברכה: קווי היסוד שלה עמומים ומעורפלים.

מוחמד ברכה: גודלה, שעוד ילך ויתפח, עומד ביחס הפוך למרחב התמרון ולכושר הפעולה והניידות שלה.

מוחמד ברכה: אנו לא מתחרטים על הפלת נתניהו, אבל לא עד כדי תמיכה בממשלת ברק.

מוחמד ברכה: תודה רבה.

אברהם בורג: אני מאוד מודה לך.

אברהם בורג: חבר הכנסת עזמי בשארה – חמש דקות, בבקשה.

אברהם בורג: אחריו – חבר הכנסת עמיר פרץ.

אברהם בורג: אם הוא לא נמצא – חבר הכנסת מיכאל מלכיאור.

אברהם בורג: כדאי להזכיר לחבר הכנסת מלכיאור, שקשה לנאום נאום בתולין בלי להיות נוכח במליאה.

עזמי בשארה: אדוני היושב-ראש, תרשה לי קודם כול לברך אותך, אף שלא תמכתי בך.

עזמי בשארה: אני תמכתי במוחמד ברכה.

אברהם בורג: אז אני לא מרשה.

עזמי בשארה: לכן ביקשתי רשות.

עזמי בשארה: חשבתי שתגלה נדיבות לב.

אברהם בורג: אתה יודע מה – בסדר.

עזמי בשארה: אני מברך אותך, ותרשה לי גם לפרש את בחירתך כמין גילוי של סימני חיים בפרלמנטריזם הישראלי, אחרי התעללות כה ממושכת בו על-ידי השיטה החדשה.

אברהם בורג: מדינת ישראל היא המדינה שיש בה הכי הרבה סימני נפט בעולם.

עזמי בשארה: לא, אני מקווה שזה יהיה יותר מאשר סימנים, שיהיה איזה גילוי או סימנים ראשונים לשינוי השיטה בחזרה לפרלמנטריזם או להליכה למשטר נשיאותי.

עזמי בשארה: אתה יודע שלשרים בארצות-הברית קוראים secretaries.

עזמי בשארה: הנשיא ממנה את שריו בארצות-הברית, והוא לא צריך לעשות שום קואליציה בפרלמנט.

עזמי בשארה: או משטר נשיאותי או משטר פרלמנטרי, אבל לא ההתעללות הממושכת הזאת, מערכת השעטנז הזאת בין נשיאותי לפרלמנטרי, כאילו רוצים להמציא את הדמוקרטיה מחדש בישראל על-ידי שיטה חדשה.

עזמי בשארה: על כל פנים, אני רוצה להגיד כמה מלים על הקואליציה החדשה שהוצגה כאן על-ידי מר ברק; אף שאני משתייך לנמנעים בבית הזה היום, ולא למתנגדים ולא לתומכים, אני רוצה לנצל את זכותי להגיד במה אנחנו בבל"ד שונים מהשאר במקרה זה.

עזמי בשארה: איננו שותפים לאכזבה מברק.

עזמי בשארה: אני מכריז בזאת שאני לא מאוכזב מברק, מפני שלא היו לי תקוות מוגזמות מברק.

עזמי בשארה: מהבחינה הזאת אני חושב שיש לנו עמדה קונסיסטנטית לגבי מי זה ברק ומה הוא מתכוון לעשות מבחינת ממשלה.

עזמי בשארה: אנחנו גם יכולים להראות גם בספרות וגם בדיבורים הערכה שלנו, שברק ילך בכיוון של אחדות לאומית.

עזמי בשארה: לפני הבחירות הערכנו את זה, ולכן הייתה לנו עצה לאוכלוסייה הערבית, שתתארגן ותסחוט ממנו ויתורים לפני הבחירות ולא אחרי הבחירות, מכיוון שחשבנו שברק ילך אחרי הבחירות על רוב יהודי.

עזמי בשארה: בפירוש, הוא ילך על רוב יהודי.

עזמי בשארה: הוא לא אוהב את המלה הזאת, אני יודע.

עזמי בשארה: אבל אני חושב שהוא בפירוש הולך על רוב יהודי או על ממשלת אחדות לאומית.

עזמי בשארה: למה?

עזמי בשארה: מכיוון שבתוך-תוכו ברק חושב שרבין שותף לאשמה על הירצחו.

עזמי בשארה: יש הערכה כזאת, לדעתי, אצל הרבה אנשים שם, שרבין גם נטל קצת חלק באשמה על הירצחו, מכיוון שהוא נשען ברוב שלו בכנסת על קולות הערבים, ובכך הוא עשה טעות.

עזמי בשארה: הוא עשה טעות שהוא לא לקח אז את המפד"ל והוא פספס בכך שהוא לא לקח את המפד"ל.

עזמי בשארה: יש אנשים שמצטטים אותו לפני מותו שהוא אמר דברים כאלה, שהוא היה צריך לקחת את המפד"ל ושהיה עדיף שהאנשים האלה יצטרפו לרכבת השלום.

עזמי בשארה: האם מישהו חושב שאם המפד"ל הייתה בממשלתו של רבין הוא היה יכול להגיע לאוסלו אז?

עזמי בשארה: עכשיו קל להגיד.

עזמי בשארה: אני אגיד לכם למה, כי המפד"ל השלימה עם אוסלו והימין השלים עם אוסלו.

עזמי בשארה: אתם יודעים מה?

עזמי בשארה: המתנחלים השלימו עם אוסלו.

עזמי בשארה: כל עוד זה הופך למשטר אפרטהייד עם כבישים עוקפים, הם יכולים להשלים עם אוסלו, אבל הם רוצים להיות בממשלה הזאת כדי למנוע כל התקדמות בכיוון של שלום צודק.

עזמי בשארה: לדעתי, הפלסטינים יבזבזו זמן, יפספסו וייפלו למלכודת אם הם יישמעו לברק וילכו מייד למשא-ומתן על פתרון קבע.

אברהם בורג: חבר הכנסת מסאלחה, גם לחישותיך רועמות.

אברהם בורג: תודה.

עזמי בשארה: כי משא-ומתן על פתרון קבע עם ממשלה כזאת יידמה לסמינר אקדמי.

עזמי בשארה: אין שום נקודת מפגש בין ההנהגה הפלסטינית היום לבין הממשלה הזאת בעניין פתרון הקבע.

עזמי בשארה: עם שלושת הלאווים שבהם התחיל ברק את ניצחונו בכיכר-רבין, אי-אפשר להיפגש אתו בשום נקודה על פתרון הקבע.

עזמי בשארה: לכן הפלסטינים צריכים, לדעתי, לעמוד על כך, שכל התחייבות ישראלית שנתניהו לקח על עצמו בוואי ובחברון תבוצע ותיושם על-ידי הממשלה הזאת לפני שמתחילים במשא-ומתן על פתרון הקבע, כי לפחות זה נמצא בידי הפלסטינים.

עזמי בשארה: פתרון קבע בממשלה עם המפד"ל – לא נמצא בידי הפלסטינים או בידי אזרחי ישראל שום דבר.

עזמי בשארה: תרשו לי גם לתמוה.

עזמי בשארה: אפילו מבחינת שיקולים קואליציוניים ורוב יהודי, בשביל מה ברק היה צריך את המפד"ל?

עזמי בשארה: 77 חברי כנסת יש לו.

עזמי בשארה: מה היה קורה?

עזמי בשארה: לא בכדי נעשה הדבר הזה, וזה לא העניין שאם הם יהיו ברכבת השלום ההתנגדות שלהם לתהליך תהיה פחותה.

עזמי בשארה: זה לא נכון.

אברהם בורג: חבר הכנסת בשארה, דומני שזו נקודה ראויה לסיים בה את דבריך.

עזמי בשארה: אני גומר.

עזמי בשארה: יש לי רק משפט אחד, אדוני היושב-ראש.

אברהם בורג: אני שמח.

עזמי בשארה: ברק מחשק את עצמו.

עזמי בשארה: ברק חושב כמו האנשים האלה בעניין פתרון הקבע.

עזמי בשארה: הוא לא חושב בצורה שונה.

עזמי בשארה: ולכן צריך להתנגד לו, ולא רק לבקר אותו בסגנון של פוליטיקלי-קורקט, כפי שאני שומע בכנסת, שפתאום ההתנגדות לברק הפכה להיות פוליטיקלי-קורקט – למה אין נשים ולמה אין ערבים.

עזמי בשארה: מה אכפת לי אם יש לו עוד ערבי בממשלה הזאת?

עזמי בשארה: זה העניין, שיהיה עוד שר ערבי בממשלה הזאת?

עזמי בשארה: או שתהיה עוד אישה בממשלה הזאת?

עזמי בשארה: מה, כולנו הפכנו לפוליטיקלי-קורקט?

עזמי בשארה: כמובן, אשמח אם יהיו ערבים ואשמח אם יהיו נשים, אבל זה לא הוויכוח שלי עם ברק.

עזמי בשארה: הוויכוח שלי עם ממשלת ברק הוא ויכוח פוליטי, והוא ימשיך להיות ויכוח פוליטי בארבע השנים הבאות.

עזמי בשארה: תודה רבה.

אברהם בורג: כמה שנים אמרת?

עזמי בשארה: ארבע וחצי.

אברהם בורג: תודה רבה.

אברהם בורג: אני מודה לך על הדיוק.

אברהם בורג: חבר הכנסת עמיר פרץ, בבקשה.

אברהם בורג: חמש דקות.

סילבן שלום: אחריו?

אברהם בורג: חבר הכנסת מלכיאור.

סילבן שלום: איפה אני?

אברהם בורג: אתה שם.

אברהם בורג: מייד אחריו.

ראובן ריבלין: אדוני היושב-ראש, אם נחזיר את יהודה ושומרון ואת ירושלים, הוא גם מסכים לפחות מארבע וחצי שנים.

אברהם בורג: ויפה שעה אחת קודם.

ראובן ריבלין: אנחנו מוכנים לתת עוד קדנציה.

אברהם בורג: אני בטוח שחבר הכנסת פרץ יתייחס לנושא הזה.

אברהם בורג: תודה רבה.

עמיר פרץ: אדוני היושב-ראש, אני רוצה לברך אותך על בחירתך היום.

עמיר פרץ: בחירתך היא שמחה גדולה עבורי.

עמיר פרץ: אני מאוד מצטער על כך שהיום, ביום הזה, שכמו הרבה מאוד מאזרחי ישראל חיכיתי לו, לא אוכל להיות שותף לשמחה כולה.

עמיר פרץ: לא אוכל להיות שותף לתמיכה בממשלת ישראל, שאותה הציג היום ראש הממשלה אהוד ברק.

עמיר פרץ: לא אוכל לתמוך בממשלה לא בגלל מה שיש בה, אלא בגלל מה שאין בה.

עמיר פרץ: יש בה ולה הרבה דברים שאני מזדהה אתם, שאני מאמין בהם, שנלחמתי עבורם כל שנות פעילותי הציבורית.

עמיר פרץ: יש לה ראש ממשלה שהצבעתי עבורו בקלפי.

עמיר פרץ: יש לה שרים שחלקם הגדול הם חברי הפוליטיים הרבה מאוד שנים, שאני שמח על בחירתם היום ואני בטוח שהם יעשו עבודה טובה במשרדיהם.

עמיר פרץ: יש בה רצון טוב לפיוס אזורי, לשלום עם הפלסטינים, לשלום עם סוריה, לחיזוק השלום עם מצרים, לחיזוק השלום עם ירדן.

עמיר פרץ: יש בה רצון טוב לחיזוק מערכות החינוך ולחיזוק החברה בישראל.

עמיר פרץ: אבל, אדוני ראש הממשלה, חסר בה הדבר המרכזי, חסר בה האדם העובד והיוצר.

עמיר פרץ: חסרה בה המחויבות להזדקנות בכבוד.

עמיר פרץ: חסרה בה המחויבות לפרנסה בכבוד.

עמיר פרץ: בלי פרנסה אין חינוך.

עמיר פרץ: בלי פרנסה אין פיוס פנימי.

עמיר פרץ: בלי פרנסה יהיה קשה מאוד לעשות שלום.

עמיר פרץ: אדוני ראש הממשלה, דרשנו ממך דרישות ברורות, לא לעצמנו, אלא לכלל האזרחים, לעובדים ולגמלאים, לצעירות ולצעירים שרוצים להתבסס בארץ הזאת ומוצאים עצמם נזרקים לשוק עבודה שהוא ג'ונגל, שאין בו חוקים ואין בו כללים.

עמיר פרץ: כן, תבענו ממך להפסיק את הניצול האכזרי ואת ההתעשרות של חברות כוח אדם על חשבון העובדים שלהם, שיפסיקו את הגזל הנורא הזה.

עמיר פרץ: אדוני ראש הממשלה, נטילת החופש מאדם לובשת ומשנה צורה בכל תקופה ותקופה, מהפיאודליזם, דרך ימי העבדים בארצות-הברית, ועד למיליונרים של שנות האלפיים, שפיתחו שיטות מתוחכמות מאוד לנטילת החופש מהאדם בדרך של שעבודו הכלכלי.

עמיר פרץ: להבדיל אלף אלפי הבדלות, אברהם לינקולן, נשיא ארצות-הברית, שנשא את דגל המלחמה בעבדות, לא שקל שיקולים כלכליים, מכיוון שמבחינה כלכלית לא היה דבר רווחי יותר לאזרחים האמריקנים מאשר אותם עבדים.

עמיר פרץ: ואתה צריך, אדוני ראש הממשלה, לקבל החלטה אמיצה וחשובה, החלטה שתיתן תקווה מחודשת לכל הצעירים בארץ הזאת.

עמיר פרץ: כן, תבענו 1,000 דולר שכר מינימום.

עמיר פרץ: יש מיליון שכירים בארץ הזאת, חברי הכנסת, שקמים כל בוקר לעבודה, משרתים את הארץ, בונים אותה, מייצרים בה ולא משלמים מס הכנסה.

עמיר פרץ: הם אינם מעלימי מס.

עמיר פרץ: הם פשוט אינם משתכרים 3,080 שקל, שזה סף המס.

עמיר פרץ: אני שואל אתכם, חברי הכנסת: מה בדיוק ניתן לתכנן בכלכלת המשפחה עם 2,800 שקל?

עמיר פרץ: למה זה יספיק?

עמיר פרץ: למשכנתה, לארנונה, לחשמל, לבית-הספר, לאוניברסיטה, לילד, לבגדים, לאוכל?

עמיר פרץ: האם יש פה מישהו שמסוגל לתכנן את כלכלת ביתו עם 4,000 שקל בחודש?

עמיר פרץ: שיקום ויצביע לנו איך עושים זאת.

עמיר פרץ: כן, תבענו פנסיה לכל אזרח.

עמיר פרץ: זה צריך להיות יעד מרכזי במדינה הזאת.

עמיר פרץ: זו מדינה שיש בה מיליון שכירים שאין להם פנסיה בכלל.

עמיר פרץ: ביום שהם פורשים, נשים בגיל 60 וגברים בגיל 65, הם צריכים להתקיים מאותה קצבת זיקנה של 1,500 שקל.

אברהם בורג: חבר הכנסת טל, חוכמות בחוץ תרונה.

אברהם בורג: תודה.

עמיר פרץ: אדוני היושב-ראש, עובדים אלה, שבונים את הארץ, צריכים להתקיים מ-1,500 שקל בחודש.

עמיר פרץ: בן-לילה הם הופכים לעניים.

עמיר פרץ: האם זו המדינה שאנחנו רוצים?

עמיר פרץ: גמלאים, גמלאיות, אבות היישוב, אלה שבנו, אלה שעמלו, אלה שנתנו, הם יהפכו לעניי הארץ, שזקוקים לחסדים ולתמיכות?

עמיר פרץ: כן, תבענו לבטל את המס הבלתי-צודק על דמי ההבראה של העובדים.

עמיר פרץ: עובדים שעמלים קשה במשך כל השנה ואוספים שקל לשקל, כדי להגיע לתקופה שבה הם יוכלו באמת לצאת לאיזו חופשה מסודרת עם בני משפחותיהם, לא יכולים לעשות זאת.

עמיר פרץ: כן, תבענו להפסיק את הריצה העיוורת אחרי ההפרטה הבלתי-מבוקרת, שגורמת לעשרות אלפי משפחות להישאר בלי פרנסה.

עמיר פרץ: אדוני ראש הממשלה, בנאומך בכנסת קראת לחברי הכנסת, וכך אמרת: "אל תיתנו לראש הממשלה" – והתכוונת לביבי נתניהו – "לבנות בישראל כלכלה אכזרית, אנטי-חברתית, אנטי-אנושית, כלכלה דורסנית".

עמיר פרץ: אדוני ראש הממשלה, צדקת.

עמיר פרץ: באמת נבנתה כאן כלכלה דורסנית ואכזרית, שהאדם העובד אינו חלק משיקוליה, אלא רק שיקולים של רווח, ועוד רווח, מהר, מהר, והרבה, והרבה, והרבה.

עמיר פרץ: אני אומר לך, אדוני ראש הממשלה, אל תיבהל ואל תיפול שבי בקסמיהם של המיליונים בארץ הזאת, שמשתלטים על כל חלקה טובה.

עמיר פרץ: מוטב להיכנע למיליונים של עובדים וגמלאים, ולא להישאר שבוי בידי מיליונרים מעטים שקונים הכול, ובלי חשבון.

אברהם בורג: עמיר, בוא תסכם.

עמיר פרץ: אדוני ראש הממשלה, אנו נשב בכאב לב ובצער גדול באופוזיציה.

עמיר פרץ: ראינו עצמנו חלק ממעגל היצירה בארבע השנים הקרובות, אבל נשלחנו על-ידי בוחרינו ואנו רוצים להישאר נאמנים לדרכנו.

עמיר פרץ: נשלחנו על-ידי עובדים וגמלאים על מנת להגן על זכויותיהם כאן.

עמיר פרץ: אני פונה אליך, אדוני ראש הממשלה, אל תשקול שיקולים פוליטיים בלבד, שיקולים של מספרי מנדטים וכל מיני חישובים לקראת הצבעות.

עמיר פרץ: קח בחשבון שאנו מייצגים את רוב העם הזה, את האינטרסים שלו ואת התקוות שלו.

עמיר פרץ: אנו רוצים מדינה שתיבנה על פרנסה בכבוד, מדינה שנותנת סיכויים לצעיריה ומאפשרת לכל בוניה להזדקן בכבוד.

עמיר פרץ: תודה רבה, אדוני.

אברהם בורג: יישר כוחך.

אברהם בורג: תודה רבה על זה ועל הדברים האחרים.

אברהם בורג: חבר הכנסת מיכאל מלכיאור, בבקשה.

אברהם בורג: חמש דקות, בבקשה.

מיכאל מלכיאור: כבוד יושב-ראש הכנסת, חברי כנסת נכבדים, אורחים ואזרחים, זכות מיוחדת בשבילי היא היום לשאת את נאומי הראשון כחבר כנסת בבית זה, כשכיושב-ראש יושב ידידי, אברום בורג, המשמש יושב-ראש הבית בישיבה הראשונה שלו.

מיכאל מלכיאור: קודם כול, אני רוצה לברך אותך, אברום, על היבחרך לתפקיד החשוב ועל הדברים הנרגשים, ברוח מימד, שהבאת לפני הבית הזה.

מיכאל מלכיאור: אני מבקש להגיד, שבדרך כלל אנחנו אומרים, שבתקופה הזאת, ימים שבין המצרים, שלושת השבועות מי"ז בתמוז ועד תשעה באב, אנחנו לא חוגגים חגיגות, אין שמחות ואין אירועים מיוחדים.

מיכאל מלכיאור: ובכל זאת, אנחנו נמצאים פה היום באווירה של שמחה וחגיגה.

מיכאל מלכיאור: אז איך אפשר לפרש את העובדה שאנחנו חוגגים היום, בתקופה כזאת בלוח שלנו?

מיכאל מלכיאור: בית-המקדש נחרב בגלל השנאה, השסע ושנאת החינם שהביאה לחורבן הבית.

מיכאל מלכיאור: היום יש הרגשה, שעם הצגת הממשלה החדשה אנחנו עושים תיקון של שנאת החינם באהבת חינם בין הקבוצות בעם.

מיכאל מלכיאור: על זה מותר לחגוג גם בתקופה הזאת של בין המצרים.

מיכאל מלכיאור: מותר לציין שזה שכולם הולכים יחד, בסיסמה היפה מאוד של הממשלה החדשה, סיסמת "אחים הולכים ביחד" – אפשר לחגוג את הדבר הזה כחלק מהתיקון.

מיכאל מלכיאור: וחלק מהתיקון של החברה זה רק התחלה, אבל בכל זאת זה דבר חגיגי, זה דבר חשוב מאוד.

מיכאל מלכיאור: אני תפילה שאהבת החינם באמת תתגבר, ואני חושב שיש חשיבות בזה גם לעומת מה שנאמר לפני כן, שקבוצות מאוד מנוגדות נמצאות בתוך הממשלה.

מיכאל מלכיאור: אסור שזאת תהיה ממשלת טשטוש עמדות.

מיכאל מלכיאור: יש עמדות שונות, וצריך לכבד את העמדות השונות.

מיכאל מלכיאור: הולכים עם רעיון, שכל עגלה, גם העגלה החילונית וגם העגלה הדתית וגם כל מגוון הדעות הן עגלות מלאות, אבל עגלות מלאות שנוסעות יחד בתוך הממשלה הזאת, בכיוון של שלום חיצוני עם נחישות ובכיוון של שלום פנימי בין כל הקבוצות השונות בתוך העם שלנו.

מיכאל מלכיאור: אנחנו נמצאים גם בתקופה שאנחנו גומרים את ספר במדבר, וכל מי שעקב אחרי כל הבעיות במדבר יודע שספר במדבר מלא בעיות, אירועים, סכסוכים, סכסוכים פנימיים, מרידות, עליות וירידות, בעיקר ירידות, עד שמגיעים לסוף ספר במדבר.

מיכאל מלכיאור: קראנו עכשיו את פרשת בלק.

מיכאל מלכיאור: בפרשת בלק יש הביטוי היפה מאוד שצריך עדות מבחוץ, עדות מראש צורים, מאדם שבא מבחוץ, והוא אומר: מה טובו אוהליך יעקב משכנותיך ישראל.

מיכאל מלכיאור: במשכן ישראל הזה, שיש בו הרגשה, באמת, של השמחה של אהבת החינם, של האחדות למען מטרה משותפת בראשות מי שיוביל את הקטר עכשיו, מי שיוביל את העגלות, ראש הממשלה החדש אהוד ברק, שיביא כל כך הרבה שינוי ותקווה לעמים, לעם שלנו ולעמים הסובבים.

מיכאל מלכיאור: הייתי הבוקר בקהיר, שמעתי את התקוות שהיו בקהיר למה שתביא הממשלה הזאת, ואני חושב, שזה חשוב שאנחנו, כולנו יחד, מאחורי ראש הממשלה, מברכים אותו היום.

מיכאל מלכיאור: אנחנו נלך אחים ביחד, נלך בחוזקה למען המטרות המשותפות.

מיכאל מלכיאור: לא נטשטש את ההבדלים בין הקבוצות, אבל נדגיש את המאחד.

אברהם בורג: תודה רבה.

מיכאל מלכיאור: שמעתי שלחבר כנסת מותר, בפעם הראשונה, קצת להאריך יותר – – –

אברהם בורג: אני לא שמעתי.

מיכאל מלכיאור: חוץ מזה, אני מאוד שמח לשמוע הערה מהיושב-ראש החדש, אני נהנה מזה – – –

אברהם בורג: אתה רוצה עוד אחת?

דוד טל: אני מציע שהיושב-ראש יעיר עוד כמה הערות.

מיכאל מלכיאור: בסוף רק נקודה אחת: היו כאלה שהתרעמו על זה שמפלגות דתיות נכנסו גם הן לתוך הקואליציה.

מיכאל מלכיאור: אני רוצה להדגיש, שקשה מאוד או בלתי אפשרי לעשות שלום אמיתי בלי שלום גם בין הדתות.

מיכאל מלכיאור: יש לנו פה מסר חשוב מאוד, שדווקא בעשיית השלום החיצוני והפנימי נלך ביחד, גם דתיים וגם חילונים.

מיכאל מלכיאור: תודה רבה.

אברהם בורג: תודה רבה.

אברהם בורג: ההערה שרציתי להעיר לך היא, שאחד הדברים המדהימים ביהדות הוא, שסידור התפילה של היהודי נפתח במלים "מה טובו אוהליך", שהן מלים שלא באות מפיו של משה רבנו, עליו השלום, אלא מפיו של בלעם הרשע.

אברהם בורג: תודה.

אברהם בורג: חבר הכנסת סילבן שלום.

אברהם פורז: – – –

אברהם בורג: סליחה?

אברהם פורז: אדוני היושב-ראש, עד ההצבעה הוא עדיין השר סילבן שלום.

סילבן שלום: אתה שומר על כבודי, חבר הכנסת פורז.

דוד טל: – – –

אברהם בורג: אדוני השר.

אברהם בורג: אני מודה לך בשמו, חבר הכנסת פורז.

אברהם בורג: בבקשה, סילבן.

סילבן שלום: זה אומר שבעצם יכולנו לעלות כאן היום לדבר בכלל בלי מגבלת זמן.

סילבן שלום: למה על מכסת הליכוד?

סילבן שלום: הרי שרים יכולים לדבר חופשי.

דוד טל: זה נכון.

דוד טל: אתה יכול לנצל את זה על-פי התקנון.

סילבן שלום: יכולנו לעלות כאן לא על המכסה שלנו בכלל.

אברהם בורג: עכשיו יש חיים חדשים בכנסת; אי-אפשר לדבר חופשי.

סילבן שלום: שר יכול לעלות מתי שהוא רוצה; שתדע.

סילבן שלום: כך הוא לומד את העבודה כיושב-ראש.

סילבן שלום: שר יכול לעלות בכל רגע שהוא חפץ לעלות לדוכן.

אברהם בורג: אל תעמיד אותי במבחן.

סילבן שלום: אני מקווה מאוד – – –

אברהם בורג: סילבן, קדימה.

אברהם בורג: חבר הכנסת שלום.

אברהם בורג: תודה.

סילבן שלום: אדוני היושב-ראש, חברי הכנסת – – –

אברהם פורז: השר, אדוני.

סילבן שלום: אין דבר, חבר'ה, עוד שעתיים.

אברהם בורג: גם כשהוא שר הוא חבר כנסת.

סילבן שלום: ברצוני קודם כול לברך את הרב מלכיאור על נאום הבכורה שלו.

סילבן שלום: בדרך כלל בנאום בכורה יש הממד של החגיגיות, של ההוד, של ההרגשה של השליחות.

סילבן שלום: אני מקווה מאוד שאכן אתה תביא לכאן חלק מאותה מורשת שיש בדרך כלל לציונות הדתית שרוצה במה שנקרא "שבת אחים גם יחד" בין דתיים לבין חילונים.

אברהם פורז: – – – החוק הנורבגי.

סילבן שלום: לחוק הנורבגי אני מתנגד, ותיכף אסביר.

סילבן שלום: אני מקווה מאוד, שתדע לעמוד על רצונותיך, לא כמו שעשיתם את זה אתמול במזכירות מימד, אבל שתעשה זאת בדרך שבה באמת אני חושב שראוי ונכון שתייצג את הבוחרים שלך, שיש להם אחיזה די רחבה בציבור הישראלי.

סילבן שלום: ממשלה חדשה מוקמת היום בישראל, וברצוני לברך את ראש הממשלה הנבחר אהוד ברק, שיצליח להוביל את עם ישראל לכל ההישגים שאפשר לחשוב עליהם, כי הצלחתו של ראש הממשלה היא הצלחת כולנו ולא רק הצלחתו שלו.

סילבן שלום: אבל, לצערי הרב, אין אני חוזה הצלחה רבה לממשלה הזאת, לא לפי ההבטחות שלה לפני הבחירות, לא באופן ניהול המשא-ומתן שלה אחרי הבחירות ולא באי-קיום ההתחייבות שלה החל מהיום.

סילבן שלום: רבות שמענו, אדוני היושב-ראש, לפני הבחירות על כך שאהוד ברק יביא לשינוי.

סילבן שלום: הוא יביא לשינוי בכל מה שקשור ביחסים בין דתיים לחילונים על-ידי כך שכולם יישאו במעמסה.

סילבן שלום: עם אחד, גיוס אחד – חבר הכנסת רביץ.

סילבן שלום: ואתה עוד כינית את ראש הממשלה, לפני שהוא היה ראש ממשלה, בתואר פריץ, כי אתה אמרת שלא יכול להיות שהוא גם יכה בך וגם תבוא לנשק לו את היד.

סילבן שלום: אני לא יודע מה קרה לאחר מכן – – –

אברהם בורג: מכיוון שזה קרה – כנראה הוא לא פריץ.

סילבן שלום: אני לא יודע מה קרה לאחר מכן, לא אצלך ולא אצלו.

סילבן שלום: יש אצלי הצעת החוק של חבר הכנסת – – –

ראובן ריבלין: אדוני היושב-ראש מניח הנחות שניתנות – – –

סילבן שלום: – – – הצעת החוק של חבר הכנסת אהוד ברק מ-28 במאי 1998, ובהצעת החוק הפרטית של חבר הכנסת אהוד ברק לבד, בלי שותפים, הוא אומר: יבוטל הפטור לאלה שהולכים במסלול שתורתם היא אומנותם.

סילבן שלום: מוחלט למי יינתן הפטור, חבר הכנסת רביץ, ל-700 איש, הם העילויים, אותם 700.

סילבן שלום: ואיך הם ייבחרו, אותם 700?

סילבן שלום: אפשר יהיה להתייעץ גם עם הרבנים, שהם יקבעו מי אותם 700 שלא ילכו לשירות צבאי.

סילבן שלום: מה התוצאה?

סילבן שלום: פטור מלא, שלם, מוחלט, לכולם.

סילבן שלום: תמיד אמרתי שאני נגד חוק שיכפה גיוס בחורי ישיבות, וחבר הכנסת רביץ יודע שאני, בתקופתי כסגן שר הביטחון, עשיתי את הנח"ל החרדי יחד אתו.

סילבן שלום: זה לא ידוע, זה לא פורסם, כי לא רציתי לפרסם את זה לאורך כל הדרך, אבל ישבתי אתו ועם הרבנים ועם חבר הכנסת בניזרי וחבר הכנסת פרוש ועם כולם כדי להוציא את הפרויקט הזה לפועל.

סילבן שלום: אבל אף פעם לא האמנו בכך שאפשר לעשות את זה תוך כדי גיוס חובה.

סילבן שלום: אך חבר הכנסת ברק אמר שזה אפשרי.

סילבן שלום: הוא גם הגיש הצעת חוק.

סילבן שלום: הוא נאם כאן נאום חוצב להבות.

סילבן שלום: לפני הבחירות הוא חזר על זה כמה וכמה פעמים.

סילבן שלום: מה התוצאה?

סילבן שלום: פארסה אחת.

סילבן שלום: פארסה נוספת – מספר הנשים.

סילבן שלום: נותנים לו הנחות.

סילבן שלום: גם אני נתתי לו הנחות, כי כולם אומרים שהוא אמר: יהיו למעלה משתי נשים, סימן שיהיו שלוש.

סילבן שלום: כלל וכלל לא.

סילבן שלום: נמצאים מולי דבריו של חבר הכנסת אהוד ברק.

סילבן שלום: אהוד ברק אמר, שמספר הנשים הרב ביותר בממשלה כלשהי היה שתי נשים.

סילבן שלום: הוא אמר: מספר כזה, של שתי נשים, קל מאוד להשגה; אצלנו המצב יהיה הרבה, הרבה, הרבה יותר טוב.

סילבן שלום: אני מצטט, שלוש פעמים: הרבה, הרבה, הרבה יותר טוב.

סילבן שלום: הרבה יותר טוב משתי נשים זה לא שלוש.

קריאה: – – –

סילבן שלום: זה אולי חמש, אולי שש, אולי שבע – אבל אחת?

סילבן שלום: אישה אחת.

סילבן שלום: כי מה זה חשוב?

סילבן שלום: לפני הבחירות צריך את הנשים, צריך לקבל את הנשים, צריך לקבל את אלה שדוגלים בגיוס אחד, עם אחד, אז אומרים להם כל מה שהם רוצים לשמוע.

סילבן שלום: תצביעו עבורי.

סילבן שלום: אחרי ההצבעה – זה לא חשוב.

סילבן שלום: אומרים שיש שינוי של הכפייה החרדית, של הכפייה הדתית.

סילבן שלום: מה כתוב בסעיפי ההסכם הקואליציוני?

סילבן שלום: יישמר הסטטוס-קוו.

סילבן שלום: אין שינוי.

סילבן שלום: אין שום שינוי, ולא משנה אם אני בעד או לא, אבל אתה הבטחת שייפסק העניין הזה, ייפסקו ההקצבות.

סילבן שלום: מתגאים עכשיו הרבה בעניין שאין סעיפי הקצבות.

סילבן שלום: יש הרבה מאוד דברים שכתובים שם – – –

אברהם פורז: הם יבואו; הם עוד יבואו.

סילבן שלום: יש הרבה מאוד דברים שכתובים שם, לרבות ממדים של ההתיישבות שלא אכנס אליהם, אבל אתה יודע מה הוא הבטיח לפני הבחירות ומה הבטיחה גם מרצ שהיית שותף לה?

סילבן שלום: את חוק הדיור הציבורי.

סילבן שלום: ומה כתוב בהסכם הקואליציוני?

סילבן שלום: – כתוב, בטח, ענת מאור, כתוב: יהיה חוק דיור ציבורי כפוף למגבלות התקציב.

סילבן שלום: הרי זאת בדיחה, שאם היה לך העוז לבוא ולומר כאן היית אומרת: נכשלנו בגדול.

סילבן שלום: אתם הלכתם על הקמפיין של הדיור הציבורי כפוף למגבלות התקציב.

סילבן שלום: כשמגיעים לשלטון, כשמגיעים להגה, פתאום מבינים שלא כל דבר אפשר להפריח, לא כל דבר אפשר לומר סתם.

סילבן שלום: וכך הלאה וכך הלאה, כפוף למגבלות.

סילבן שלום: לפני כן לא הייתה שום מגבלה.

ראובן ריבלין: בייגה הצביע בעד חוק הדיור הציבורי.

סילבן שלום: כן.

סילבן שלום: אבל יש דבר אחד שלא כפוף לשום מגבלה, והוא הגדלת מספר השרים: 24 שרים.

סילבן שלום: למה 24, איני יודע.

סילבן שלום: למה לא 23, למה לא 25, למה לא 26?

סילבן שלום: אהוד ברק דיבר הרבה מאוד על עבודה למובטלים.

סילבן שלום: לאיזה מובטלים הוא התכוון, של מפלגת העבודה?

אברהם בורג: גם.

אברהם בורג: חבר הכנסת שלום, עוד דקה.

סילבן שלום: לאיזה מובטלים התכוונת, אדוני ראש הממשלה, שאתה רוצה להגדיל את הממשלה הזאת?

סילבן שלום: היה קל מאוד לעשות את זה גם כאשר אנחנו הגענו לשלטון, להגדיל מ-18, ותאמין לי שזה היה פותר הרבה מאוד בעיות.

סילבן שלום: אבל הוחלט להרכיב ממשלה של 18 שרים, לאחר שבדקו את מספר משרדי הממשלה והתברר שמספר משרדי הממשלה עונה בדיוק להגדרה הזאת.

סילבן שלום: מה לעשות.

סילבן שלום: אבל לא – 24 שרים, ובמקרה זה להגדיל גם את מספר הסגנים, ולהגדיל הלאה.

סילבן שלום: אני רוצה לומר לכם, יש הרבה מאוד דברים שאפשר לומר על ראש הממשלה – – –

אברהם בורג: אני מבקש לסיים, חבר הכנסת שלום.

סילבן שלום: אני כבר מסיים.

סילבן שלום: יש דבר אחד שאתו אני רוצה לסיים: כאשר הזמנת את הליכוד אל שולחן המשא-ומתן, שאלו אותי מה דעתי.

סילבן שלום: אמרתי שאסור לדחות את ההזמנה, בשל הרצון להושטת יד לאחדות לאומית, אף שאני חושב שצריך להישאר באופוזיציה.

סילבן שלום: אמרתי, שאולי אני הולך להיות שר, מבין אלה מהליכוד שיצטרפו, אבל אמרתי ששיקום עובר דרך האופוזיציה, כי כל שלושת ראשי הממשלות האחרונים שניצחו, עשו זאת מהאופוזיציה: גם רבין, גם נתניהו וגם ברק.

סילבן שלום: לבוא ולהזמין את הליכוד בהתחלה כמו כולם – בסדר; אבל אחרי חודש להזמין את הליכוד כדי ללחוץ על ש"ס להוריד את המחיר?

אברהם בורג: אני מבקש ממך למצוא punch line ראוי לטענה הזאת.

סילבן שלום: מה שקרה הוא, שבעצם הורידו את המחיר של ש"ס והעלו את המחיר של מרצ.

סילבן שלום: הרי מרצ אמרה: read my lips.

סילבן שלום: מה הייתה המטרה ב-read my lips, חבר הכנסת דוד טל, אתה יודע?

סילבן שלום: לקבל את התיקים המתאימים.

סילבן שלום: כאשר הם קיבלו את התיקים המתאימים, הכול היה בסדר.

אברהם בורג: חבר הכנסת שלום, אני מאוד מודה לך, תקרא את השעון שלי.

סילבן שלום: אני קורא את השעון שלך ואני מסיים.

סילבן שלום: משפט אחרון.

אברהם בורג: אתה דקה לאחר הזמן.

סילבן שלום: אמרתי לך, אני עדיין בסטטוס שקודם קראו לו שר, אז תן לי עוד דקה אחת כדי לסיים, כי זה גם נאום אחרון.

אברהם בורג: חצי דקה זה בסדר?

סילבן שלום: חצי דקה זה בסדר.

סילבן שלום: לסיום אני רוצה לומר, שהליכוד עשה נכון כאשר נשאר באופוזיציה, והזכיר גם ראש הממשלה כי נכון שתהיה אופוזיציה.

סילבן שלום: הממשלה הזאת היא כמעט בלתי אפשרית: יש בה ימין, שמאל, חרדים, חילונים, יש בה מרחב גדול, אבל היא לא ממשלת אחדות לאומית, כמה שתהיה רחבה, כי רק צירוף הליכוד – אף שיש לו רק 19 מנדטים – פירושו באמת ממשלת אחדות לאומית.

סילבן שלום: כי הליכוד מייצג את הזרם השני, הזרם האמיתי בעם.

סילבן שלום: הליכוד ימשיך וישרת את העם באופוזיציה.

סילבן שלום: תודה רבה.

אברהם בורג: תודה רבה.

אברהם בורג: חבר הכנסת שלום, מכיוון שבירכת את ראש הממשלה הנכנס ובירכת את חבר הכנסת מלכיאור, ולא בירכת את היושב-ראש, אני ממלא את מקומך ואברך אותו בעצמי.

אברהם בורג: תודה רבה.

סילבן שלום: זה לא פייר.

סילבן שלום: אתה יודע למה אתה לא פייר?

סילבן שלום: כי בירכתי אותך גם אישית, פעם, פעמיים ופעם שלישית.

סילבן שלום: אם לא הייתי מברך אותך באופן אישי, הייתי מברך אותך כאן.

סילבן שלום: מאחר שעשיתי את זה באופן אישי כמה וכמה פעמים, אני עושה את זה גם כאן.

אברהם בורג: תודה.

אברהם בורג: חבר הכנסת נסים זאב.

אברהם בורג: חמש דקות, בבקשה.

נסים זאב: אדוני היושב-ראש, חברי חברי הכנסת, ראשית ברצוני לברך את כבוד היושב-ראש הנבחר, חבר הכנסת מר אברהם בורג, בר-אוריין, בנו של ידידנו מר יוסף בורג, בבחינת "ואלה תולדות יצחק בן אברהם.

נסים זאב: אברהם הוליד את יצחק" – – –

אברהם בורג: "שהיו ליצני הדור אומרים".

נסים זאב: יש פירוש נוסף.

נסים זאב: כפל הלשון בא להודיע, כי האב וגם הבן, כל אחד הינו אישיות בפני עצמה.

נסים זאב: האב גאה בבנו, והבן גאה באביו.

נסים זאב: כולנו מאחלים לו שיצליח בתפקידו הרם, ובטוחני כי ירים את קרנה של כנסת ישראל.

אברהם בורג: תודה רבה.

נסים זאב: גם אני מצטרף לברכות החמות שהושמעו בבית הזה לראש הממשלה, לשרים ולחברי הכנסת.

נסים זאב: כולנו מתפללים לשלומה של מלכות ולהצלחתו של ראש הממשלה, שהצלחתו היא הצלחתנו והצלחת עם ישראל כולו.

נסים זאב: אנו תפילה, שתשרה שכינה וברכה במעשה ידינו, ונצליח לעמוד במשימות הקשות ובאתגרים העומדים על סדר-היום הציבורי של עם ישראל.

נסים זאב: ויהי נועם השם אלוהינו עלינו, ומעשה ידינו כוננה עלינו, ומעשה ידינו כוננהו.

נסים זאב: נושאים חשובים רבים עומדים לפני הממשלה החדשה: ביסוס השלום עם המדינות השכנות לנו, אשר כבר הצטרפו לתהליך השלום, וחתירה לחתימת הסכם עם אלה שטרם עשו זאת, ובראש ובראשונה עם סוריה, וזאת כמובן תוך הבטחת ביטחון המדינה ושמירה על אושיות קיומה.

נסים זאב: בטוחני כי הממשלה תעשה כמיטב יכולתה כדי להוציא את צה"ל מלבנון, תוך הבטחת שלומם וביטחונם של תושבי הצפון.

נסים זאב: עלינו לבסס את הסכם השלום עם הפלסטינים, תוך כדי עמידה על האינטרסים של מדינת ישראל, מיגור הטרור ושמירה על ביטחון ההתיישבויות, חיזוקן וביסוסן.

נסים זאב: שומה עלינו לשמור על צביון ירושלים, אשר תישאר מאוחדת ושלמה בריבונות ישראל הבלעדית.

נסים זאב: כדי להבטיח שעיקרון זה לא יהא סיסמה בעלמא, עלינו לנקוט צעדים ממשיים לפיתוחה ולשגשוגה של העיר על כל אזוריה.

נסים זאב: בהזדמנות זו אבקש את אחריות הממשלה להצהרותיהם הפומביות של חבריה, בעניין בניית שכונה יהודית בראס-אל-עמוד.

נסים זאב: החלטה מעין זו חייבת, לדעתי, לבוא לדיון מעמיק בכנסת, או בוועדת שרים המיוחדת לענייני ירושלים, אשר תפעל בהתאם לחוקי-היסוד.

נסים זאב: מדינת ישראל עומדת כיום בפני אתגרים רבים בתחום החברתי והחינוכי.

נסים זאב: יש לגשר על הפערים הקיימים בחברה, על-ידי שיפור מעמדן הכלכלי של השכבות החלשות, מלחמה בעוני, תגבור המערכת החינוכית במדינה בכמות ובאיכות, בהשקעה ובתשתית האנושית ובדור העתיד של עם ישראל, חינוך הדור הצעיר לערכים של אמונה ומוסר, של אהבת התורה, של אהבת ארץ-ישראל ושל אהבת עם ישראל.

נסים זאב: ככל שנעמיק את הזיקה בין הנוער לשורשיו ונגביר את התודעה היהודית התורנית גם באמצעות ערוצי הקודש, שתקוותי כי יוכשרו במהרה, כך נצליח לעמוד בפני איומים וסכנות המשחרים לפתחנו, ובעזרת השם נוכל לעמוד באתגרים הניצבים בפנינו.

נסים זאב: רק הגברת החינוך היהודי השורשי והטהור לכלל ילדי ישראל, וחיזוק מעמד תלמודי-התורה והישיבות, ייתנו מענה הולם על בעיית האלימות הפושה כנגע הצרעת בחברה הישראלית.

נסים זאב: בטוחני, כי הממשלה הנוכחית תשקיע את מירב המאמצים והמשאבים בתחום החינוך ותצמצם את הפערים החברתיים הקיימים בין הרבדים השונים של בני הנוער, דור העתיד של מדינתנו.

נסים זאב: יש לגשר בין התרבויות השונות במדינה, ובמיוחד לצמצם את הפער בין הדתיים לחילונים, תוך שמירה על הסטטוס-קוו הקיים ושמירה על חומת השבת, ולפעול להחדרת הערך העליון של "ואהבת לרעך כמוך".

נסים זאב: בהבנה הדדית, ומתוך רצון כן ואמיתי, ניצור חברה יהודית מגובשת ומאוחדת, אשר הצלחתה תלויה רק באחדותה.

נסים זאב: אני פונה מעל במה זו אליך, מר יוסף לפיד, ראש שינוי – הוא היה כאן הרגע; אולי מר פריצקי יעביר אליו את המסר – לגלות מנהיגות ולעשות שינוי של אמת, להפסיק את ההסתה, את ההשתלחות ואת השנאה נגד הציבור הדתי והחרדי בעם ישראל.

יוסף יצחק פריצקי: קשוט עצמך תחילה.

יוסף יצחק פריצקי: למה אתה לא הולך אל מר דרעי ואומר לו שישמור על החוק?

דוד טל: – – –

אברהם בורג: חבר הכנסת פריצקי, אני מבקש.

נסים זאב: בטוחני שלכבוד ראש הממשלה יש תבונה לעבוד בשיתוף פעולה, בכבוד הדדי ובאמינות, ולהפוך את חברי הממשלה כולם לשותפים בעשייה – –

דוד טל: – – –

אברהם בורג: חבר הכנסת טל.

נסים זאב: – – ובעזרת השם גם להצלחה.

נסים זאב: אסיים בברכת השלום שכולנו כה מייחלים ומצפים לו, שלום מבית ושלום מחוץ: "ונתתי שלום בארץ – –

אברהם בורג: ושמחת עולם ליושביה.

נסים זאב: – – ושכבתם ואין מחריד", ובנחמת הנביא ישעיהו: "מה נאוו על ההרים רגלי מבשר, משמיע שלום, מבשר טוב, משמיע ישועה, אמר לציון מלך אלהיך; קול צפיך נשאו קול יחדו ירננו, כי עין בעין יראו בשוב השם בשיבת ציון".

אברהם בורג: אני מאוד מודה לך; תודה רבה.

אברהם בורג: חברת הכנסת ענת מאור, ואחריה – חבר הכנסת אברהם פורז.

אברהם בורג: שבע דקות, חברת הכנסת מאור.

ענת מאור: אדוני היושב-ראש, חברות וחברי הכנסת, ראשית, כמי שהייתה יושבת-ראש ועדה כשהתחלתי את דרכי בכנסת, אני מאחלת לך הרבה מאוד הצלחה.

ענת מאור: שאותה השראה ואותו שילוב כל כך מוצלח בין יהדות לדמוקרטיה ילוו אותך עם פחות שובבות נעורים ממה שהכרנו בעבר.

ענת מאור: אז שיהיה בהצלחה רבה.

ענת מאור: היום הזה הוא יום גדול, מאוד משמעותי, אבל יש מעליו עננה מאוד כבדה שניתן וצריך להסיר אותה, אדוני ראש הממשלה.

ענת מאור: היום הזה הוא גדול, כי גם בזמן המשא-ומתן על קווי היסוד וגם בנאומו של ראש הממשלה אהוד ברק יש מחויבות גדולה ומשמעותית לארבעה נושאים שהם המרכזיים ביותר.

אברהם פורז: סטטוס-קוו בענייני דת.

ענת מאור: הראשון הוא הנושא של הדרך לשלום.

ענת מאור: דרכו של יצחק רבין, זיכרונו לברכה, שנרצח על אותה דרך, היא חלק משמעותי מקווי היסוד.

ענת מאור: זו המדיניות שראש הממשלה הנבחר עם הממשלה החדשה יובילו, ובכל הכיוונים, ואז פני המדינה, פני ישראל כולה יהיו אחרים.

ענת מאור: שנית, הגנה על הדמוקרטיה.

ענת מאור: חבר הכנסת פורז, הממשלה הזאת, עם כל המורכבות שלה, התחייבה – בקווי היסוד זה רשום במפורש – לחתור, גם אם תוך פשרות ובקצב אטי יותר, לחוקי-יסוד ולחוקה.

אברהם פורז: את מאמינה – – –

אברהם בורג: חבר הכנסת פורז, אני מבקש ממך לרכז את תשובותיך.

יוסי שריד: ישבת בממשלה ב-1992 וב-1996 – – –

אברהם פורז: – – –

אברהם בורג: חבר הכנסת פורז, תיטיב אם תרכז את תשובותיך על גיליון ובחמש הדקות שיש לך תמצה אותן ותציג אותן.

אברהם בורג: תודה רבה.

אברהם בורג: חבר הכנסת שריד, להבא אני מבקש שתתחיל את הדיאלוג עם חבר הכנסת פורז בשעות יותר מוקדמות כדי שהאנרגיה תשכך משהו.

אברהם בורג: תודה.

ענת מאור: לא על חשבון זמני.

דוד טל: – – –

אברהם בורג: רבותי, חבר הכנסת כטל לקחי.

ענת מאור: אני רוצה לומר, שהממשלה הזאת, יחד עם מרצ, יחד עם ש"ס ויחד עם כל המפלגות כן תגן על הדמוקרטיה ותבצר אותה, כפי שאמרתי, בגלל החתירה לחוקי-יסוד ולחוקה, בגלל ההקצבות האוניברסליות, בגלל נטל יותר שווה ובגלל העובדה שהארכיאולוגיה תוגן.

ענת מאור: הדבר השלישי, יש התחייבות, והיא לא תהיה בלי מאמצים, לצמיחה של מדינת רווחה חזקה.

ענת מאור: הדבר הרביעי, בבת עיני – החינוך, זו ההשקעה החשובה ביותר: חינוך חינם מגיל שלוש וצמצום הפערים בחינוך.

ענת מאור: אדוני ראש הממשלה אהוד ברק, אני רוצה לפנות אליך.

ענת מאור: ההישגים האלה חייבים לשלב בתוכם הישג חמישי, והוא קידום הנשים.

ענת מאור: אותה הוגנות, אותה שקיפות שהייתה במשא-ומתן וידעה לגשר בין ימין לשמאל, בין חרדים לחילונים, לא כללה ועדיין לא כוללת את נושא השיתוף בין נשים לגברים ברשות המבצעת של שרים וסגני שרים.

יוסף יצחק פריצקי: חברת הכנסת ענת מאור, אני מציע – – – לראש הממשלה לא תהיה התנגדות אם תחליפי – – –

אברהם בורג: חבר הכנסת פריצקי, דומני שרוב חברי הכנסת הבינו שלשינוי אין הסכמה עם חברי הכנסת של מרצ.

ענת מאור: לגבי נושא השילוב של מפלגות ערביות, ראשית, ימונה סגן שר ערבי.

ענת מאור: שנית, ראש הממשלה אהוד ברק דיבר על קווי שיתוף הפעולה ועל צמצום הפערים, על דאגה לשוויון בין אזרחים ואזרחיות יהודים וערבים.

ענת מאור: אני רוצה לפנות אליך, אדוני ראש הממשלה, אפשר וצריך לתקן זאת עם הרחבת הממשלה.

ענת מאור: היום כתב ירון לונדון נכון: המהפכה והכניסה למאה ה-21 זו לא המהפכה הטכנולוגית, לא המהפכה בחינוך בלבד; אין המאה ה-21 בלי מהפכה פמיניסטית ובלי הפנמה של קידום נשים בכל התוואי כולו – בפוליטיקה, בכלכלה.

ענת מאור: אם לא נעשה בממשלה הזאת מהפכה של שרות וסגניות שרים, הרי שלא נוכל אחר כך להאציל ולהקרין לא על הכלכלה, לא על המאבק באלימות נגד נשים ולא על החינוך.

ענת מאור: לכן אני פונה אליך, אדוני ראש הממשלה – – – אדוני היושב-ראש, אתה לא מגן עלי מספיק.

אברהם בורג: את מסתדרת לגמרי לא רע בלעדי.

ענת מאור: אני רוצה לפנות אליך, אדוני ראש הממשלה, שבהרחבת הממשלה מ-18 ל-24 שרים תהיה עוד שרה ותהיינה עוד שתי סגניות שרים דרך הסכמים עם המפלגות השונות, דרך מרצ, העבודה או ישראל בעלייה, כך שבאמת תתקיים הבטחתך, שהייתה הוגנת, ואפשר שזו תהיה ממשלה שיהיו בה שתי שרות ושתי סגניות שר, וזה יהיה יותר ממה שהיה בכל ממשלות ישראל.

ענת מאור: אי-אפשר שההוגנות והשקיפות, שנעשו באמת בצורה יוצאת מן הכלל, ידלגו בסוף על 52% מהאוכלוסייה בישראל.

ראובן ריבלין: אני מבין שאני אומר את זה לראש הממשלה כי אני לא יכול למנות שרות – – – את רוצה לדבר עם יוסי, את מדברת עם אהוד?

ענת מאור: חבר הכנסת ריבלין, הקשבתי בקשב רב לדוברי האופוזיציה, ותאמין לי, מזמן לא הייתם במצב שבו אין כל כך מה לומר, לכן עליתם על דברים שממש יצאו הפוכים.

ענת מאור: אתם יודעים שהדרך לשלום תהיה, אתם יודעים שצמצום הפערים יהיה, אתם יודעים שהאמינות והשקיפות חזרו והקצבות מתחת לשולחן נעלמו.

ענת מאור: אני מדברת מתוך היותי בקואליציה.

אברהם בורג: חברת הכנסת מאור, אני מכיר את חבר הכנסת ריבלין הרבה שנים, וגם כשאין לו מה לומר הוא אומר את זה ברהיטות רבה.

ראובן ריבלין: מכל מלמדי השכלתי, אדוני.

ענת מאור: אני רוצה לאמץ אותה רהיטות ולומר דווקא מתוך שותפות בקואליציה, שזה רגע מאוד חשוב של הקמת הממשלה עם השינוי, וכי הבאת המדינה למאה ה-21 לא מאוחרת והכרחית.

ענת מאור: אין שינוי בלא שותפות ממשית של 52% מהאוכלוסייה, של הנשים במדינת ישראל.

ענת מאור: זו המהפכה שכל מדינות אירופה עשו, אין סיבה שזה לא ייעשה, כי זה אפשרי.

ענת מאור: אנחנו נצביע ונקים ממשלה.

ענת מאור: אני מאמינה, שבעוד שבועיים יהיה חוק להרחבת הממשלה, ותהיינה שתי שרות ושתי סגניות שרים.

ענת מאור: תודה רבה.

אברהם בורג: תודה רבה.

אברהם בורג: חבר הכנסת אברהם פורז, הכנסת כולה מייחלת לשמוע מה נותר לך לומר לאחר שפעת קריאות הביניים.

אברהם בורג: בבקשה, חמש דקות.

אברהם בורג: אחריו – חבר הכנסת יגאל ביבי.

אברהם פורז: אדוני היושב-ראש, בראשית דברי אני רוצה לברך אותך על בחירתך.

אברהם בורג: תודה רבה.

אברהם פורז: על-ידי זה אני חוסך לך את הנטל לברך את עצמך.

אברהם פורז: אבל באמת, זה גורם לי עונג שנבחרת.

אברהם פורז: כולנו יודעים שאחד הדברים החשובים ביותר בבית זה יושב-ראש כנסת עצמאי, בלתי תלוי, הנוהג לפי מצפונו ובהגינות.

נסים דהן: אתה לא חייב לשים מלח על הפצעים.

אברהם פורז: זה נכון.

אברהם פורז: אדוני ראש הממשלה הנבחר, ב-17 במאי בערב – – –

נעמי חזן: זה מה שרשמת בקריאות הביניים?

אברהם בורג: חברת הכנסת חזן, איך את יודעת מה הוא הולך להגיד והוא עוד לא התחיל לדבר?

אברהם בורג: אני מבקש ממך.

אברהם בורג: תודה.

אברהם בורג: בבקשה, חבר הכנסת פורז.

אברהם פורז: ב-17 במאי בערב חיכיתי, כמו ישראלים רבים, בקוצר רוח במשרדים הצנועים שלנו בתל-אביב לשמוע את תוצאות הבחירות.

אברהם פורז: ובאמת, כששמעתי שאהוד ברק זכה שמחתי מאוד, שמחו גם עשרות פעילים שהיו באותו מקום.

זהבה גלאון: לא תמכתם בו.

קריאות: – – –

אברהם בורג: מה הפסדתי?

אברהם יחזקאל: מי תמך במי.

אברהם פורז: לאחר מכן, לאחר כמה שעות, בשמחה רבה בלב הלכתי לכיכר-רבין בתל-אביב וחיכיתי לראש הממשלה הנבחר כדי שיבוא ויישא את נאום הניצחון.

אברהם פורז: גם שם הייתה לי קורת רוח רבה.

אברהם פורז: אבל גם שמעתי עוד משהו שאמרו לך, אהוד ברק.

אברהם פורז: אנשים צרחו לך וצעקו: רק לא ש"ס.

אברהם פורז: אני רוצה לומר לך, שלדעתי החלק המכריע של הישראלים שתמכו בך והביאו אותך לראשות הממשלה לא עשו זאת משום שחשבו שתקדם יותר טוב את השלום, לא חשבו שתעשה איזו רפורמה כלכלית מרחיקת לכת, אלא האמינו לך שאתה הולך לחולל מפנה בנושאים של דת ומדינה.

אברהם פורז: אתה היית ראש הממשלה הראשון, או המועמד מטעם מפלגת העבודה שהעז לבוא לפה ולומר, שצריך לגייס את תלמידי הישיבות.

אברהם פורז: גם אמרת עוד דברים: אמרת לאן צריך ללכת הכסף – לא לישיבות אלא למקומות אחרים.

קריאה: לחסל את החרדים.

אברהם פורז: אני רוצה לומר לך, אדוני ראש הממשלה הנבחר, שבממשלה שהרכבת אכזבת את בוחריך, לפחות את החלק המכריע מהם.

אברהם פורז: אני רוצה לומר לחברים מהסיעות החרדיות: אנחנו לא שונאים חרדים – –

נסים דהן: רק אוכלים.

אברהם פורז: – – ואנחנו לא שונאים אף אחד.

אברהם פורז: אנחנו רצינו להשאיר אתכם באופוזיציה, משום שידענו מה יקרה אם תהיו בשלטון, ואשר יגורנו בא.

אברהם פורז: אנחנו רואים את הסעיפים בהסכמים הקואליציוניים שבהם מובטח הסטטוס-קוו בענייני דת.

אופיר פינס-פז: חרדים ספרדים – לא, ואשכנזים – כן?

אברהם פורז: ומה פירוש הדבר?

אברהם בורג: רבותי חברי הכנסת.

אברהם פורז: זה לא שאני לא מתקומם – – –

נסים דהן: מה אתה מציע עכשיו?

אברהם פורז: חברת הכנסת מאור הטיפה לחבר הכנסת – – –

אברהם בורג: חבר הכנסת נסים דהן – – –

נסים דהן: אני נותן לו עצה: מפלגה שאין לה מה לעשות – – – זו השיטה הכי פשוטה.

אברהם בורג: חבר הכנסת נסים דהן, ראשית, בבניין הזה לא נותנים עצות בחינם.

אברהם בורג: דבר שני, סוף סוף עומד חבר הכנסת פורז ומצהיר הצהרת אהבה לציבור החרדי, ואתה מפריע לו לדבר?

אברהם בורג: לא ראוי.

אברהם פורז: רבותי חברי הכנסת החרדים, הרי אתם מכירים אותי לא מאתמול, ועם חלק מכם אני בידידות באופן אישי, ואין לי נגדכם דבר באופן אישי.

אברהם פורז: אם כי, אני מוכרח לומר לכם, שהתמונה הזאת של 22 חברי כנסת חרדים, גברים כולם ואין אף אישה, לא מוסיפה לכם כבוד.

אברהם פורז: אבל אנחנו אומרים: אשר יגורנו בא.

אברהם פורז: מדוע לא רצינו שהמפלגות החרדיות יהיו בקואליציה?

אברהם פורז: כי ידענו שאתם תתבעו סטטוס-קוו בענייני דת, וידענו שאתם תמנעו גיוס תלמידי ישיבות, וידענו שהכסף ימשיך לזרום בכמויות ושתקציב הישיבות יהיה יותר גדול מתקציב מע"צ.

נסים דהן: בעזרת השם.

אברהם פורז: אנחנו יודעים, רבותי חברי הכנסת, וידענו את זה, שאם אתם תהיו בקואליציה אין סיכוי לרפורמים ולקונסרבטיבים, שהם יהודים טובים לא פחות מכם, שאין להם סיכוי שתינתן להם הזכות לערוך נישואין במדינת ישראל ושהם יבואו להתפלל בכותל בלי שיזרקו עליהם ושיחרפו ויגדפו אותם.

אברהם פורז: וידענו שכשאתם תהיו בקואליציה לא תהיה תחבורה ציבורית בשבת.

אברהם פורז: ידענו.

אברהם פורז: וידענו שכשאתם תהיו בקואליציה לא יהיה שוויון בעניין השירות בצבא, וקראנו את הסעיפים ושום דבר בעניין הזה לא השתנה.

אברהם פורז: זה הישג שלכם ועל זה אתם מגינים וזה בסדר גמור, אבל אין לי טענות אליכם, אליו יש לי טענה.

אברהם פורז: הוא היה צריך להשאיר אתכם באופוזיציה.

ויצמן שירי: הוא חייב לך משהו?

אברהם פורז: הוא צריך היה ליצור ברית של החילונים כדי לשנות את הסטטוס-קוו בענייני דת.

אברהם בורג: עוד דקה, בבקשה.

אברהם פורז: ועכשיו, אדוני היושב-ראש, אני רוצה לומר שלוש הערות קצרות על המצב.

אברהם בורג: ומה זה היה עד עכשיו?

אברהם פורז: עד עכשיו זה היה השקפת עולם כללית.

אברהם פורז: עכשיו שלוש הערות על המצב.

אברהם פורז: הדבר האחד: אנחנו מודיעים בזה באופן חד-משמעי, שבמהלך המשא-ומתן אתנו בשום שלב לא תבענו הרחבת הממשלה מעבר ל-18 שרים, ולדעתי, ניתן היה לקיים קואליציה מסודרת עם המצב הנוכחי של 18 שרים ושישה סגני שרים, ואין צורך בהרחבה של הממשלה ואין צורך בבזבוז כספי ציבור.

נעמי בלומנטל: ובשינוי חוק-יסוד.

אברהם בורג: חבר הכנסת פורז, זמנך קצוב.

אברהם פורז: דבר שני: לא הייתה שום סיבה לראש ממשלה שנבחר לדבר תמיד על ממשלה של 66 או 61 ולהתעלם מחברי הכנסת הערבים כאילו אינם קיימים, כאילו הם רוחות רפאים, כאילו הם פסולי חיתון.

אברהם פורז: דבר אחרון אני רוצה לומר לחברי ממרצ: אין לכם שום סיכוי בכנסת הנוכחית להגיע לשום הישג בענייני דת ומדינה.

זהבה גלאון: ושלום – – –

אברהם פורז: חופש ההצבעה שניתן לכם מוגבל לזה שראש הממשלה יאשר לכם, ואני כבר אומר לכם, שכאשר תהיה סכנה שממשלתו תיפול, וחברי הכנסת החרדים, בצדק מבחינתם, ברגע שיראו שיש איזה חשש יגידו לו: אדוני, אתה מעביר משהו בעניין הזה, אתה נופל – לא תעבירו כלום, ואתם הפקרתם את הציבור החילוני, אתם, שקיבלתם כל כך הרבה קולות בציבור הזה.

אברהם בורג: חבר הכנסת פורז, אשריך שנבואה נפלה בחלקך.

אברהם בורג: תודה רבה.

ענת מאור: – – –

נסים דהן: לעולם הוא לא ייפול, אדוני היושב-ראש – – –

אברהם בורג: חבר הכנסת יגאל ביבי, ואחריו – חבר הכנסת עבד-אלמאלכ דהאמשה.

אברהם בורג: בבקשה, חמש דקות לכל אחד מן הדוברים.

יגאל ביבי: כבוד היושב-ראש, כנסת נכבדה – – –

אברהם בורג: זה כבר דובר אחר, אל תמשיכו עם אותן קריאות.

יגאל ביבי: מכובדי ראש הממשלה, אני מברך את ידידי, חבר הכנסת אברהם בורג, על מינויו ליושב-ראש הכנסת שלנו.

יגאל ביבי: הייתה לי נחת רוח מיוחדת לראות את מורי ורבי, ד"ר יוסף בורג, וכששמעתי אותך, אדוני היושב-ראש, עצמתי לכמה דקות את העיניים וקולו של ד"ר בורג, שאני שומע אותו כמעט כל שבוע, הדהד באוזני.

יגאל ביבי: איך אומרים?

יגאל ביבי: ברא כרעא דאבוהא.

יגאל ביבי: ראינו, התפוח כאן באמת לא נפל רחוק מהעץ.

יגאל ביבי: אותם חידודים.

יגאל ביבי: הנאום שלך הזכיר לי את הנאומים היפים של אביך שיחיה, ושתהיה לו רפואה שלמה, ואני מקווה שתמשיך כך.

יגאל ביבי: אני אומר לחבר הכנסת רביץ, שמה שלא יהיה, נשמע פה דברי חוכמה, נשמע דברי תורה, נשמע דברים של יידישקייט, וזה קצת שינוי ובשורה.

יגאל ביבי: בוא נראה את הדברים החיוביים.

יגאל ביבי: כשאדם עולה לגדולה הוא מרגיש, כמו שראש הממשלה אומר, שהוא של כולם, ואני מקווה שכך זה יהיה.

יגאל ביבי: ברק מייצג למעשה את השמאל, אבל הוא התחיל ברגל ימין.

בנימין בן-אליעזר: משפט לא רע.

יגאל ביבי: חכם לומד מטעויות העבר.

יגאל ביבי: שמתי לב שראש הממשלה שלנו עשה שיעורי בית, למד מהשגיאות, הן של ממשלת רבין והן של ממשלת נתניהו.

יגאל ביבי: אני בטוח שבתקופה הזאת של הממשלה שלך-שלנו, לא יהיו קלקולים, והמושג הזה יוסר מהלקסיקון הפוליטי.

גדעון עזרא: – – –

יגאל ביבי: אני חושב שברק עבד על הסכם בטוח.

יגאל ביבי: הסכמים בטוחים.

יגאל ביבי: הוא לא רימה את הצדדים.

יגאל ביבי: הוא אמר "כן" כשאפשר, והוא אמר "לא" כשאי-אפשר.

יגאל ביבי: אני חושב שהמודל הזה של המשא-ומתן של ברק מלמד על עתיד טוב.

יגאל ביבי: כי אם ברק ינהל את המשא-ומתן עם שכנינו, משא-ומתן מסובך, אני חושב אפילו פחות מהרכבת הקואליציה הזאת, אם ינהל את המשא-ומתן בנחת רוח, בביטחון, באמינות, ביושר, יהיה שלום לא רק בינינו, כפי שאנחנו מרגישים היום, אלא יהיה גם שלום בינינו לבין שכנינו.

ישראל כץ: מה עם הסכמי-וואי?

חיים דרוקמן: מי חתם עליהם?

חיים דרוקמן: מי הביא אותם?

יגאל ביבי: הוא לא סמך על הנס.

ישראל כץ: האם הפעם תתמכו?

יגאל ביבי: אבל למראה הממשלה הזאת, זה כמו נס.

יגאל ביבי: חבר הכנסת כץ, אתה היית פעם עוזר של שרון, אני מבקש שלא תעזור לי עכשיו.

אברהם בורג: אני מבקש מחברי הקואליציה היוצאת לא להתווכח עם חברי הקואליציה הנכנסת.

ישראל כץ: הייתי גם תלמידו של הרב דרוקמן, ושם למדתי אהבת ארץ-ישראל.

יגאל ביבי: טוב, יש תלמידים.

אברהם בורג: חבר הכנסת ביבי, זמנך לא בידיך.

יגאל ביבי: תן לי עוד משפט.

אברהם בורג: בבקשה.

יגאל ביבי: אני מבקש, חברי הכנסת, יום חג היום, אל – – –

סילבן שלום: למי?

סילבן שלום: לכם, למפד"ל, שאיבדתם את כל הערכים שלכם?

גדעון עזרא: – – –

יגאל ביבי: לדמוקרטיה הישראלית.

יגאל ביבי: סילבן, חבר הכנסת עזרא, יש לכם הרבה מה ללמוד מהאופן שבו ברק ניהל את המשא-ומתן.

גדעון עזרא: שיעור טוב עשית.

יגאל ביבי: היו לי 12 שנה אתכם.

יגאל ביבי: אני חושב שספר אחד לא יספיק, ואל תיתנו לי לקלקל את החגיגה היום, יש אווירה טובה.

ישראל כץ: אני רואה כאן רק חגיגת כיסאות.

אברהם בורג: גם זו חגיגה.

יגאל ביבי: אני אוהב יושר, וראיתי אותו.

יגאל ביבי: אני אוהב הגינות, והרב דרוקמן ואני ראינו אותו.

יגאל ביבי: אני רגיל לכך שמלה היא מלה, וראיתי את זה.

ישראל כץ: מלה זו מלה.

אברהם בורג: חבר הכנסת יגאל ביבי.

ישראל כץ: המפד"ל זו מלה.

יגאל ביבי: זו התחלה טובה, ואנחנו נחזק את ראש הממשלה שההתחלה הטובה הזאת יהיה לה המשך.

ישראל כץ: קוראים לו ברק – – –

איוב קרא: – – –

אברהם בורג: תודה רבה.

יגאל ביבי: אני רוצה לברך אותך ואת עם ישראל כולו בממשלה טובה ויציבה – ממשלה של שלום, של אחדות בין כל חלקי העם.

יגאל ביבי: חזק וברוך, כמו שאומרים אצלנו בעדות המזרח.

אברהם בורג: תודה רבה.

אברהם בורג: עתה, חבר הכנסת עבד-אלמאלכ דהאמשה, ואחריו – חבר הכנסת חנן פורת.

אברהם בורג: בבקשה.

עבד-אלמאלכ דהאמשה: כבוד היושב-ראש, חברי הכנסת, ראש הממשלה הנבחר, קודם כול, אני רוצה לברך את היושב-ראש החדש שלנו, ידיד יקר ואדם הגון, שנתברכנו בו כולנו, הבית הזה היום, להיות המוביל והקובע בשטח, איך הכנסת אכן תוכיח שהיא ריבון במדינה הזאת ולא יוכלו – לא בעלי תפקידים ולא בעלי סמכויות, שיהיו גדולים ככל שיהיו – להתעלם מהעובדה הזאת או לנהוג שלא לפיה.

עבד-אלמאלכ דהאמשה: כולנו תקווה, שאכן התקוות האלה, ההבנות האלה, הביטחון הזה, אכן יוכיחו את עצמם בעתיד, וכבר יש לנו ראשית ראיה בכיוון הזה.

אברהם בורג: תודה רבה.

עבד-אלמאלכ דהאמשה: אני רוצה לדבר אולי קצת בנימה אחרת, ואני רוצה לנסות לראות מצד אחר את הממשלה שאנחנו מקבלים היום.

עבד-אלמאלכ דהאמשה: לא שאני לא מסכים עם הביקורת שחברי העבירו כאן, וזה לא שאני שבע נחת מהייצוג שניתן לציבור הערבי ולנבחריו עד הרגע הזה – –

מוחמד כנעאן: חוסר ייצוג.

עבד-אלמאלכ דהאמשה: – – או מחוסר הייצוג, חבר הכנסת כנעאן.

עבד-אלמאלכ דהאמשה: בכל אופן, אני רוצה לראות גם משהו נוסף.

עבד-אלמאלכ דהאמשה: בקווי היסוד של הממשלה, פעם ראשונה, עד כמה שזכור לי וידוע לי, מוזכרים הערבים במדינה הזאת בשמם המלא: הערבים.

עבד-אלמאלכ דהאמשה: אנחנו היינו רגילים, וראיתי זאת בקווי היסוד של הממשלה הקודמת, שדיברו עלינו כעל מיעוטים, כאילו שאנחנו באנו משום מקום, מהירח.

עבד-אלמאלכ דהאמשה: אני רוצה לומר, שלא באקראי נכתבה המלה ערבים.

עבד-אלמאלכ דהאמשה: לא באקראי ראש הממשלה, גם בדבריו לפנינו כאן, הזכיר את המלה ערבים פעמיים ושלוש פעמים, אם כי אולי בהרגל ישן או בצורה כלשהי גם אמר את המלה מיעוטים.

עבד-אלמאלכ דהאמשה: כבוד ראש הממשלה, זה כל ההבדל.

אברהם בורג: חבר הכנסת מחאמיד, אני מבקש.

עבד-אלמאלכ דהאמשה: אנחנו רוצים לראות שהממשלה הזאת באמת תתייחס אלינו כפי שאנחנו; או שמא היא תחזור לסורה ותתייחס כפי שאחרים התייחסו – מין מיעוט כזה, מין ציבור כזה, אולי נסבל לפעמים או בלתי נסבל לפעמים עוד יותר, ובצורה כלשהי להסתדר עם האנשים הקיימים האלה.

עבד-אלמאלכ דהאמשה: אני רוצה לציין נקודה חיובית נוספת שנמצאת דווקא בקווי היסוד, שמדובר על כפרים ערביים שבג"ץ החליט וממשלות ישראל החליטו שיש להחזירם למקום מושבם, ואני מדבר על כך שמוזכרים שם במפורש הכפרים אקרית ובירעם.

עבד-אלמאלכ דהאמשה: אני יודע שיש עוד הרבה מה לעשות בכיוון הזה, וראש הממשלה ודאי יודע זאת יותר טוב ממני – אולי בכיוון הזה לפחות.

עבד-אלמאלכ דהאמשה: אני רוצה לומר, שהממשלה הזאת תיבחן – ראש הממשלה – על האמינות שתהיה לך אישית ושהממשלה הזאת תפעל בה.

עבד-אלמאלכ דהאמשה: אין יותר קל מאשר לחזור לעמדות ישנות נושנות ולהתחפר במה שהיה קלאסי, ולא לעשות בסוף שום דבר.

עבד-אלמאלכ דהאמשה: מלים יפות, גם קווי יסוד וגם פה ושם מלים מעודדות, אבל בסוף מעש אין ואמינות אין.

אברהם בורג: חבר הכנסת בן-אליעזר.

עבד-אלמאלכ דהאמשה: אני מקווה מאוד, שבכיוון הזה אנחנו איננו טועים.

עבד-אלמאלכ דהאמשה: אין לנו שום ראיה נגד, שלא יהיה ההיפך.

עבד-אלמאלכ דהאמשה: אנחנו ראינו עד עכשיו, שאפילו בדברים הקשים, בדברים הכואבים, אתה הסתכלת לנו בעיניים ולא התביישת בשאלות קשות לומר שאלה הדברים ולא משהו אחר, ולא משהו שאולי רצינו או קיווינו לשמוע.

עבד-אלמאלכ דהאמשה: האם יש לי עוד דקה?

עבד-אלמאלכ דהאמשה: היושב-ראש, ברשותך, אני חייב לקטוע כאן את דברי ולדבר כמנהגי.

עבד-אלמאלכ דהאמשה: אני חושב שבפעם הזאת דיבורים בשפה הערבית מסמלים הרבה יותר, וזה מסמל הכול.

אברהם בורג: אהלן וסהלן.

עבד-אלמאלכ דהאמשה: (נושא דברים בשפה הערבית; להלן תרגומם לעברית: בשם אללה הרחמן והרחום, המאזינים, אנשינו בכל המדינה ובמולדתנו היקרה באופן מיוחד, אנחנו דנים היום בממשלה החדשה, ממשלת מר ברק, אשר הוצגה בפני הפרלמנט, וכבר הזכרתי בשפה העברית, כי אף שכל המגזר הערבי – – –

אברהם בורג: חבר הכנסת מחאמיד, אתה צריך תרגום?

האשם מחאמיד: אני מתרגם לחבר'ה.

אברהם בורג: אני בטוח.

עבד-אלמאלכ דהאמשה: – – – ואני לא חולק גם על האחרים מהבחינה הזו, אנו לא מוצאים בממשלה הזו ייצוג נכון ולא צודק למגזר הערבי.

עבד-אלמאלכ דהאמשה: אנו יודעים כי מר ברק נהג ביחס למגזר הערבי בצורה שלילית מאוד והתעלם מהזכויות הלגיטימיות של המגזר הזה, אולם עם זאת ציינתי שתיים או שלוש נקודות שעשויות להיות חיוביות, וסיכום הדברים – שהכול, כל חשיבות הממשלה הזו וכלל עמדתנו כלפיה, עוד ייקבעו – –

אברהם בורג: תודה.

עבד-אלמאלכ דהאמשה: – – על-פי הביצוע ועל-פי המהימנות של הממשלה הזו בפועל ובתחום העבודה, ואנו מקווים שהתוצאה תהיה טובה.

עבד-אלמאלכ דהאמשה: תודה לך, יושב-ראש הישיבה.

עבד-אלמאלכ דהאמשה: )

אברהם בורג: תודה רבה.

עבד-אלמאלכ דהאמשה: שוכראן לאכה – – –

אברהם בורג: עפואן.

עבד-אלמאלכ דהאמשה: תודה רבה וסלאמה עליכום.

אברהם בורג: על לא דבר.

אברהם בורג: תודה רבה.

אברהם בורג: עתה, חבר הכנסת חנן פורת, ואחריו – חבר הכנסת אחמד טיבי.

אברהם בורג: אני מבקש להכין את קריאות הביניים, בבקשה.

אברהם בורג: חבר הכנסת חנן פורת, חמש דקות.

חנן פורת: אדוני היושב-ראש, רבותי חברי הכנסת, צר לי שראש הממשלה הנבחר איננו פה ברגע זה.

חנן פורת: רציתי לשאת דברים, כדי שהוא ישמע אותם.

חנן פורת: ראשית, אני מצטרף לברכות, אבל באמת מעומק הלב.

חנן פורת: אברום בורג, אתה יודע שידענו לא מעט מחלוקות אידיאיות ומדיניות, אבל תמיד היה קשר טוב בינינו, והערכתי את הלבביות, החבר'מניות, וגם את ההעזה והמקוריות.

חנן פורת: אני מקווה, שבאמת תדע לנווט את הבית הזה בדרך שבה יישמעו עמדות המיעוט, ובכלל יהיה בית לכולם.

אברהם בורג: תודה רבה.

חנן פורת: שמחתי על הדברים שאמרת, וגם תמכנו בך.

חנן פורת: אני מקווה, שהדבר הזה יצדיק את האמון שתלינו בך.

חנן פורת: למען האמת, קיוויתי לשאת דברים אחרים במעמד הזה.

חנן פורת: זה לא שהערכתי מלכתחילה שיש סיכוי כלשהו שהאיחוד הלאומי, שבו אני נמצא, יהיה שותף בממשלה – העמדות המדיניות רחוקות עד מאוד – אבל שמחתי מאוד לדבריו של אהוד ברק, ראש הממשלה הנבחר, שיהא ראש ממשלה של כולם.

חנן פורת: צפיתי, בהרבה אהדה, בצעדים הראשונים שנקט.

חנן פורת: צר לי לומר – ואני אומר את זה בבחינת נאמנים פצעי אוהב – שהצעדים, בעיקר בשבוע האחרון, היה בהם משום שגיאות, שאם אהוד לא יתעשת ולא ילמד לתקן אותן, הוא צפוי לשברים הרבה מוקדם ממה שהוא מצפה.

חנן פורת: אחת השגיאות, הבולטת, הייתה גם בהתייחסות לנושא של מינוי היושב-ראש.

אברהם בורג: אני שמח על השגיאה הזאת.

חנן פורת: כן.

חנן פורת: אבל, אני רוצה לדבר על ההרכב של הממשלה, על הרצון להרחיב אותה עוד בעתיד ועל קווי היסוד, והכול בתמצית.

חנן פורת: צר לי לומר, שיש במפלגת העבודה אנשים טובים, מועמדים טובים, אבל היו כאן מועמדים טובים שלא במקום הנכון.

חנן פורת: ואני רוצה לומר, שאם אמר אהוד ברק שהמבחן הוא מבחן הביצוע, ולא מבחן הכוונות, הרי בהרכב הממשלה ציפיתי שיוצבו אנשים נכונים במקום הנכון.

חנן פורת: לא כך קרה, לא באוצר – והדברים עוד יילמדו – לא במשרד לביטחון פנים, ובעיקר לא במשרד החינוך.

חנן פורת: ועל משרד החינוך אני מצר יותר מן הכול.

אברהם בורג: חבר הכנסת שירי, חבר הכנסת שוחט, אני מבקש את ענייני הנגב לסגור במקום אחר.

חנן פורת: נמצא כאן ידידי חבר הכנסת מתן וילנאי, נמצא שלמה בן-עמי, היה מיועד פרופסור אבי רביצקי.

חנן פורת: כל אחד מהם – גם אם הוא רחוק מהשקפותיי מבחינה פוליטית – היה יכול להיות שר חינוך שיש לו אתוס, שיש לו קו, חוט שדרה מוסרי.

נעמי חזן: ליוסי שריד יש, רק לא מקובל עליך – – –

יצחק וקנין: – – –

אברהם בורג: לא לדבר בפלאפון באולם, בבקשה.

חנן פורת: זה לא רק עלי, חברתי היקרה.

חנן פורת: זה לא רק עלי, ואני חושב שלפנינו כאן – תרשו לי – – –

קריאות: – – –

אברהם בורג: חבר הכנסת חנן פורת, יש לך עוד דקה.

אברהם בורג: רבותי, אני מבקש.

אברהם בורג: חברת הכנסת חזן.

חנן פורת: הנקודה השנייה שאני רוצה להדגיש, והייתי גם רוצה להשיא עצה לאהוד ברק: אהוד, אל תתפתה ללכת בדרך של חקיקה ראשית להרחבת הממשלה.

חנן פורת: קודם כול, אני רוצה להעריך שהדרך הזאת לא תצלח.

חנן פורת: היא לא תעבור את ועדת החוקה, חוק ומשפט, היא גם לא תעבור את המשוכות של דעת הקהל, ובסופו של דבר אתה תיפגע כתוצאה מכך.

אברהם בורג: תודה.

חנן פורת: ומלה אחרונה.

חנן פורת: אני יודע, ראש הממשלה – גם על-פי קווי היסוד שהציג כאן – מתעתד לנקוט צעדים חמורים מאוד, גם ביהודה, בשומרון ובחבל-עזה וגם ברמת-הגולן, אבל יש משוכה אחת שעליה אנחנו מתכוונים להתמודד כבר מעכשיו – –

אברהם בורג: חבר הכנסת פורת, בבקשה.

חנן פורת: – – והיא המשוכה של משאל עם, שבו, בעזרת השם, אם נגיע לכך, ננצח.

אברהם בורג: תודה רבה.

אברהם בורג: חבר הכנסת אחמד טיבי, ואחריו – חבר הכנסת חיים כץ.

אברהם בורג: חמש דקות, חבר הכנסת טיבי.

אחמד טיבי: אדוני היושב-ראש, כנסת נכבדי, בתחילת דברי תרשה לי לברך אותך מעומק הלב על היבחרך לתפקיד הרם הזה.

אחמד טיבי: אני חושב שאתה ראוי לתפקיד ותוכל לייצג את הבית הזה בצורה הנכבדה ביותר.

אברהם בורג: תודה.

אחמד טיבי: אדוני היושב-ראש, הייתי רוצה מאוד להרים יד היום בעד הממשלה הזאת.

אחמד טיבי: חשבנו שאולי פעם נגיע לרגע היסטורי כזה.

אחמד טיבי: לכאורה לא היה טבעי מכך.

אחמד טיבי: הערבים, אזרחי מדינת ישראל, ייחלו מאוד לשינוי הממשלה ולהחלפת השלטון.

אחמד טיבי: יתירה מזו, הם לא רק אמרו לא לנתניהו, כמו מפלגות אחרות, אלא הם גם נתנו את קולם, ובגדול, לאהוד ברק.

אחמד טיבי: אדוני היושב-ראש, 95% מכלל האזרחים הערבים של מדינת ישראל הצביעו בעד אהוד ברק, ובכך הפכו לקולקטיב הכי תומך בראש הממשלה הנבחר.

אחמד טיבי: עם תמיכה מסיבית שכזאת בבחירות, כלום היה מהלך טבעי יותר מאשר הצבעה בעד ממשלת ברק?

אחמד טיבי: ברק מצדו הבטיח גדולות ונצורות.

אחמד טיבי: הוא דיבר השכם והערב על שינוי ועל ממשלה של כולם.

אחמד טיבי: היו בינינו שהאמינו, שכאשר ברק אומר כולם, הוא אכן מתכוון לכולם – כולם, כולם.

אחמד טיבי: אחרים היו ספקנים מעט יותר, אבל לסטירת לחי פומבית שכזאת, על הלחי הכי מוכה בחברה הישראלית במדינת ישראל – הלחיים של האזרחים הערבים – לסטירה שכזאת לא ציפינו.

אחמד טיבי: מי היה מאמין, שכאשר ברק אומר "ממשלה של כולם", הוא מתכוון לכולם – היהודים, רק היהודים, אך ורק היהודים.

אחמד טיבי: הימים שעברו מאז יום הבחירות ועד היום הזה, שבו מציג המנצח, ראש הממשלה הנבחר, אהוד ברק, את ממשלתו, לימדו אותם פרק בזלזול, ביחס לא שוויוני; צריך לומר, פרק עגום מאוד.

איוב קרא: פעם שנייה.

אחמד טיבי: נבחרם, אהוד ברק, לימד אותם, מייד לאחר הבחירות, פרק בדה-לגיטימציה, שלא לומר גם פרק ביחס לא שוויוני, עד כדי אפליה.

אחמד טיבי: מייד למחרת הבחירות התמונה התחוורה: ראש הממשלה לא רוצה אותנו, הערבים.

אחמד טיבי: הוא רצה אותנו מצביעים כאיש אחד עבורו בקלפיות, אבל הוא לא רצה אותנו ביום המחרת.

אחמד טיבי: בדיוק כמו שאהוד ברק חותר להפרדה מהפלסטינים תושבי השטחים, כך הוא רוצה גם להפריד את הקולקטיב הערבי מהרוב היהודי על-ידי אי-מתן הזדמנות להשפיע על תהליך קבלת ההחלטות.

איוב קרא: עבודה בעיניים.

אחמד טיבי: בכך ממשיך מר ברק מסורת ארוכה, לא מפוארת, של החרמת הערבים בממשלה – מסורת מפא"יניקית היסטורית, אלא שמאהוד ברק היו שציפו לקצת יותר.

אחמד טיבי: אולי לא היינו מביניהם, אבל הציפייה הזאת הייתה קיימת.

אחמד טיבי: ממשלה בלי נשים, בלי ערבים, היא לא ממשלה של כולם.

אחמד טיבי: ממשלה של השמאל, כביכול, בלי אף חבר ערבי ליד שולחן השרים – אלה שרצו להיות שרים – היא ממשלה שבסיסה המוסרי רעוע מאוד.

אברהם בורג: עוד דקה.

אחמד טיבי: ממשלה שהקואליציה שלה נטולת מפלגות ערביות, היא קואליציה נקייה מערבים.

אחמד טיבי: החדשות האלה נפלו על האזרח הערבי כרעם ביום בהיר.

אחמד טיבי: תמימים שכמותנו, חשבו שיש תמורה לתמיכה כל כך מובהקת במועמד יהודי לראש הממשלה; תמימים שכמותנו, חשבנו שצריכה להיות תמורה לתמיכה שכזאת – אבל האמת נגלתה מייד אחרי הבחירות במלוא מערומיה.

אברהם בורג: אני מבקש, חבר הכנסת רביץ, לא לדבר בפלאפון באולם.

אברהם רביץ: – – –

משה גפני: תצטרך להתרגל לחוש ההומור.

אחמד טיבי: אדוני היושב-ראש, כנסת נכבדה, אולי תאמרו שסיעתי לא הייתה מצטרפת בלאו הכי לממשלה שהמפד"ל חברה בכירה בה ותיק השיכון בידיה ושקווי היסוד שלה רחוקים מאוד מהשקפותינו.

אחמד טיבי: נכון, אבל ראש הממשלה ומפלגתו אף לא העלו על דעתם להזמין אותנו ואת חברינו מהמפלגות הערביות האחרות לדון אתנו על קווי היסוד ולבחון ברצינות אם יש לנו מקום ליד שולחן אחד.

אברהם בורג: חבר הכנסת טיבי.

אחמד טיבי: פסילתנו המוקדמת והאוטומטית, של כל הסיעות הערביות, ולו לדיון על תהליך קבלת ההחלטות – העבירה שדר ברור שעדיין לא הגיעה השעה.

אחמד טיבי: אנחנו מצפים לשעה הזאת.

אברהם בורג: תודה.

אחמד טיבי: ובסיום, ברשותך, אדוני היושב-ראש, בכל זאת נאומו של ראש הממשלה היום כלל מוטיבים חיוביים בקשר לתהליך המדיני, ובעיקר בכל מה שקשור במסלול הפלסטיני.

אחמד טיבי: אני מקווה, שהמוטיב החיובי של ראש הממשלה בנאום היום, יחד עם ההתייחסות הברורה והישירה בקווי היסוד לאוכלוסייה הערבית במדינת ישראל, יבואו לידי ביטוי.

אחמד טיבי: היום לא נצביע בעד הממשלה.

אחמד טיבי: גם לא נצביע נגדה.

אחמד טיבי: נימנע על מנת שבעתיד נאמר: מעשיך יקדמוך ומעשיך ירחיקוך.

אחמד טיבי: תודה רבה, אדוני.

אברהם בורג: אני חושב שכתוב ירחקוך.

אחמד טיבי: ירחקוך.

אחמד טיבי: סליחה.

איוב קרא: מה הבטיחו לכם, ועדת חוץ וביטחון?

אחמד טיבי: – – –

אברהם בורג: תודה רבה.

אברהם בורג: חבר הכנסת חיים כץ, ואחריו – חבר הכנסת מאיר שטרית.

אברהם בורג: חמש דקות.

אברהם בורג: בבקשה.

חיים כץ: אדוני היושב-ראש, כנסת נכבדה, היום אנחנו ביום של ברכות, וברצוני לברך אותך, אדוני, יושב-ראש הכנסת, לרגל בחירתך.

אברהם בורג: תודה.

חיים כץ: כמו כן אני רוצה לברך את ראש הממשלה שתצלח דרכו, בתקווה שיביא את הארץ הזאת לשלום ולשגשוג כלכלי.

חיים כץ: ב-17 במאי 1999, ערב ניצחונך, עמדת בכיכר-רבין, נאמת את נאום הניצחון, והדגשת, כפי שהדגשת היום בנאומך: אני ראש ממשלה של כולם, גם של העובדים וגם של המובטלים.

חיים כץ: לכן אינני מבין מדוע לא רצית את נציגי העובדים בקואליציה.

חיים כץ: לא ביקשנו שר, גם לא סגן שר, כפי שפרסמת בתקשורת.

חיים כץ: רצינו לעגן את זכויות הגמלאים, כדי שיוכלו להזדקן בכבוד.

סופה לנדבר: – – –

חיים כץ: רצינו להעלות את שכר המינימום, כדי שהעובדים במדינה הזאת יוכלו להתפרנס בכבוד.

חיים כץ: רצינו לבטל את המס על דמי ההבראה, כדי שגם עובד יוכל פעם בשנה – – –

אברהם בורג: חבר הכנסת טיבי, הבמה נמצאת כאן.

אברהם בורג: תודה רבה.

חיים כץ: רצינו לבטל את המס על דמי ההבראה, כדי שגם עובד יוכל לצאת פעם בשנה לחופשה עם אשתו וילדיו במדינה הזאת.

חיים כץ: רצינו לבטל את חברות כוח האדם, שהילדים שלנו לאחר שירות צבאי לא ייכנסו למעגל העבודה דרך סרסורי העבודה, או מה שנאמר בעברית יפה: חברות כוח אדם, ב-15 שקל לשעה.

חיים כץ: רצינו שתילחם באבטלה, אז אנחנו מקבלים מלחמה באבטלה בכנסת, ויצירת עוד כמה מקומות עבודה לחברי כנסת שיהפכו לשרים ולסגני שרים, ולצורך זה הולכים לבטל את חוק-יסוד: הממשלה.

חיים כץ: אני מקווה, שהנהגים של השרים יבואו מאופקים והמזכירות יבואו מקריית-שמונה.

חיים כץ: את כל הדרישות שלנו דחית על הסף.

חיים כץ: נציגיך לא היו מוכנים אפילו לשמוע.

חיים כץ: קווי היסוד של הממשלה שאתה עומד בראשה פוגעים בציבור העובדים ובציבור המצטרפים לקרנות הפנסיה החדשות ונותנים פעם נוספת פתח לאי-כיבוד הסכמים.

חיים כץ: ברצוני להזכירך את נאומך מ-21 ביולי 1997 מעל במה זו.

חיים כץ: היית אז ראש האופוזיציה – ואני מצטט: "אל תיתנו לראש הממשלה לבנות בישראל כלכלה אכזרית, אנטי-חברתית, אנטי-אנושית, כלכלה דורסנית, המשתמשת באבטלה כשמן למנועיה.

חיים כץ: אתכם ובשיתוף פעולה עם ההסתדרות ועם האיגוד המקצועי, ועם חברים נוספים בקואליציה, שאכפת להם מבני אדם, מעובדים, אתם יש לנו הכוח לבלום את המגמה ההרסנית הזאת.

חיים כץ: לצדנו יעמדו כוחו המוסרי האדיר של האדם העובד".

חיים כץ: והנה, ברגע הראשון שבו יכולת לממש, כראש ממשלה, מלים יפות אלו, הפנית עורף לעובדים ולנציגיהם.

חיים כץ: קווי היסוד של ממשלתך מעמידים אותך מול דבריך שלך רק לפני שנתיים, במקום שבו עמד ראש הממשלה דאז, מר בנימין נתניהו.

חיים כץ: אדוני ראש הממשלה, קדנציה שלמה לפניך – – –

אברהם בורג: חבר הכנסת רביץ, תודה.

אברהם רביץ: – – – סיעה, לתאם עמדות.

משה גפני: אנחנו לא יודעים מה להצביע.

חיים כץ: דיון סיעתי?

אברהם בורג: זה לא נראה כך כלפי חוץ.

חיים כץ: תתייעץ עם חברת הכנסת סופה לנדבר, שצעקה משם.

אברהם בורג: אני מניח שזה לא חילוקי הדעות האחרונים ביניכם.

משה גפני: כמעט שכנעת אותנו.

חיים כץ: אדוני ראש הממשלה, קדנציה שלמה לפניך, קווי היסוד אינם כתבי קודש.

חיים כץ: אני קורא לך לשנות מייד כיוון ולחזור לרוח המנשבת מהציטוטים שציטטתי מדבריך.

חיים כץ: עד לחזרה בתשובה לא נוכל לתמוך בממשלתך, ונעמוד איתן מנגד לשמירת זכויות העובדים והגמלאים במדינת ישראל.

חיים כץ: תודה רבה.

אברהם בורג: אני מאוד מודה לך; תודה רבה.

אברהם בורג: חבר הכנסת מאיר שטרית, שבע דקות.

אברהם בורג: אחריו – חבר הכנסת שלמה בן-עמי.

קריאה: מי אחריו?

אברהם בורג: אני לא יכול לגלות עוד בשלב הזה.

אברהם בורג: חבר הכנסת רחמים מלול.

מאיר שטרית: אדוני היושב-ראש, רבותי חברי הכנסת, ראשית אני מבקש לאחל הצלחה ליושב-ראש הכנסת, ידידי אברהם בורג, ולברך אותו על כך, שבניגוד לשתיקת הכבשים במפלגתו, הוא לא שתק.

מאיר שטרית: הוא הלך למאבק וגם ניצח בו, ואני שמח על ניצחונו.

מאיר שטרית: כפי שראית, תמכנו בך פה-אחד היום בכנסת, ולדעתי זה נותן לך גם את העוצמה הפוליטית באמת לעמוד על כבודה של הכנסת, ואני אשתמש במילותיך שלך – לא להפוך את הכנסת לאסקופה נדרסת.

מאיר שטרית: אני מאחל לך הצלחה רבה בתפקיד הזה, שהוא חשוב לדמוקרטיה, ובעיקר לצעירים ולנוער.

אברהם בורג: תודה.

מאיר שטרית: אני גם מאחל – לפני שאשא נאום אופוזיציוני – הצלחה רבה לראש הממשלה.

מאיר שטרית: אני באמת מאחל לו, בגלל טובתה של מדינת ישראל וטובתו של עם ישראל, שיצליח להביא את מה שהוא מבטיח לעם, הרבה מאוד הבטחות והתחייבויות.

מאיר שטרית: אחרי האיחול הזה, אני מוכרח לומר שאני מאוד מודאג כאשר אני שומע את ראש הממשלה אומר, שהוא מתחייב למלא את ההתחייבויות שלו.

מאיר שטרית: זה כבר אומר דורשני.

מאיר שטרית: מה זאת אומרת – מתחייב למלא את ההתחייבויות?

מאיר שטרית: זאת אומרת, בלי זה הוא לא ימלא שום התחייבות?

מאיר שטרית: ולצערי הרב, בינתיים אני לא רואה אותו ממלא התחייבויות.

מאיר שטרית: אני חושב שהסגנון גם הוא מדבר, וחברי מפלגתו, שנאלצו לשבת בשקט, איך אמר מישהו מהעיתונאים?

מאיר שטרית: כמו ברבוניות על מחבת – – –

אברהם בורג: חברי הכנסת.

אברהם בורג: חבר הכנסת ישי, אני רואה את אחוריך, ואת פניך לא אראה.

אליהו ישי: אמרת שרק הקדוש-ברוך-הוא.

אליהו ישי: פתאום אתה רואה?

מאיר שטרית: אמר מישהו באיזה עיתון: חברי מפלגתו, שישבו כמו ברבוניות על מחבת.

מאיר שטרית: חיכינו בקוצר רוח חודש וחצי כמעט, מאז הבחירות.

מאיר שטרית: חשבתי שתהיה איזו הפתעה גדולה, איזו המצאה יצירתית.

מאיר שטרית: מסתבר בסך הכול שזו הייתה סחבת, זו הייתה – – –

ויצמן שירי: למדו משתיקת הכבשים שלכם.

נעמי בלומנטל: ביבי נתניהו – בתוך שבועיים – – –

מאיר שטרית: אני לא הפרעתי לאף אחד.

אברהם בורג: חבר הכנסת ויצמן שירי, תודה רבה.

מאיר שטרית: תתרגל לשמוע גם אופוזיציה.

מוחמד ברכה: ראינו את הכבשים ששתקו על מה שעשו לאוכלוסייה הערבית.

מאיר שטרית: חבר הכנסת ויצמן, אני רוצה להגיד לך, לזכותו של ביבי ייאמר, אהבו אותו או לא אהבו אותו, כולם דיברו וחברי מפלגתו תקפו אותו – זה לא כמו שתיקת הכבשים הזאת, שאני רואה, והחשש והפחד.

מאיר שטרית: עוד מעט תלכו בשלשות עם מדים ותצדיעו כל בוקר.

מאיר שטרית: זה הרי מטורף לגמרי.

מאיר שטרית: אני אומר לכם, רבותי – – –

אברהם בורג: חבר הכנסת שטרית, תן לחיות לחיות.

מאיר שטרית: אני אומר לכם, רבותי, אני לא ראיתי הפתעה, ראיתי ציפייה ארוכה מאוד, שלא יצא ממנה דבר.

מאיר שטרית: אין שום הפתעה בהרכבת הממשלה.

מאיר שטרית: יותר מזה, כבר הרכבת הממשלה מעידה שההתחייבויות של חבר הכנסת ברק לא קוימו.

מאיר שטרית: הוא הבטיח שלוש נשים בממשלה, יש אחת בקושי, בתיק לחלוטין לא משמעותי, ומסכנה נאלצת לבלוע את זה – איכות סביבה.

מאיר שטרית: מה עם איכות ההחלטות?

ויצמן שירי: השר שטרית, כמה נשים היו בממשלה שלכם?

יגאל ביבי: היא אישה, לא בקושי אישה.

נעמי בלומנטל: למישהו הפריע – – –

מוחמד ברכה: אתה אומר דברים נכונים, אבל הם נכונים גם עליך.

מאיר שטרית: חברים, תנו לי, עוד לא גמרתי.

מאיר שטרית: אני רק מתחיל.

מאיר שטרית: אמרתי בקושי תפקיד.

אברהם בורג: חבר הכנסת שטרית, אתה מפריע לחברי הכנסת להפריע לך.

מאיר שטרית: אתה צודק, אדוני, ייקח זמן.

אברהם בורג: תודה רבה.

מאיר שטרית: תפקיד באמת לחלוטין לא משמעותי.

מאיר שטרית: תפקיד לא משמעותי, זה ייצוג נשים בכנסת?

מאיר שטרית: פשוט בדיחה.

מאיר שטרית: יותר מזה, רבותי, אני אומר לכם, אני רואה, תודה לאל, שש"ס הצטרפו לממשלה.

יצחק וקנין: אי-אפשר בלי ש"ס.

מאיר שטרית: רגע.

מאיר שטרית: ש"ס ואחרים, שנותנים ייצוג הגון למזרחים בממשלה.

מאיר שטרית: אבל נראה לי שחזרנו לימי מפא"י ההיסטורית.

מאיר שטרית: שרים יוצאי עדות המזרח בממשלה הזאת הם שר הדואר ועוד פעם שר המשטרה.

מאיר שטרית: מה, בן-עמי מתאים להיות שר המשטרה?

מאיר שטרית: איש, פרופסור, משכיל, יוצא מן הכלל, הוא שר המשטרה?

ויצמן שירי: אז למה בך בחרו כשר האוצר?

ויצמן שירי: – – –

מאיר שטרית: אני שואל את ברק – – – תסלח לי, אל תפריע לי.

אברהם בורג: רבותי חברי הכנסת, חבר הכנסת ויצמן, חבר הכנסת שירי, אני רוצה להגיד לך, שאפילו אני מן המרחק הזה – יהיה קשה מאוד לענות לך, כי לא מבינים מה אתה אומר.

אברהם בורג: הצעקות מפריעות למסר.

אברהם בורג: תודה רבה.

מאיר שטרית: אני לא שמעתי אף מלה.

אברהם בורג: גם אני לא.

מאיר שטרית: אני שואל את חבר הכנסת ברק, אם חסרים לו תיקים בממשלתו, למה הוא צריך להיות ראש הממשלה ושר הביטחון?

מאיר שטרית: אני לא מבין.

מאיר שטרית: למה אי-אפשר למנות שר ביטחון במשרה מלאה?

נעמי בלומנטל: בדיוק.

מאיר שטרית: מה רע בידידי, האלוף לשעבר מתן וילנאי, שבמקום לבוא לליכוד הלך למפלגת ישראל אחת – – –

נעמי בלומנטל: היו לך תקוות, היו לך הבטחות.

מאיר שטרית: הציעו לו להיות שר הביטחון.

מאיר שטרית: למה הוא לא יכול להיות שר ביטחון טוב?

מאיר שטרית: מה רע בו?

מאיר שטרית: דוגמה שנייה.

מאיר שטרית: אני רוצה לומר לכם, דוגמה שלישית – יוסי ביילין שר המשפטים.

מאיר שטרית: נו באמת, יוסי בייילין – מה, הוא משפטן?

מאיר שטרית: איזה מין היגיון זה?

אברהם בורג: חבר הכנסת גפני, אני מבקש לצאת מן האולם עם הפלאפון.

אברהם בורג: תודה.

סאלח טריף: אתה כלכלן?

סאלח טריף: אתה לא.

מאיר שטרית: חבר הכנסת סאלח טריף, אני מדבר על מינוי לפי כישורים.

אברהם בורג: חבר הכנסת טריף, אני מודה לך על העזרה.

אברהם בורג: באמת תודה.

מאיר שטרית: מינוי לפי כישורים.

מאיר שטרית: רמון, ההבטחה הגדולה של מפלגת העבודה, שר בלי תיק, אחראי לענייני ירושלים.

ויצמן שירי: ראינו מה עם ההבטחה הגדולה – – –

מאיר שטרית: שמעון פרס.

ויצמן שירי: נראה מה יהיה בפריימריס שלכם.

מאיר שטרית: מה זה שייך?

מאיר שטרית: מה זה שייך?

מאיר שטרית: תסלח לי, איזה מין תשובות לא לעניין.

מאיר שטרית: שירי, אלה תשובות לא לעניין.

אברהם בורג: חבר הכנסת שטרית, תשובות לעניין הן לא חובה תקנונית.

מאיר שטרית: זה נכון.

אברהם בורג: תודה.

מאיר שטרית: אבל שישתוק, זו חובה תקנונית.

מאיר שטרית: אל תפריע לדבר.

אברהם בורג: חבר הכנסת שירי, אני מבקש ממך.

מאיר שטרית: תלמד קצת נימוס.

מאיר שטרית: תלמד, אתה עוד לא מכיר את הכנסת בכלל.

מאיר שטרית: קצת נימוס.

אברהם בורג: רבותי, רבותי.

אברהם בורג: מה קרה?

אברהם בורג: תודה.

אברהם בורג: תנו בבקשה להתקדם בדיון.

אברהם בורג: יש עוד הרבה דוברים.

אברהם בורג: צריך עוד ללכת להצטלם אצל הנשיא.

אברהם בורג: צריך להיפרד גם מהצופים שלנו.

אברהם בורג: בבקשה.

אברהם בורג: תודה.

מאיר שטרית: חבר הכנסת פרס, אדריכל השלום – – –

טלב אלסאנע: – – –

אברהם בורג: אני מבקש.

טלב אלסאנע: אבל אנחנו רוצים לדעת למה.

מאיר שטרית: תקשיב.

מאיר שטרית: חברים, למה אתם מפריעים לי?

מאיר שטרית: אני לא מצליח לדבר.

אברהם בורג: תמשיך.

האשם מחאמיד: – – –

מאיר שטרית: תנו לי לדבר.

אברהם בורג: חבר הכנסת מחאמיד, אני מבקש מכם.

אברהם בורג: כל אחד מכם עלה – – –

טלב אלסאנע: – – –

אברהם בורג: – – – חבר הכנסת אלסאנע, כל אחד מכם עלה, דיבר.

אברהם בורג: פה ושם קריאת ביניים, אבל לא יעלה על הדעת שלא ייתנו לאדם להשלים משפט אחד.

האשם מחאמיד: – – –

אברהם בורג: חבר הכנסת מחאמיד, דבר קצת בפלאפון.

אברהם בורג: תודה רבה.

מאיר שטרית: חבר הכנסת פרס – יחפשו בשבילו תיק, יקימו ועדת מנכ"לים שתחפש לו תפקיד.

מאיר שטרית: אני הייתי רוצה להיות בישיבה הזאת, לראות איזה מנכ"ל יוותר על מה בשביל פרס.

מאיר שטרית: אני לא רואה את זה, וחבל לי נורא שפרס במעמדו – ואני אותו מאוד מעריך ומכבד – צריך לחפש, לעמוד בשער ולחכות שייתנו לו תפקיד.

מאיר שטרית: אני לא מבין את העניין הזה.

מאיר שטרית: ערבים אין בממשלה.

מאיר שטרית: חברי הערבים, אני אומר לכם, כשאני אבחר לראשות הליכוד ולראשות הממשלה, אצלי יהיה שר ערבי.

מאיר שטרית: אני מתחייב לזאת, תרשמו לפניכם.

אברהם בורג: זה לא פייר, זה עוד המון שנים.

מאיר שטרית: נחכה ונראה.

מאיר שטרית: מי יודע, אברום?

מאיר שטרית: אי-אפשר לדעת.

מוחמד ברכה: – – –

טלב אלסאנע: כבוד היושב-ראש, כל מי שמועמד לראשות הממשלה מבטיח.

מאיר שטרית: אתה אל תבוא אלי בטענה כזו, חבר הכנסת טלב אלסאנע, שאני הבטחתי משהו.

טלב אלסאנע: לך אני מאמין.

מאיר שטרית: אלי אל תבוא בטענה כזאת.

מאיר שטרית: כשאני אומר, אני מקיים.

טלב אלסאנע: בשביל זה לא בחרו אותך.

טלב אלסאנע: רק בשביל זה לא בחרו אותך בליכוד.

אברהם בורג: רבותי, חברי הכנסת.

אברהם בורג: אני נותן לכם שתי דקות להפסקת צעקות, תעשו מה שאתם רוצים.

אברהם בורג: אתם רוצים הפסקה עכשיו?

אברהם בורג: תודה רבה.

אברהם בורג: חבר הכנסת שטרית.

מאיר שטרית: אפרופו תקציבים לחרדים.

מאיר שטרית: הרי ברק הבטיח שיקצץ את התקציבים לחרדים ויגייס את החרדים לצבא.

יצחק וקנין: מה יש לקצץ?

מאיר שטרית: חבר הכנסת וקנין, תקשיב.

מאיר שטרית: אני אומר לכם, לא רק שלא יקצץ, הוא ישלם את כל התקציבים ל"אל המעיין", וגם את החובות של "אל המעיין" הוא ישלם.

מאיר שטרית: הוא יגייס חרדים לצבא?

מאיר שטרית: איזה גיוס חרדים לצבא ואיזה "עמיאת".

מאיר שטרית: אין שום גיוס חרדים לצבא.

מאיר שטרית: חברי החרדים, אני אומר לכם – – –

יצחק וקנין: אנחנו כבר מגויסים.

מאיר שטרית: חבר הכנסת וקנין, אני אומר לך, שאני שם על שולחן הכנסת את החוק הראשון, אני קורא לו חוק אהוד ברק, החוק לגיוס חרדים לצבא, ואני רוצה לראות אותו איך הוא מצביע על זה.

יצחק וקנין: את מי אתה רוצה לגייס?

יצחק וקנין: אותי?

מאיר שטרית: כן, אתה כבר גויסת.

מאיר שטרית: אתה שירתת בצבא.

יצחק וקנין: חבר הכנסת טל עשה צבא.

אברהם בורג: חבר הכנסת שטרית, עוד דקה אחת של רהיטות, ואנחנו נסיים את הסאגה הזאת.

מאיר שטרית: ודבר אחרון, רבותי.

מאיר שטרית: נקודה אחרונה, אם ייתנו לי להגיד אותה בשקט.

מאיר שטרית: רבותי, תנו לי דקה של שקט.

אברהם בורג: אני מקשיב לך.

מאיר שטרית: תודה.

מאיר שטרית: רבותי, אני לא מבין את הלהט להגדיל את הממשלה עוד בשישה שרים וכמה סגני שרים.

מאיר שטרית: תאמינו לי, אני אומר לכם שזו פשוט טיפשות.

חיים כץ: מלחמה באבטלה.

אברהם בורג: חבר הכנסת כץ, אנא.

מאיר שטרית: העלות של שישה שרים נוספים בהוצאות ישירות ועקיפות היא 100 מיליון שקל לשנה.

מאיר שטרית: בארבע שנים זה 400 מיליון שקל.

מאיר שטרית: ב-400 מיליון שקל אפשר לתת יום חינוך ארוך ולהכפיל את מספר הילדים שלומדים, אפשר לתת חינוך תת-חובה חינם בכל בתי-הספר, אפשר לתת 40,000 מלגות לסטודנטים.

סופה לנדבר: אז למה לא נתתם ולא עשיתם את זה?

מאיר שטרית: ורבותי, אולי באג 2000 נכנס מהר מדי למחשבים של מפלגת העבודה, כי אחרת אני לא מבין למה ברק לא לוקח את הכסף הזה ופותר את הבעיות של המיטות בבית-החולים, שהוא התלונן עליהן.

אברהם בורג: זו שאלה מצוינת על מנת להיפרד בה מן הדוכן.

מאיר שטרית: רגע, אני מסיים.

מאיר שטרית: תן לי.

אברהם בורג: תודה.

חיים אורון: חבר הכנסת מאיר שטרית, לפי דעתי זה 4 מיליארדים, ואז אפשר לפתור גם את האבטלה, באותו מחיר.

מאיר שטרית: ג'ומס, זה עם הקיבוצים 4 מיליארדים.

אברהם בורג: חבר הכנסת אורון, תודה.

מאיר שטרית: אני רק מסיים את הרעיון.

אברהם בורג: אתה מסיים כבר המון זמן.

מאיר שטרית: רבותי, בסך הכול בקואליציה הזאת 75 חברים.

מאיר שטרית: בקואליציה שלנו היו 66.

מאיר שטרית: מתוך 75 החברים יש חמישה חרדים שלא קיבלו שום תיק, זאת אומרת: מדברים על 70 חברי כנסת.

מאיר שטרית: בשביל ארבעה חברי כנסת נוספים צריך עוד שישה שרים ושלושה סגני שרים?

אברהם בורג: אתה צריך לשקול כמה יהיה הנזק אם לא ימנו.

מאיר שטרית: אדוני היושב-ראש, יהיה נזק יותר גדול אם ימנו.

מאיר שטרית: תגיד לי דבר אחרון, אדוני היושב-ראש, איפה יכניסו פה עוד שישה כיסאות?

אברהם בורג: בנורבגיה.

אברהם בורג: תודה רבה.

מאיר שטרית: יצמצמו את הישבנים של כולם?

מאיר שטרית: אני אומר לכם, ההבטחה הגדולה בינתיים לא מוכיחה את עצמה, ואני אומר לחברים בקואליציה: רבותי, אני התנגדתי לכניסה לקואליציה – אולי אתם בקואליציה – אני אומר לכם: רבותי, תהיו מוכנים למאבק אופוזיציוני.

אברהם בורג: חבר הכנסת שטרית, אני מפה רואה שהשורה הזאת לא מופיעה בדברים שלך.

מאיר שטרית: אדוני היושב-ראש, סיימתי.

אברהם בורג: אתה סיימת?

אברהם בורג: אז תודה רבה.

מאיר שטרית: אדוני היושב-ראש, אני מודיע לכם, שאנחנו נילחם, על-פי הזכויות בכנסת, נגד הרחבת הממשלה ונצביע ונראה מה אפשר לעשות ב-400 מיליון שקל.

מאיר שטרית: על כל שקל נראה.

מאיר שטרית: תודה.

אברהם בורג: תודה.

אברהם בורג: רק להזכירך, שמבחינה היסטורית, בממשלת האחדות הלאומית של שנות ה-80 ישבו כבר 26 שרים סביב השולחן, ויכול להיות שזה אפשרי.

מאיר שטרית: זה היה טוב?

מאיר שטרית: זה היה טוב?

מאיר שטרית: זה היה רע מאוד.

אברהם בורג: לא, רק מבחינה גיאוגרפית, לא יותר מזה.

אברהם בורג: תודה רבה.

אברהם בורג: חבר הכנסת שלמה בן-עמי, ואחריו – חבר הכנסת רחמים מלול.

חיים אורון: – – –

טלב אלסאנע: – – –

אברהם בורג: חבר הכנסת שלמה בן-עמי, חמש דקות.

אברהם בורג: אני אחזיר לך.

אברהם בורג: רבותי חברי הכנסת, הדובר התחלף.

אברהם בורג: אני מבקש לחדש את הקשב.

אברהם בורג: תודה רבה.

אברהם בורג: חבר הכנסת בן-עמי, חמש דקות.

שלמה בן-עמי: אדוני היושב-ראש, תרשה לי לפתוח בברכה לבחירה שלך.

אברהם בורג: תודה רבה.

שלמה בן-עמי: אני חושב שזו בחירה של האיש הנכון במקום הנכון.

שלמה בן-עמי: אני בטוח גם שתנהיג אותנו אכן בחן, בחסד וגם ברחמים.

אברהם בורג: המון.

אברהם בורג: חבר הכנסת שטרית – – –

משה קצב: הוא עדיין שר, אדוני היושב-ראש.

אברהם בורג: השר שטרית, נו...

אברהם בורג: תודה רבה.

אברהם בורג: חבר הכנסת בן-עמי, בבקשה.

שלמה בן-עמי: אני לא חסיד פוליטיקה של: הבט אחורה בזעם.

שלמה בן-עמי: ולכן אני חושב, שלא נכון הוא לנהל את הממשלה הזאת, שהקואליציה החדשה תנהל את הממשלה החדשה כל הזמן מתוך התחשבנות עם מה שהממשלה הקודמת עשתה או לא עשתה.

שלמה בן-עמי: אני מודע להישגים.

שלמה בן-עמי: אנחנו חייבים להיות מודעים להישגים של הממשלה הקודמת, כמו גם לכישלונות שלה.

שלמה בן-עמי: שהרי לולא גברו האחרונים על הראשונים, לא היה מתחלף השלטון ולא היה נבחר ראש ממשלה חדש.

שלמה בן-עמי: אני משוכנע גם שהאזרחים רשאים שנחדל להתייחס לשלטון כאל המשך מערכת הבחירות באמצעים אחרים.

שלמה בן-עמי: השלטון איננו הדרך להתחשבן עם ממשלה קודמת, אלא הדרך לפתרון אמת של בעיות המדינה והאזרחים.

שלמה בן-עמי: אני אף סבור, שאחד מהישגיה של הממשלה הקודמת היה בכך שהיא הפנימה אל תוך חלקים מן הקואליציה הקודמת את המתווה הבלתי-נמנע לשלום עם הפלסטינים, וכפי שנודע לנו לאחרונה, גם עם הסורים.

שלמה בן-עמי: לכן אותם חלקים מן הקואליציה הקודמת מחויבים היום לקווי היסוד של הממשלה החדשה, הקוראים להפעלה מחודשת של התהליך המדיני מתוך כיבוד ההסכמים שנחתמו ולמאמץ חדשני ויצירתי להחזרת הבנים הביתה מלבנון.

שלמה בן-עמי: איש איננו משלה את עצמו שמהלכי השלום יהיו עניין פשוט, אבל לא יכול להיות ספק באשר למחויבות של הממשלה, שתושבע בשעה הקרובה, לצעוד בנתיב הזה, מתוך אחריות לאומית ותוך הקפדה על ההתניות הביטחוניות הבלתי-נמנעות.

שלמה בן-עמי: יש היום אפשרות, לא ודאות, להביא לסיומו של הסכסוך הישראלי-הערבי במהלך שנות כהונתה של הממשלה הזאת.

שלמה בן-עמי: אבל איש מאתנו לא בא – ואסור לו לבוא למלאכה הזאת – עטוף בכסות רומנטית או בחולמנות חסרת אחריות.

שלמה בן-עמי: האיזונים הפנימיים בתוך הקואליציה החדשה מבטיחים איזונים ובלמים.

שלמה בן-עמי: אנחנו מודעים לכך שהמפתח הוא למרות הכול בידי הקברניט, ואנחנו בוטחים שהקברניט אכן יוביל אל היעד של השלום.

שלמה בן-עמי: אשר לשאלות הפנים והחברה, אנחנו חייבים לעבור לפאזה כלכלית של צמיחה שיש אתה גם צדק חברתי.

שלמה בן-עמי: אסור לנו לחשוב שהצמיחה כשלעצמה היא חזות הכול.

שלמה בן-עמי: בארץ הזאת, לצערי, גם בעידן של צמיחה, כמו בעידן של מיתון, עניי הארץ נעשים עניים יותר.

שלמה בן-עמי: זהו מעגל קסמים הרסני, שמוטל על הממשלה הזאת לשבור אותו.

שלמה בן-עמי: אנחנו חייבים להרחיב את מערכת החינוך אל שדה המערכה האמיתי של שוויון ההזדמנויות: גילאי שלוש–חמש.

שלמה בן-עמי: אנחנו חייבים להסיר את המחסום הכלכלי בפני חינוך אוניברסיטאי, שהוא לדעת הכול טרקלין הכניסה שאין בלתו לחברת העתיד.

שלמה בן-עמי: אני מאמין, שההרכב של הקואליציה, שיש בה ימין, מרכז ושמאל ויש בה דתיים, חרדים, מסורתיים וחילונים מובהקים, מהווה כשלעצמו מסר חדש.

שלמה בן-עמי: זהו מסר וניסיון כמעט חסר תקדים בפוליטיקה הישראלית.

שלמה בן-עמי: ממשלת ברק נושאת לא רק סיכוי – לעולם לא ודאות, אבל לא רק סיכוי – לפתרון הסכסוך הישראלי-הערבי, אלא מתוקף המבנה של הקואליציה הזאת, מתוקף מפגש ההפכים בתוכה, אולי סיכוי לפתרון המשבר הישראלי, לפתרון הבעיה הישראלית.

שלמה בן-עמי: אני מודע לכך שיש נכות מסוימת בעובדה שהמפלגות הערביות אינן חלק אינטגרלי מן הקואליציה הזאת.

שלמה בן-עמי: אני בטוח במחויבות.

שלמה בן-עמי: אין לי ספק במחויבות שלנו להמשיך במורשת של יצחק רבין, לא רק בקטעים אחרים אלא גם בקטע הזה של השוואת התקציבים והשירותים לציבור הערבי.

שלמה בן-עמי: אנחנו יוצאים לדרך קשה עם קואליציה ייחודית.

שלמה בן-עמי: אני בטוח שהאופוזיציה הלויאלית הזאת, שהיום קיימת כאן, תבין שכל דבר שהוא לטובת הכלל בעליל יזכה או צריך לזכות לתמיכתה, בדיוק כמו שכל דבר שלא ייתפס בכנות ובתום לב כשירות אמיתי לאומה, ואני לא מאמין שנעשה משהו שלא יהיה שירות אמיתי לאומה, יזכה לביקורת, כפי שאכן צריך להיות.

אברהם בורג: תודה רבה, חבר הכנסת בן-עמי.

אברהם בורג: חבר הכנסת רחמים מלול, חמש דקות.

אברהם בורג: אחריו – חבר הכנסת יוסף ביילין.

רחמים מלול: אדוני היושב-ראש, ראשית, אני מצטרף למברכים אותך על בחירתך לתפקיד הנכבד.

אברהם בורג: תודה רבה.

רחמים מלול: יש לך, אדוני, תכונות, גם גנטיות מולדות וגם עצמאיות נרכשות, להנהיג ביושר ובצדק, בנועם ובחן, בחוכמה ובתבונה פרלמנטרית את הבית המורכב הזה על סיעותיו ודעותיו.

רחמים מלול: אני מאחל לך שתנהג נשיאותך ברמה בלי שתזדקק לזרוק מרה בתלמידים.

רחמים מלול: יהי רצון שהתפקיד הרם בידיך יצלח ושתזכה לאחות את הקרעים ולהרים את קרנה של הכנסת החמש-עשרה בעיני כל צופיה.

אברהם בורג: תודה רבה.

רחמים מלול: כנסת נכבדה, ממשלה חדשה בראשות ראש הממשלה הנבחר, מר אהוד ברק, יוצאת היום לדרך חדשה, דרך קשה, סבוכה ומלאת אתגרים.

רחמים מלול: האתגרים פרוסים על פני 15 הסעיפים הראשיים שבקווי היסוד ועל פני 107 סעיפי המשנה שלהם.

רחמים מלול: כדי לממש ולהגשים במשך קדנציה אחת את כל קווי היסוד, הנראים כגן-עדן עלי אדמות, צריך להתברך לא רק בתכונות של רב-מג אלא גם בהרבה מעשי נסים.

רחמים מלול: וכיוון ששני אלמנטים אלה אינם תמיד בנמצא, מן הראוי שהממשלה תקבע את סדר העדיפויות למשך ארבע וחצי שנות פעילותה הקרובות.

רחמים מלול: בראש סולם העדיפויות הלאומי רבים רואים, ובצדק, את נושא השלום והביטחון.

רחמים מלול: אדוני היושב-ראש, השלום עם שכנותינו והביטחון האישי של כל אזרח במדינה חשוב לאין ערוך, אך לא פחות חשוב ממנו הוא השלום הפנימי מבית, בינינו.

רחמים מלול: אין זה סוד, שבתקופת הבחירות וגם לאחריה, וגם היום באולם המליאה, נתגלעו מחלוקות קשות בעם ונבקעו שסעים עמוקים בין מחנות שונים: בין הימין לבין השמאל, בין דתיים לחילונים, בין יהודים לערבים.

רחמים מלול: הייתה התלהמות מילולית ונשמעו הכרזות וביטויים אומללים שאין האוזן סובלתם.

רחמים מלול: צר לי לקבוע, שהתנועה המושמצת ביותר במהלך תקופה זו הייתה תנועתי, תנועת ש"ס.

רחמים מלול: התנועה, רבניה, מנהיגיה, נציגיה בכנסת וציבור מצביעיה הותקפו והושמצו ונפסלו השכם והערב מעל כל במה, נוכח כל מיקרופון מזדמן.

רחמים מלול: כמה מהיושבים בבית הזה – ואני אחזור על דברים שאמרתי בשבוע שעבר כדי שהיושב-ראש ישמע אותם – כמה מהיושבים בבית הזה ירו בנו ועדיין יורים בנו גם היום חצים מורעלים, דרשו ועדיין דורשים עריפת ראשים, דאגו ועדיין דואגים לווידוא הריגה ואף דרשו ודורשים את צינון הגופה.

רחמים מלול: לשמחתי היום הביטוי "יכה יוסי את יוסי" חזר למקוריותו, משום שעד לפני כשבוע, לפני חתימת ההסכמים, יוסי ויוסי – יוסי שריד ויוסף לפיד – חברו יחד על מנת לתקוף ולהשמיץ את תנועת ש"ס.

רחמים מלול: היום בכנסת נוכחנו לראות שהפתגם חזר למקוריותו ויוסי אומנם מכה את יוסי.

רחמים מלול: התנהגות זו הותירה את הרושם המוטעה שצירופה של ש"ס לקואליציה הוא מתת של חסד.

רחמים מלול: אדוני היושב-ראש, זו העת להעמיד דברים על דיוקם ואמיתותם.

רחמים מלול: ש"ס נמצאת בקואליציה בזכות ולא בחסד, בזכות רבניה בראשות הרב עובדיה יוסף שליט"א, שיחיה ויאריך ימים, מנהיגיה, 17 מנדטיה ו-430,000 בוחריה.

רחמים מלול: היום מתברר אפילו על-פי קריאת שפתותיו של חבר הכנסת יוסי שריד, שללא ש"ס לא יכולה הייתה להיכון קואליציה.

רחמים מלול: ועל כן קומתנו, למרות המתקפות, זקופה ואיתנה ותמשיך להיות כזאת ללא מורא ומתוך עמידה עיקשת על הזכות לשוויון חברתי וחינוכי לכלל המגזרים, בדיוק כפי שכתוב שחור על גבי לבן בחוברת קווי היסוד.

רחמים מלול: אדוני ראש הממשלה הנבחר, הצלחת להרכיב קואליציה כמעט בלתי אפשרית, קואליציה של שמאל, ימין ומרכז, של חילונים, דתיים וחרדים.

רחמים מלול: המאמצים שהושקעו בכך מעידים, שאתה אומנם מתכוון לאחד וללכד, למתן ולקרב עמדות.

רחמים מלול: מעשה המרכבה, שנמשך כמעט 40 יום ו-40 לילה והיה כה מפרך, מסמל עד כמה העשייה היומיומית באיחוד הדעות ובליכוד השורות תהא קשה שבעתיים.

רחמים מלול: אני משוכנע, שאם תצליח להוביל את הפאזל המורכב הזה בחוכמה, בתבונה ובסובלנות, הרי שעשית צעד חשוב ביותר, שיקרין אווירה חיובית על החברה כולה, אווירה של שלום, אהבה ואחווה בין כל הפלגים בעם, אווירה שתתרום להשגת היעדים הלאומיים והחברתיים, כפי שהממשלה התחייבה בקווי היסוד שלה.

רחמים מלול: בהצלחה ותודה רבה.

אברהם בורג: תודה רבה.

אברהם בורג: חבר הכנסת יוסף ביילין.

אברהם בורג: אחריו – חברת הכנסת נעמי בלומנטל.

יוסי ביילין: כבוד היושב-ראש היקר, ברכות לבחירתך.

יוסי ביילין: חברי הכנסת, אני זוכר שבמשך שנים, מנחם בגין, זיכרונו לברכה, היה נוהג לומר, שאין בישראל דמוקרטיה מלאה כי לא היו בה חילופי שלטון.

יוסי ביילין: אותי תמיד זה הרגיז, ואמרתי תמיד: זה לא נכון.

יוסי ביילין: יש בישראל דמוקרטיה מלאה והעם בוחר כל פעם מחדש את מפא"י או את מפלגת העבודה או את המערך – זו זכותו.

יוסי ביילין: אני מוכרח לומר היום, שבסופו של דבר היה צדק מסוים בדבריו.

יוסי ביילין: חילופי השלטון, אף שאי-אפשר לחייב אותם כי בכל זאת הרוב קובע, הם נשמת אפה של הדמוקרטיה.

חיים אורון: יוסי, עכשיו מספיק – – – זה כבר הוכח.

יוסי ביילין: אני רוצה לומר לחברי, לשרי הליכוד שעוזבים היום את הכיסאות שלהם: אני לא מרגיש שמחה לאיד.

יוסי ביילין: אני מרגיש דווקא הזדהות.

יוסי ביילין: אני מרגיש שמחה גדולה שאנחנו מגיעים לשלטון אבל יודע, גם מניסיוני האישי, כמה זה לא קל, לא רק כי אתה מאבד טובות הנאה, חלילה, אלא משום שאתה מאבד את היכולת להשפיע כפי שהיית רוצה, ובמידה רבה מאוד הם אלה שמשלמים את המחיר של הדמוקרטיה המלאה בחברה שלנו.

יוסי ביילין: מה שאני יכול לומר הוא, שזאת, מצד אחד, תרומה אמיתית לקיומה של דמוקרטיה; ומצד שני, כולנו יודעים כמה העניין הזה עגול וכמה האנשים שעוזבים היום עשויים, לדידם של אחרים – עלולים, לחזור מחר ולהיפך.

משה קצב: אני מאוד מעריך את מה שאתה אומר, אבל אנחנו לא זקוקים לדברי ניחומים.

יוסי ביילין: ואסור לנו להתנשא ולהזכיר לכם כל רגע: איבדתם את השלטון, כמו שחלק מכם היו נוהגים לעשות לנו, דווקא מאותה תחושה שאנחנו נמצאים כאן באיזה דבר שהוא מעגלי.

יוסי ביילין: אני רוצה לומר, למרות דבריך, השר קצב, שלושה דברים לטובת ממשלת הליכוד המסיימת את התפקיד שלה היום, ואני מתכוון לדברים האלה ברצינות.

יוסי ביילין: דבר אחד הוא לחיצת היד ליאסר ערפאת.

יוסי ביילין: אני לא חושב שזה היה פשוט לראש הממשלה, לבנימין נתניהו, ללחוץ את היד של יאסר ערפאת.

יוסי ביילין: אני יודע כמה זה היה קשה לו.

יוסי ביילין: הלחיצה הזאת יצרה מצב של הסכמה של חצי עם נוסף או כמעט חצי עם נוסף לתהליך שבו אנחנו התחלנו.

יוסי ביילין: הדבר השני הוא המחויבות, גם אם היא לא הייתה מלאה וגם אם היא לא הייתה בלב שלם, לתהליך שנקרא תהליך אוסלו.

יוסי ביילין: והדבר השלישי הוא ההסכמה, ההבנה, ההשלמה, כפי שכל אחד יקרא לזה, עם חלוקת הארץ, עם חלוקת ארץ-ישראל המערבית, עם ההבנה שבסופו של דבר תקום כאן מדינה פלסטינית.

יוסי ביילין: יש שרים שאמרו את זה, כמו השר שטרית, כמו השר שרון.

יוסי ביילין: יש כאלה שאמרו: אם זה ייכפה עלינו, אבל בסך הכול – –

אברהם בורג: חבר הכנסת רענן כהן, חבר הכנסת חיים אורון, אני מבקש לא להפריע.

יוסי ביילין: – – הייתה כאן הסכמה לדבר אולי החשוב ביותר שעליו נאבקה תנועת העבודה, שעליו נאבק מחנה השלום מאז 1967.

יוסי ביילין: אני לא אומר שבמשך השנים האלה לא קיבלה תנועת העבודה דברים שהליכוד תמך בהם, לרבות נושאים שכרוכים בהסתדרות ודברים אחרים.

יוסי ביילין: יש כאן השפעה הדדית, אבל בנושא המרכזי הזה, בנושא המדיני הזה, אני חושב שהתרומה של ממשלת הליכוד להשלמה לפחות – חלק מתוך התלהבות והרוב לא – עם התהליכים האלה גרמה לכך, שכאשר יעמוד כאן ראש הממשלה שייבחר היום, אהוד ברק, עם הסכמי השלום עם הפלסטינים ועם הסורים ועם הלבנונים, אנחנו נצטרך, בין השאר, גם לומר תודה לממשלה הזאת, שמסיימת היום את תפקידה.

יוסי ביילין: תודה רבה.

אברהם בורג: תודה רבה.

אברהם בורג: חברת הכנסת נעמי בלומנטל.

אברהם בורג: אחריה – חבר הכנסת יצחק וקנין.

נעמי בלומנטל: אדוני היושב-ראש, כנסת נכבדה, אני רוצה לאחל לך הרבה הצלחה בתפקידך, עם כישוריך, ואני בטוחה שזה שכמעט דילגו עליך, זה לא היה בכוונה.

אברהם בורג: תודה רבה.

נעמי בלומנטל: אני רוצה לאחל גם הצלחה לממשלה שנכנסת, לראש הממשלה הנבחר.

נעמי בלומנטל: כולנו שותפים לכמיהת אמת לאחוות אחים, לשותפות בחזון של ארץ-ישראל עם ירושלים, בירתנו הנצחית, ולהנחלת כבוד הדדי בין איש לרעהו, אשה לרעותה.

נעמי בלומנטל: הייתי רוצה לבוא ולומר מכאן, מן הכנסת, שאנחנו, הנבחרים, ניצבים בפניכם עם ערגה עמוקה להיות יותר טובים, לזכות ביתר הבנה, ביתר סובלנות, בהידור פני זקן ובקשב ומענה לכמיהות של ילדים במצוקה, לאנשים עם מוגבלויות שמשוועים לעזרה.

נעמי בלומנטל: הייתי רוצה לבוא מכאן ולומר: נענינו לקריאות מן הציבור, מן האזרחים מכל רחבי הארץ, שאנחנו נשנה, שאנחנו נשתנה, שנהיה טובים יותר, קשובים יותר, סובלנים יותר, עירנים יותר ואולי גם ערכיים יותר.

נעמי בלומנטל: אני שומעת בכל מקום ובכל יישוב ויישוב את הכמיהה.

נעמי בלומנטל: יש כמיהה אמיתית למסר שלנו, נבחרי הציבור, מסר כנה של שלום, של בנייה, של הבנה, של ריעות – – –

אחמד טיבי: אין כנה, יש כן.

נעמי בלומנטל: לא אתה, אדוני.

נעמי בלומנטל: אני באמת לא מתכוונת אליך.

טלב אלסאנע: סמנטיקה, סמנטיקה.

אחמד טיבי: בעברית אין כנה, יש כן.

נעמי בלומנטל: אני יודעת.

נעמי בלומנטל: כתבתי כן ואמרתי כנה, כדי שדברי יהיו ברורים יותר.

טלב אלסאנע: את צריכה להודות על התיקון הזה.

נעמי בלומנטל: תודה, תודה.

נעמי בלומנטל: כדי להיות רהוטה יותר אמרתי כנה.

נעמי בלומנטל: אבל אדוני צודק.

נעמי בלומנטל: רשום לי כאן כן והוא שאמרתי קודם לכן.

נעמי בלומנטל: האמת, יש לנו רצון כן להרבה הבנה, להרבה חזון, לערכיות של אמת.

נעמי בלומנטל: אבל, לצערי, אני לא בטוחה שנוכל להיענות לאתגר.

נעמי בלומנטל: לצערי, יש יותר מדי חילוקי דעות, אי-הבנות, אי-הסכמות, אי-שקט, אי-אחידות, אי-ודאות, אי-נחת, אי-צדק, מכאובים, נתקים, מצוקות, דאגות.

נעמי בלומנטל: ואני רק יכולה להבטיח: ננהג כאופוזיציה אחראית, ננהג בהגינות, נפעל עניינית, נשפוט לגופו של עניין.

נעמי בלומנטל: אנחנו נבליג אם יהא זה לטובת הציבור, ואנחנו לא נזעק שלא לצורך.

נעמי בלומנטל: אבל, ואני מוכרחה לומר את זה כאן, אנחנו לא ניתן, בשום פנים ואופן, לרמוס את המיעוט.

נעמי בלומנטל: נשמור לעצמנו את הזכות – גם את החובה, כמובן – לדבר בשם אלה שקולם לא נשמע, בשם אלה שסובלים ממצוקה, שבלהט העשייה נשארו אולי באיזו פינה, שאולי הם נשכחו, שאולי הם הושכחו, שאולי הם נבלעו או נשמטו.

נעמי בלומנטל: נדבר בשם העולים החדשים, שמגיעים אלינו מכל רחבי התפוצות, נדבר בשם האימהות החד-הוריות, נדבר בשם תושבי השכונות, גם הערים הרחוקות, נדבר על ההוצאות של התחבורה שיש או אין, על תשלום האגרה, על הוצאות של מעון היום ועל כל התקוות של כולם והכמיהות שאולי קולן לא יישמע.

נעמי בלומנטל: אבל גם אתך, אדוני ראש הממשלה הנבחר, אנחנו נבוא חשבון.

נעמי בלומנטל: אהוד ברק, אנחנו נבחן אחת לאחת את כל ההבטחות, את כל ההטעיות.

נעמי בלומנטל: אנחנו נראה ונצפה אל השינוי המיוחל, כל כך כל כך הרבה שינוי – מה אתה אמרת, מה הבטחת ומה אדוני יבצע.

נעמי בלומנטל: אני שואלת את עצמי, אני שואלת את כולנו, האם הכול יהיה כל כך לאט, לאט, לאט?

נעמי בלומנטל: ראש הממשלה של כולם, כולם, כולם, או ראש הממשלה של כו-לם?

נעמי בלומנטל: וכשאני שואלת: כו-לם אצלך, אדוני ראש הממשלה הנבחר, זה רק גברים?

נעמי בלומנטל: כו-לם זה בלי נשים?

נעמי בלומנטל: וכו-לם זה רק התעשיינים?

נעמי בלומנטל: וכו-לם זה רק השמאל?

נעמי בלומנטל: וכו-לם זה בלי מיעוטים?

נעמי בלומנטל: ואולי זה גם אנחנו?

טלב אלסאנע: מה זה מיעוטים?

טלב אלסאנע: – – –

ראובן ריבלין: מיעוטים זה הליכוד.

נעמי בלומנטל: ואולי זה גם אנחנו?

נעמי בלומנטל: אבל אנחנו פשוט לא ידענו – – –

טלב אלסאנע: – – –

נעמי בלומנטל: טלב, טלב.

נעמי בלומנטל: טלב, אמרתי לך מלה טובה.

אחמד טיבי: את מתכוונת לליכוד כשאת אומרת מיעוטים?

נעמי בלומנטל: דחילק, טלב, "לוואן"?

אחמד טיבי: את מתכוונת לליכוד.

נעמי בלומנטל: אולי, אולי.

נעמי בלומנטל: ואני אומרת, והוא שאמרתי, ואנא תנו לי לסיים – – –

אברהם בורג: זהו?

אברהם בורג: סיימנו את הבירור הלשוני הזה?

אברהם בורג: תודה רבה.

אברהם בורג: בבקשה.

נעמי בלומנטל: ואולי, אולי, זה גם אנחנו.

נעמי בלומנטל: אבל אנחנו פשוט לא ידענו שאנחנו גם חלק מה"כו-לם", כי כל כך – – –

אברהם בורג: עוד דקה, נעמי.

נעמי בלומנטל: עוד שנייה אגמור.

נעמי בלומנטל: כל כך התעייפנו מהמשא-ומתן המפרך הזה של 40 יום ו-40 לילה.

נעמי בלומנטל: והאמת, התוצאות?

נעמי בלומנטל: אפשר להודות על האמת, הן לא משהו.

נעמי בלומנטל: תוצאות כאלה והרבה יותר טובות הביא בפעם שעברה ראש הממשלה היוצא.

נעמי בלומנטל: אבל בואו נמשיך את החשבון, את סקאלת השינוי הנפלא, את הבשורה הגדולה.

נעמי בלומנטל: סידור עבודה לכמה חברי כנסת ממורמרים זה המאבק שלך, אדוני ראש הממשלה, באבטלה?

אברהם בורג: תודה, חברת הכנסת בלומנטל.

נעמי בלומנטל: עוד דקה, פשוט מאוד הפריעו לי.

אברהם בורג: אני ספרתי גם את ההפרעות.

נעמי בלומנטל: אני כבר מסיימת.

נעמי בלומנטל: האם כך סתם במחטף ישנו, הוא ישנה, חוק-יסוד של ממשלה?

נעמי בלומנטל: מה זה משנה חוקה?

נעמי בלומנטל: אבן יסוד?

נעמי בלומנטל: חוק-יסוד? – שיהיו 24, 26, 28 סגני שרים.

נעמי בלומנטל: זה שום דבר.

נעמי בלומנטל: 400 מיליון שקל – זה קטן עליו.

נעמי בלומנטל: רק בוא ותאמר את האמת לעם, תאמר שזה השינוי האמיתי.

נעמי בלומנטל: כמה שרות יש בממשלה?

אברהם בורג: אחת.

אברהם בורג: תודה.

נעמי בלומנטל: חשבתי שמדובר בשלוש.

נעמי בלומנטל: שלום אהוד, בהצלחה.

נעמי בלומנטל: ההצלחה שלך היא הצלחה שלנו.

נעמי בלומנטל: תודה רבה.

אברהם בורג: תו-דה.

אברהם בורג: חבר הכנסת יצחק וקנין, בבקשה.

אברהם בורג: אחריו – חבר הכנסת סאלח טריף.

יצחק וקנין: אדוני היושב-ראש, בראשית דברי אני רוצה לברך אותך.

יצחק וקנין: יהי רצון שבכל אשר תעשה תשכיל ותצליח.

אברהם בורג: תודה רבה.

יצחק וקנין: ובטוחני שהאמון שקיבלת היום מצד חברי הכנסת – –

אברהם בורג: חברי הכנסת של ישראל אחת.

רענן כהן: מפלגת העבודה.

אברהם בורג: לא כך כתוב לפני.

אברהם בורג: תודה.

יצחק וקנין: – – מבטא את העבודה בבית זה.

יצחק וקנין: כולי תקווה שתדע להוביל את הכנסת לתקופות אחרות, לדיונים יותר רציניים, עם הרבה יותר נחת.

יצחק וקנין: רבותי, גולת הכותרת של מדינת ישראל היא החינוך, ובחרתי לדבר דווקא על הנושא הזה, מכיוון ששמעתי את ידידי חנן פורת, שדיבר על שר החינוך המיועד, יוסי שריד.

יצחק וקנין: אני רוצה להגיד לך, שאני רוצה לדבר דווקא על שר החינוך הנוכחי, יצחק לוי, הרב יצחק לוי.

יצחק וקנין: אני חייב להגיד לך, שחינוך מזמן אין.

יצחק וקנין: בשנים האחרונות אנחנו עדים לתקופות קשות מאוד במערכת החינוך, לאלימות, לסכינאות.

יצחק וקנין: מישהו אמר לי בהלצה, שיש היום מגמה חדשה שלפיה מחנכים, מגמת סכינאות בבתי-ספר, עם חמש יחידות.

יצחק וקנין: רבותי, אני אומר זאת בהלצה, אבל לצערנו הרב זו מציאות קשה מאוד, ואני לא יודע לאן החברה הישראלית מובילה את עצמה.

אברהם בורג: תספר לי גם.

יצחק וקנין: או שאנחנו לא ערים, או שנוח לנו, רבותי, לטאטא את הדברים אל מתחת לשולחן.

אברהם בורג: חבר הכנסת הלפרט, אני מבקש לא לדבר בטלפון באולם המליאה.

אברהם בורג: זה אלף-בית של כבוד לכנסת.

יצחק וקנין: רבותי, יכול להיות שנוח לנו לטאטא את הדברים האלה אל מתחת לשולחן.

יצחק וקנין: יש סמים בבתי-ספר.

יצחק וקנין: אני חושב שעוד לא הייתה תקופה קשה כזאת במדינת ישראל.

יצחק וקנין: וכולנו רואים את הדברים.

יצחק וקנין: עינינו רואות, אוזנינו שומעות, אבל ידינו לא שפכו את הדם הזה, רבותי.

יצחק וקנין: אז כך, אני לא יודע אם יוסי שריד נכנס לאיזו תקופה טובה.

יצחק וקנין: אני חושב שהוא נכנס לבוץ כזה במערכת החינוך, שאני לא יודע איך הוא יצא ממנו.

יצחק וקנין: והבוץ הזה כל כך עמוק, שכולנו חייבים לתת עליו את הדעת.

יצחק וקנין: רבותי, אנחנו צריכים לדבר יום ולילה על הדברים הללו.

יצחק וקנין: אם לא נדבר עליהם פה ולא נשים אותם בעדיפות הראשונה – אני לא יודע לאן החברה שלנו תגיע.

יצחק וקנין: רבותי, אני מדבר עם מורים שפוחדים להיכנס לכיתות.

יצחק וקנין: יש מה שנקרא פינות בבתי-ספר, שנקראות "הזולה".

יצחק וקנין: שם הולכים לעשן סמים.

יצחק וקנין: רבותי, עין רואה ואוזן שומעת.

יצחק וקנין: אני חושב שכולנו חייבים לתת את הדעת על הנושא הזה.

יצחק וקנין: שמעתי עוד דבר.

יצחק וקנין: עלו לפה חברי הכנסת מסיעת שינוי וחברי הכנסת ממרצ ואמרו דברים כהרגלם בקודש.

יצחק וקנין: כל הכסף הולך לאן?

יצחק וקנין: – לחרדים.

יצחק וקנין: מה היינו עושים בלי החרדים?

יצחק וקנין: על מי היינו מפילים את התיק הגדול הזה?

יצחק וקנין: על מי?

יצחק וקנין: רבותי, כשנתנו 4 מיליארדי שקל להסדר חובות הקיבוצים – זה מגיע להם.

יצחק וקנין: אבל אף אחד לא פותח את הפה.

יצחק וקנין: כשמדברים על 20 מיליון שקל – – –

רוני מילוא: שם מותר.

יצחק וקנין: אהה, כל הכסף נפל אצל החרדים.

יצחק וקנין: רבותי, ברוך השם אנחנו יודעים לקרוא תקציב.

יצחק וקנין: לכן אני אומר: טלו קורה מבין עיניכם לפני שאתם תולים בנו את הדברים.

יצחק וקנין: אעבור לדבר האחרון שאני רוצה לגעת בו.

יצחק וקנין: מאחר שאני תושב הצפון, ומאחר שמדברים על נסיגה חד-צדדית מלבנון, אני רוצה לומר לכם, שאני חי על קו הגבול.

יצחק וקנין: רבותי, מי שמדבר על נסיגה לא יודע מה הוא סח.

יצחק וקנין: מי שרוצה להביא את התותחים של החיזבאללה בכינון ישיר לזרעית, לאביבים ולדוב"ב – שיביא אותם.

יצחק וקנין: לאן נגיע עם זה?

יצחק וקנין: אני לא יודע.

יצחק וקנין: הרי כבר היינו פעם בקו הגבול הזה.

יצחק וקנין: אנחנו יודעים את כל התקופות הקשות של החדירות.

יצחק וקנין: ראינו מה קרה לילדי אביבים, זיכרונם לברכה, כאשר המחבלים פגעו בהם.

יצחק וקנין: הכביש עובר במרחק של 100 מטר מהגבול.

יצחק וקנין: אני חושב שהמחשבה חייבת להיות עמוקה מאוד בנושא הזה.

יצחק וקנין: תודה רבה.

אברהם בורג: תודה רבה.

אברהם בורג: חבר הכנסת סאלח טריף.

אברהם בורג: אחריו – חבר הכנסת דוד טל.

סאלח טריף: אדוני היושב-ראש, חברי הכנסת, תרשה לי קודם כול לברך אותך במלים הכי פשוטות.

סאלח טריף: אני לא יודע כמוך פסוקים מהתנ"ך, פסוקים חזקים, ואין לי הרבה יכולת להביא דברים שנונים.

סאלח טריף: אבל אני רוצה אולי להגיד לך מלה פשוטה מ"המקורות": אברום, מברוכ.

אברהם בורג: תודה רבה.

סאלח טריף: אני מאוד שמח שנבחרת.

סאלח טריף: אני חושב שתהיה מראשי הכנסת הטובים ביותר.

סאלח טריף: בחרתי כבר שני ראשי כנסת קודמים, ועוד לא ראיתי רוב כל כך מרשים, שמביע בך באופן אישי, מהמקום שבאת, תמיכה כל כך גדולה, וזה משמח אותי.

רוני מילוא: זאת הייתה תמיכה של כו-לם.

סאלח טריף: כמעט, כמ-עט.

ראובן ריבלין: והיושב-ראש של כולם, לא של ברק.

סאלח טריף: חברי הכנסת, אני באמת רוצה להתייחס בדיון על הצגת הממשלה לשני דברים ראשיים: האחד – הרכב הממשלה; השני – קווי היסוד של הממשלה.

סאלח טריף: אני חושב, שאף אחד מאתנו לא יכול להכחיש, שמה שאהוד ברק הצליח לעשות במשך 40 יום זה כמעט דבר חסר תקדים.

סאלח טריף: באמת, עם כל הביקורת שיש לי, אי-אפשר להתעלם מכך שלהביא בכפיפה אחת את המפד"ל ואת מרצ, את הימין ואת השמאל, את הדתיים ואת החילונים, להביא אותם תחת אותם קווי יסוד חתומים – לא ייאמן.

עוזי לנדאו: חבר הכנסת טריף – – –

סאלח טריף: אדוני, ברשות היושב-ראש, אם הוא מרשה – אין לי בעיה.

אברהם בורג: אני לא מציע לך לענות משום שחבר הכנסת לנדאו – על כל תשובה שלך יש לו שאלה אחרת.

אברהם בורג: בבקשה.

עוזי לנדאו: – – –

אברהם בורג: אני עדיין לא אתיר את הדבר בשל השעה המאוחרת.

אברהם בורג: להבא חבר הכנסת לנדאו ישאל בשעות מוקדמות יותר.

אברהם בורג: בבקשה.

אברהם בורג: חבר הכנסת טריף, בבקשה.

סאלח טריף: חבר הכנסת לנדאו, אני מתנצל.

סאלח טריף: אני מאוד ממושמע כלפי היושב-ראש הזה.

סאלח טריף: אני רוצה להגיד לכם, שפשוט אי-אפשר שלא להצדיע לאהוד ברק, לא רק כמי שהיה רמטכ"ל – ואני ראיתי איך הוא מנהל את מערכת הבחירות וראיתי איך ניהלו מערכות בחירות, וראיתי איך הוא ניהל את המשא-ומתן הזה, והוא נבחן בתוצאה.

סאלח טריף: והתוצאה היא בהחלט תוצאה לא פשוטה, היא תוצאה גדולה – להביא בבית שהתרסק לרסיסי מפלגות לקואליציה של 75 חברי כנסת, חבר הכנסת עוזי לנדאו, שתומכים בממשלה, עם כל הצרות והבעיות הקשות שעומדות בפנינו, זה דבר לא פשוט.

סאלח טריף: אבל, אי-אפשר שלא להתייחס לכך שהממשלה הזאת פגומה, רבותי, והעניין הזה הוא לא שאלה לאיש אחד, זו שאלה לכם, כולכם, שאלה ערכית מוסרית ממדרגה ראשונה.

סאלח טריף: באמת, איך אתם מתייחסים למיעוט הזה, שטלב אלסאנע לא אוהב שקוראים לו "מיעוט", למיעוט הזה שחי בתוככם?

סאלח טריף: אני חש לגבי העניין הזה מרירות קשה מאוד.

סאלח טריף: קשה לי להבין את זה.

סאלח טריף: זה לא עניין של ימין ושמאל; זה כאילו כולכם יחד לא רואים באנשים האלה חלק מכם – – –

בנימין אלון: – – –

סאלח טריף: אני מודיע לך, חבר הכנסת בני אלון, ידידי הטוב, שאני ממש משתומם – כשהשם שלך אינו מהמקורות ואינו שם עברי טהור, ויכולת להיות הנאמן הכי גדול למפלגתך, למדינתך, אתה פשוט פסול, אתה לא חלק מכולם.

סאלח טריף: זו שאלה ערכית שמטרידה אותי, זו שאלה מוסרית שמפריעה את מנוחתי, וזו איננה שאלה אישית, היא גם לא יכולה להיות שאלה אישית.

סאלח טריף: אני אומר את זה משום שאני הייתי כבר בשורה של תפקידים; חברי יעידו שעשיתי אותם על הצד הטוב ביותר, כיאה לפרלמנטר שצריך לייצג גם את הכנסת, וישבתי גם בשולחן הזה, ישבתי גם כממלא-מקום יושב-ראש הכנסת, והחלטתי החלטות שלא נעמו לקואליציה או לאופוזיציה, ולא הפריע לי שום דבר.

אברהם בורג: נשארה לך דקה.

סאלח טריף: אתה החשבת את הברכות אליך.

סאלח טריף: אדוני היושב-ראש, כיוון שיש לי מעט זמן, אי-אפשר להתכחש לכך שאהוד ברק טעה בזה שלא כלל בתוך ממשלתו מהאוכלוסייה הערבית במדינת ישראל.

סאלח טריף: טעה, ואני מקווה שיתקן זאת.

סאלח טריף: דבר שני, אני חושב, שאהוד ברק, שביטא היום היטב את קווי היסוד של הממשלה, בדבר הכי חשוב היום, מבחינתי, לעתיד ישראל ולביטחונה, שהוא השלום – אהוד ברק, שאמר היום, ואני מברך אותו על כך מכל הלב, שבשני המסלולים החשובים שעומדים היום לפנינו, שהם השלום עם סוריה והשלמת הסכמי השלום עם הפלסטינים וביצועם, הוא ילך ממש בד בבד, בלי שתהיה הפרעה של מסלול אחד לשני, כדי שבאמת יביא לעם בישראל – –

אברהם בורג: תודה.

סאלח טריף: – – ולכל העם בישראל – –

אברהם בורג: תודה.

סאלח טריף: – – לכולם, הסכמים חשובים וטובים – –

אברהם בורג: תודה.

סאלח טריף: – – שיהיה בהם שלום לאזורנו.

אברהם בורג: תודה רבה.

סאלח טריף: אני רוצה לסיים, אדוני היושב-ראש, ברשותך, ממש בשני משפטים.

סאלח טריף: אני עבדתי קשה מאוד כדי שיהיה שינוי, תאמינו לי, והבאתי לתמיכה שאנחנו בקואליציה של יותר מ-80% – –

אברהם בורג: תודה רבה.

סאלח טריף: – – ויש תקוות של הציבור שאני מייצג שהממשלה הזאת תביא שינוי, שינוי לטובה, באמת לכולם.

אברהם בורג: תודה רבה.

אברהם בורג: חבר הכנסת דוד טל, ואחריו – חבר הכנסת אברהם אבי יחזקאל.

אברהם בורג: דוד, חמש דקות.

דוד טל: כמצוות היושב-ראש – – – אדוני היושב-ראש, עמיתי חברי הכנסת, האמת היא, אדוני היושב-ראש, שחשבתי במהלך דברי לברך את אדוני, אבל ראיתי שהתגובה של אדוני – למי זה היה?

דוד טל: אחד מחברי הכנסת ששכח לברך.

דוד טל: אז אני רוצה לברך עם כל הלב ובתחילת דברי את היושב-ראש: יהיה רצון שבכל אשר תפנה תשכיל ותצליח, ושתשכיל – זה חשוב, אדוני היושב-ראש – לגשר על הפערים כאן מימין, משמאל, מהמרכז, מלפנים, ושלא תצא שום תקלה מתחת ידך.

אברהם בורג: תודה רבה.

דוד טל: חברי חברי הכנסת, אני רוצה לברך גם את ראש הממשלה הנבחר, מר אהוד ברק, ואת ממשלתו, שעוד מעט יציגו אותה בפנינו, והייתי רוצה לברך, בעצם, כל שר ושר בפני עצמו.

דוד טל: אבל היות שהזמן קצר, אני רק רוצה להתייחס בדברי, בכמה מלים, לחבר הכנסת היום, שעתיד להיות שר החינוך של מדינת ישראל, חבר הכנסת שריד – חבל שהוא לא נמצא כאן, משום שיש לי איזו בעיה קטנה, ועם כל הכבוד וההערכה שיש לי לחבר הכנסת שריד, לכושר הרטורי שלו, לחדות לשונו, יש לי קצת בעיה, אדוני היושב-ראש.

דוד טל: איך, אדוני היושב-ראש, יהיה מצב שיהיה שר חינוך, שאמור לעמוד בראש מערכת חינוך המונה מיליון תלמידים, שאמר:

דוד טל: read my lips , בלי ש"ס; הוא חזר על זה עשרות פעמים, ובסוף הוא הפר הבטחה.

דוד טל: הוא מחנך בעצם לכך, שמלה אינה מלה, ושאפשר לא לקיים הבטחה ולהונות מיליון תלמידים – – –

חנן פורת: הוא חזר בתשובה.

דוד טל: אם הוא חזר בתשובה, אז אתה יודע, חנן, מקום שחוזרים בתשובה עומדים – אין צדיקים גמורים יכולים לעמוד, אז זה בסדר.

ראובן ריבלין: חבר הכנסת טל, עד לרגע זה רציתי להצביע בעד הממשלה.

ראובן ריבלין: שכנעת אותי – אני אתנגד.

דוד טל: טוב.

קריאות: – – –

דוד טל: בסדר.

דוד טל: אדוני היושב-ראש, באמת, עם כל הכבוד, אני אומר את זה משום שאני סבור שזה חמור מאוד.

דוד טל: אני לא רוצה להתייחס כרגע לסיעת שינוי, היא קיצונית בפני עצמה; היא פסלה לאורך כל הדרך את תנועת ש"ס.

דוד טל: אבל סיעת מרצ, שישבה עם ש"ס בהסתדרות, היינו בקואליציה אחת, פתאום נזכרו לפסול אותנו?

דוד טל: אנחנו לא ראויים?

דוד טל: אגב, אתה יודע, אדוני היושב-ראש, מאוד מעניין, שים לב.

דוד טל: אנחנו לא ראויים לשמש בתפקיד חוץ; חס וחלילה משרד החוץ.

דוד טל: משרד הביטחון – לא יעלה על הדעת.

דוד טל: משרד המשפטים – הס מלהזכיר.

דוד טל: משרד המשטרה או המשרד לביטחון פנים – לא בא בחשבון.

דוד טל: משרד החינוך – זה רק לאחינו האשכנזים, ומשרד הפנים אפילו, מה שהיינו ראויים לו עד היום – גם זה לא.

דוד טל: אתה מבין מה קורה?

דוד טל: יש פסילה טוטלית.

דוד טל: לאט לאט הולך ומצטמצם מספר השרים, מספר התיקים שאנחנו יכולים לעמוד בהם.

דוד טל: זה מביא אותי למסקנה – – –

אברהם יחזקאל: – – – תשתיות – – –

קריאות: – – –

דוד טל: איזה משרד?

דוד טל: תשתיות?

אברהם יחזקאל: למה אתה – – –

דוד טל: משרד התשתיות?

דוד טל: בסדר, נראה מה אפשר לעשות עם זה.

דוד טל: אני רוצה לומר לך, אדוני היושב-ראש, עם כל הכבוד, אבל יש לי הרושם שיש כאן איזה ניסיון באיזה מקום להוציא תנועה מחוץ לחוק, מחוץ לחברה, ובעצם שכחו שאנחנו החברה, אנחנו, לא מישהו אחר, לא מרצ.

דוד טל: מרצ אספה מנדטים בקושי.

דוד טל: גברתי, חברת הכנסת חוסנייה נבחרה באמת ברחמנות, ועם כל הכבוד וההערכה שיש לי אליה, אבל עם כל הכבוד, בסך הכול עשרה מנדטים ותראה מה הם עושים.

דוד טל: הם מציגים את עצמם שהם החברה, הם קובעים והם שולטים והם והם והם, כאילו שהם נבחרו לראשות הממשלה, ולא היא, אדוני היושב-ראש.

דוד טל: אני רוצה לומר – – –

אברהם בורג: עוד דקה, בבקשה.

דוד טל: עוד דקה, אני אעשה את זה בקצרה – – –

אברהם בורג: אתה לא צריך לקצר.

אברהם בורג: האורך של הדקה לא ישתנה.

דוד טל: לא, אני אגיד לך למה.

דוד טל: במשך הדקה אני יכול לומר לסיום, במשפט אחרון – –

אברהם בורג: בבקשה.

דוד טל: – – במלה אחרונה – – –

אברהם בורג: בבקשה.

דוד טל: אדוני היושב-ראש, אני סבור, בכל הרצינות שבדבר, שאנחנו צריכים להתמקד, הממשלה הזאת צריכה להתמקד קודם כול בנושא השלום עם שכנינו, עם אויבינו, עם הסורים, עם הפלסטינים.

דוד טל: מספיק לדשדש בביצה הזאת ולא לצאת ממנה.

דוד טל: אני סבור, חברי חברי הכנסת, שאם אנחנו ניכנס לתהליך מואץ של שלום, ולא שלום ככה בפשטות מה שנקרא, ויש לי הרושם שלפעמים חברי הערבים סבורים שאנחנו, אם אנחנו רוצים כל כך וכל כך כמהים לשלום אז אנחנו מוכנים לתת את הכול כבר בלי חשבון, בפירוש לא.

דוד טל: שלא תהיינה אי-הבנות.

דוד טל: אנחנו מוכנים לצאת לקראת השלום – –

אברהם בורג: תודה רבה.

דוד טל: – – אבל עליהם לתרום תרומה סגולית למען השלום.

דוד טל: מוכנים להושיט יד לאסד, מוכנים אפילו לגשת אליו – –

אברהם בורג: תודה רבה.

דוד טל: – – למען השלום.

דוד טל: עוד משפט, אדוני היושב-ראש, ברשותך.

דוד טל: לא נהיה מוכנים שיחשבו, שהיות שהכמיהה שלנו לשלום כל כך גדולה, נהיה מוכנים לוותר על ביטחון אזרחי מדינת ישראל, שנהיה מוכנים לוותר על דברים מאוד מאוד חשובים לאזרחים במדינה.

אברהם בורג: תודה רבה.

דוד טל: עוד מלה אחת מעומקא דליבא, מעומק הלב: אני חושב שיש לך משימה מאוד מאוד קשה, ואני מאוד מאוד מקווה שאדוני ינסה ויצליח לתמרן ולגשר בין חלקי הבית השונים.

דוד טל: אחת הבעיות הרציניות, לדעתי, מעבר לנושא השלום, היא הבעיה החברתית במדינת ישראל.

דוד טל: אני חושב, שאם נשכיל לפרק את המוקש הזה מבעוד מועד, ייטב לכולנו.

אברהם בורג: תודה רבה.

אברהם בורג: חבר הכנסת אברהם יחזקאל, ואחריו – חבר הכנסת משה קצב.

אברהם בורג: אבי, חמש דקות.

אברהם יחזקאל: אדוני היושב-ראש, גאה אני לתת לך את ברכת הדרך.

אברהם יחזקאל: עוד נכון לך עתיד מזהיר.

אברהם בורג: תודה רבה.

אברהם יחזקאל: ואין ספק שנאום הפתיחה שלך משקף גם את עומק אישיותך וגם את רצונך הכן לאחד בכנסת ישראל בארבע השנים הקרובות את כל קצוות הבית.

אברהם יחזקאל: אני מקווה שכולנו נסייע בידך.

אברהם בורג: תודה רבה.

אברהם בורג: חבר הכנסת מחאמיד.

אברהם בורג: חבר הכנסת טל.

אברהם יחזקאל: אדוני היושב-ראש, כנסת נכבדה, חבר הכנסת דוד טל, אנו בפתחו של עידן חדש בפוליטיקה הישראלית – תם עידן נתניהו, תם עידן התככנות, תם עידן התכסיסנות, תם עידן ההסתה והלחישות באוזני מקובלים, תם לעתים גם עידן השקר.

אברהם יחזקאל: הציבור נושא את עיניו אלינו מלא תקווה, כמיהה לשינוי, משווע לפרק חדש בעתידה של מדינת ישראל.

אברהם יחזקאל: אנו, גם אם לא תרצו, נמצאים בפתחו של עידן חדש בפוליטיקה הישראלית.

אברהם יחזקאל: אנחנו צריכים להגיד, רבותי, זו ממשלת ברק.

אברהם יחזקאל: נכון, האיש הזה, בניגוד לנתניהו, זכה ברוב מוחץ בציבור הישראלי, ולכן יש לתת לו את הסיכוי המקסימלי להוביל בדרכו שלו את ממשלת ישראל, והציבור לא יקבל בהבנה תככנות מבית ותככנות מחוץ.

אברהם יחזקאל: נכון שלהושיב את יוסי שריד עם דוד טל יהיה קשה, אבל החוכמה הגדולה ביותר היא השאלה, אם בעוד ארבע שנים אנשי ש"ס – שאני מקורב אליהם ותמכתי בכניסתה של ש"ס לממשלה – ישבו יחד עם אלה ויגידו: למדנו לקח מהפלגנות, ואנחנו הולכים לעולם של אחדות ואיחוד, לעולם של הידברות.

אברהם יחזקאל: מהבחינה הזאת אתם צריכים לתת סיכוי לתהליך הזה.

אברהם יחזקאל: אתם צריכים לדעת, שכפי שאהוד ברק התפשר בעניין הזה – זה נכון – ובכך נתן סיכוי לאחדות, גם אתם צריכים לתת סיכוי.

אברהם יחזקאל: מה הביקורת?

אברהם יחזקאל: האם מישהו מאנשי נתניהו מוכן להטיף לנו מוסר?

אברהם יחזקאל: על מה?

אברהם יחזקאל: על דברי השקר?

אברהם יחזקאל: על התחמנות מהחודש הראשון לממשלת ישראל?

אברהם יחזקאל: היו יושבים בחדרי-חדרים, בחושך, עם סיגרים, ועושים תחמונים מי יהיה ומה יהיה.

אברהם יחזקאל: ומה אמרו שרי נתניהו על האיש הזה, אתם יודעים?

אברהם יחזקאל: אני מודה, אהוד ברק הוא מנהיג מזן אחר, הוא רוצה נאמנות.

אברהם יחזקאל: האם נאמנות היא מלה פסולה בפוליטיקה?

אברהם יחזקאל: לא לתכך ולא להשקיע אנרגיות במינויים פסולים, האם זה פסול בפוליטיקה?

אברהם יחזקאל: מה קרה?

אברהם יחזקאל: הוא קיבל את הרצון הזה להוביל מהלך, והוא קרא לאנשים אחד-אחד.

אברהם יחזקאל: אומרים חברי בקואליציה, שהוא ניהל אתם את המשא-ומתן ביושר, הוא לא אמר דברים שלא צריך לומר, הוא לא אמר דברים שידע כי לא יוכל לקיים.

אברהם יחזקאל: אולי הוא אמר חלק מהדברים, אולי הוא השאיר אנשים וחצי תאוותם בידם, אבל הוא לא שיקר.

אברהם יחזקאל: יש בעיות: אין נשים בממשלה, וצריך שתהיינה; אין ערבים בממשלה, וצריך שיהיו.

אברהם יחזקאל: די, זו מדינת ישראל שיש בה מגזרים שונים, דעות שונות ומינים, אבל אין לי ספק שהאילוץ הזה של אהוד ברק הוא אילוץ שהוא מודע לו, והוא יצטרך לשפר את המצב והוא ישפר.

אברהם יחזקאל: אבל אוי לכנסת ישראל אם אתם לא תיתנו לו את הסיכוי.

אברהם יחזקאל: לא הרבה, שנת חסד אחת.

אברהם יחזקאל: ובשנה הזאת, כפי שהוא היה הרמטכ"ל המצטיין וחייל מצטיין, אני מאמין שהוא יהיה ראש ממשלה מצטיין.

אברהם יחזקאל: אני חושב שזכותו וזכותנו בקואליציה לבקש מכם לפחות את האשראי.

אברהם יחזקאל: אנא, המתינו שנה לפני שתשלפו את המלים החדות.

אברהם יחזקאל: תמתינו שנה, זה מותר.

אברהם יחזקאל: נכון שבשמאל אולי לא נתנו מנוח לנתניהו, אבל הוא עשה את השגיאות שלו.

אברהם יחזקאל: אני מביט על חלק מחברי בממשלת נתניהו, שעשו עבודה שחורה לראש הממשלה נתניהו, ואני אומר את הדברים הללו.

מוחמד כנעאן: – – –

אברהם יחזקאל: אדון ברק לא השתמש באנשיו כדי לעשות עבודה שחורה.

אברהם יחזקאל: לחברי במגזר הערבי אני אומר כך – – –

מוחמד כנעאן: – – –

אברהם בורג: חבר הכנסת כנעאן, חבר הכנסת יחזקאל הולך להגיד אותם דברים ממש.

אברהם יחזקאל: אם אהוד ברק יוביל לשלום עם אחינו הפלסטינים ועם הסורים, האם כיסא יהיה הבעיה?

אברהם יחזקאל: לא.

אברהם יחזקאל: תנו לנו את הקרדיט להוביל את העניין.

אברהם יחזקאל: תנו את הסיכוי, שהרי אנחנו לא רודפי כיסאות – כך אתם אומרים.

אברהם יחזקאל: יתירה מכך, תודו על האמת, אתם רוצים שר ערבי, אבל אף אחת מהמפלגות הערביות – – –

מוחמד כנעאן: לא כמו שהוא עשה זאת.

אברהם יחזקאל: אני לא יכול כך, אדוני היושב-ראש.

אברהם בורג: חבר הכנסת כנעאן, אני חושב שהדברים נשמעו היטב.

אברהם בורג: תודה.

אברהם יחזקאל: רבותי, תגידו את האמת הזאת – אם הוא היה נכנס אתכם למשא-ומתן אמיתי, אף אחת מהמפלגות הערביות לא הייתה מוכנה לשלוח את המיניסטר הראשון.

אברהם יחזקאל: אתם פוחדים מזה, גם אצלכם יש בעיה בעניין הזה.

מוחמד כנעאן: אתה הדובר שלנו?

אברהם יחזקאל: אתם רוצים אולי שיהיה שר ערבי מטעם.

אברהם יחזקאל: האם קיבלתם החלטה אסטרטגית?

מוחמד כנעאן: – – –

טלב אלסאנע: – – –

מוחמד כנעאן: אתם צריכים להודות שאין לו האומץ.

אברהם בורג: חבר הכנסת כנעאן, שמענו את דבריך, תודה רבה.

אברהם בורג: חבר הכנסת יחזקאל, תמשיך בבקשה.

אברהם יחזקאל: רבותי, אני מבקש דבר אחד, וזוהי בקשה שצריך לתת לה את הקרדיט: תנו לנו את הסיכוי, תנו לאהוד ברק ולממשלתו תקופת ביניים, אנא מכם, כי האיש הזה בא באמת ובתמים לנהל היום ממשלה בכיוון אחר, לנהל מדינה בכיוון אחר, להוביל תהליך של שלום, והדבר החשוב ביותר – 300,000 מובטלים, 700,000 נפש מתחת לקו העוני, מעל מחצית מהם מהמגזר הערבי ומהמגזר החרדי.

אברהם יחזקאל: הוא ייבחן בדברים האלו.

אברהם יחזקאל: אני חושב, שאם אהוד ברק יצליח, בעוד ארבע שנים כולנו נתאחד סביבו.

אברהם יחזקאל: אם הוא לא יצליח, כפי שנתניהו לא הצליח, העם הזה חכם מנבחריו, והוא יגיד לו שלום ולהתראות.

אברהם יחזקאל: אני מקווה שאהוד ברק יצליח.

אברהם בורג: תודה רבה.

אברהם בורג: חבר הכנסת משה קצב.

אברהם בורג: לאחר מכן נצא להפסקה קצרה, יהיה צלצול, נשמע את דבריו של חבר הכנסת גולדשמידט, וניגש לישורת הסופית של הערב.

אברהם בורג: ההפסקה מסיבות שהטבע גרמן.

משה קצב: אדוני היושב-ראש, חברי הכנסת, אני מבקש להצטרף לברכות ליושב-ראש הכנסת אברהם בורג.

משה קצב: אני משוכנע, אדוני היושב-ראש, שבזכות מעמדך, ניסיונך, כישוריך וכשרונותיך תנווט את התפקיד הקשה והאחראי הזה בצורה אחראית ומוצלחת.

אברהם בורג: תודה רבה.

משה קצב: אני מבקש גם לאחל לראש הממשלה הנבחר אהוד ברק הצלחה רבה.

משה קצב: הוא ודאי קיבל על עצמו את אחת המשימות הקשות ביותר שאי-פעם התמודדו אתן ראשי ממשלה מאז קום המדינה, נוכח ההכרעות הגורליות העומדות בפניו.

אברהם בורג: חבר הכנסת רמון, זה בטח היה בנושא השיעור.

אברהם בורג: תשב בבקשה.

אברהם בורג: תודה רבה.

אברהם בורג: חבר הכנסת אברהם יחזקאל, אתה מפריע לחבר הכנסת רמון.

אברהם בורג: חבר הכנסת קצב, בבקשה.

משה קצב: אני מברך גם את חבר הכנסת אבי יחזקאל על החלטת אהוד ברק למנות אותו לתפקיד יושב-ראש ועדת הכנסת.

משה קצב: החלטה מאוד דמוקרטית, מאוד שקולה, דבר כזה לא קרה מעולם אצל בנימין נתניהו.

משה קצב: ראשי הוועדות נבחרו על-ידי חברי הסיעה ולא על-ידי החלטתו של ראש הממשלה.

אברהם יחזקאל: תירגע, איך הגעת לזה, משה?

משה קצב: אדוני היושב-ראש, מדינת ישראל מגיעה לרגע של אמת, ויכוחים שנמשכו 32 שנה יגיעו כפי הנראה בקדנציה הזאת לידי סיום.

משה קצב: האומנם תגלה הממשלה הנבחרת, בראשותו של אהוד ברק, נחישות?

משה קצב: האם היא תעמוד מאחורי החלטותיה, או שהיא תאפשר לתהליכים להשתלט עליה?

משה קצב: האם הממשלה הזאת תהיה מסוגלת – – –

אברהם בורג: חבר הכנסת רענן כהן, אני מבקש עוד כמה דקות של סבלנות.

משה קצב: האם ראש הממשלה הנבחר אהוד ברק יהיה מסוגל להוריד את רף הציפיות שכבר התעורר בעולם הערבי, באירופה, באמריקה, דרישות, תביעות?

משה קצב: האם הוא יוכל להתמודד עם הגל האדיר הזה, יוכל לעצור את גל הציפיות ולמנוע מהתהליכים מלהשתלט עליו?

משה קצב: המצב המדיני, הכלכלי, החברתי מורכב.

משה קצב: הרשות הפלסטינית תובעת בצורה ברורה וחד-משמעית את מימוש זכות השיבה, והנשיא קלינטון נתן ביטוי מסוים לדרישה הזאת.

משה קצב: איך יתמודד אתה ראש הממשלה הנבחר?

משה קצב: לא שמענו בנאומו הלא-פרגמטי אף לא מלה אחת.

משה קצב: יאסר ערפאת תובע בקריאות ודרישות מהאומות המאוחדות גם את ביצוע גבולות החלוקה והכרה בהם; הוא מודיע לפרלמנט מסוים באוסטרליה.

משה קצב: איך יתמודד אהוד ברק מול הדרישה המחוצפת הזאת?

משה קצב: יאסר ערפאת דורש הקמת מדינה פלסטינית, ריבונית, עצמאית.

משה קצב: איך אהוד ברק יתמודד עם ארגוני הטרור?

משה קצב: איך יתמודד אהוד ברק עם הדרישה הסורית לרדת לשפת הכינרת?

משה קצב: לא שמענו אף לא מלה אחת מאהוד ברק על מדיניותו.

משה קצב: במלים יפות, מפוארות, מקושטות היטב, עטופות בדבש, ידע להציג בפני הכנסת איזו מטרייה רחבה, בצורה מאוד מעורפלת, כדי למנוע זעזועים בקואליציה שכבר התגלו בה חילוקי דעות.

משה קצב: אבל אנחנו, נבחרי העם ואזרחי ישראל, זכותנו לדרוש מראש הממשלה תשובות מספקות על השאלות הקריטיות שהן ביסוד נפשנו.

משה קצב: איך מתכוון אהוד ברק להתמודד עם המתחים הקשים הקיימים בתוככי החברה הישראלית בין דתיים לחילונים, בין עולים לוותיקים, מתחים בין-עדתיים, מתחים בין יהודים לערבים, דרישות גוברות והולכות של ערבים אזרחי ישראל למה שהם קוראים אוטונומיה או מדינת כל אזרחיה?

משה קצב: אהוד ברק קיבל אמון ברור וחד-משמעי של העם, העם רצה את אהוד ברק כראש ממשלה, אבל העם לא הביע אמון בדרכו של אהוד ברק, העם לא הביע אמון במדיניותו של אהוד ברק.

משה קצב: דרכו של אהוד ברק ומדיניותו קיבלו תמיכה של 20%–25% של אזרחי ישראל.

משה קצב: 26 מנדטים הם ביטוי של חוסר אמון במדיניותו של אהוד ברק ובדרכו.

משה קצב: האיש אהוד ברק כן קיבל את אמון העם לעמוד בראש המדינה.

משה קצב: הדברים של אהוד ברק היום בפני הכנסת מעוררים ציפיות גדולות מאוד בעולם הערבי, מגבירים את התובענות של הרשות הפלסטינית, ויש לי חשש שאהוד ברק לא יוכל להתמודד עם כך.

משה קצב: בכלל, אהוד ברק ממהר כבר בקווי היסוד שלו להבטיח הבטחות שמוטב היה לו היה מוותר עליהן במהלך המשא-ומתן עם הרשות הפלסטינית.

משה קצב: היום הוא ממהר לעשות ויתורים לרשות הפלסטינית באמצעות קווי יסוד שבוודאי הרשות הפלסטינית תקרא אותם בקפידה רבה עוד לפני שתגיע למשא-ומתן.

משה קצב: איך אהוד ברק יתמודד עם הדרישה הכי צודקת כשהוא פחד להשתמש במונח של ההדדיות?

משה קצב: ככלות הכול, ריבונו של עולם, חמש פעמים הבטיח ראש הרשות הפלסטינית לשלושה ראשי ממשלה אותן הבטחות, אבל הוא לא מימש את ההתחייבויות שלו אפילו פעם אחת.

משה קצב: האם אהוד ברק יהיה ראש הממשלה הרביעי?

משה קצב: האם יאסר ערפאת יבטיח פעם שישית לאהוד ברק – – –

אברהם בורג: אני מבקש לסיים.

משה קצב: רבותי, לא, המלה "הדדיות" איננה מלת גנאי.

משה קצב: אם יאסר ערפאת לא יעמוד בהתחייבויות שלו, אין שום סיבה שממשלת ישראל תמשיך לעשות ויתורים.

משה קצב: אני משבח את המפלגה הדתית-לאומית, את המפד"ל, על כך שהייתה הראשונה שגרמה לנפילתה של ממשלת נתניהו ובאותה עת גם הייתה הראשונה שהצטרפה לממשלה בראשותו של אהוד ברק, אבל המפד"ל קיבלה זכות מאהוד ברק, על-פי ההסכם הקואליציוני, לבטא את עמדתה בנושא החלטות 242 ו-338, בעניין סוריה.

משה קצב: אני רוצה לסיים, אדוני היושב-ראש, ולומר, שיש לנו משטר אוטוקרטי.

משה קצב: אהוד ברק מוביל ממשלה בשיטה אוטוקרטית, הוא יחליט לבדו בשורה של נושאים.

משה קצב: זו שררה בלתי מוגבלת, זה ניפוח ממשלה ללא הצדקה, ללא צורך, תוך זלזול בקווי היסוד.

משה קצב: קווי היסוד וההסכמים הקואליציוניים נותנים לראש הממשלה סמכויות גורפות ללא שום תנאים מגבילים, ללא שום תנאים, הכול על-פי דעתו של ראש הממשלה.

אברהם בורג: תודה.

משה קצב: על כן, אדוני היושב-ראש, אני חושב, שממשלה כזאת, שאין בה שום בשורה, אין בה שום חידוש, לא ראויה לקבל את אמון הכנסת, במיוחד כאשר כבר היום אנחנו רואים את ניצני הפלגנות והפילוג בתוכה על רקע הצהרות של שרים שעומדות בניגוד גמור להתחייבויות שנתן ראש הממשלה לשותפיו בקואליציה.

משה קצב: אף-על-פי-כן, אנחנו מברכים את הממשלה באיחולי הצלחה רבה.

משה קצב: לבנו עם הממשלה הזאת, ואנחנו מקווים שהיא תנווט את המדינה בדרך חכמה ואחראית.

אברהם בורג: תודה רבה.

אברהם בורג: אנחנו נצא לחמש דקות הפסקה, נשוב וניכנס לישורת ההצבעות.

אברהם בורג: (הישיבה נפסקה בשעה 21:45 ונתחדשה בשעה 21:56.)

אברהם בורג: רבותי חברי הכנסת, אני מבקש לשבת.

אברהם בורג: אני מבקש מכולכם לתפוס את מקומכם, אנא שבו.

אברהם בורג: תודה רבה.

אברהם בורג: אני מבקש לקרוא אל הדוכן את אחרון הדוברים בדיון הזה, חבר הכנסת אלי גולדשמידט.

אברהם בורג: בבקשה.

אברהם בורג: חמש דקות.

אלי גולדשמידט: אדוני היושב-ראש, רבותי חברי הכנסת, אדוני ראש הממשלה הנבחר – – –

אברהם בורג: רק שנייה, חבר הכנסת גולדשמידט.

אברהם בורג: רבותי, אני מבקש לשבת.

אברהם בורג: חבר הכנסת בניזרי.

אברהם בורג: חברי הכנסת שרנסקי ואדלשטיין.

אברהם בורג: אני מבקש מחברי הכנסת לשבת, לא להסתובב במליאה.

אברהם בורג: השר שרנסקי, תודה.

אברהם בורג: אתם עכשיו ממשלת המעבר.

אברהם בורג: תודה רבה.

אברהם בורג: חבר הכנסת גולדשמידט, בבקשה.

אלי גולדשמידט: אדוני היושב-ראש, רבותי חברי הכנסת, אדוני ראש הממשלה הנבחר, חלמנו הרבה זמן לומר את המלים "אדוני ראש הממשלה, אדוני ראש הממשלה הנבחר", ובעוד כמה דקות, אדוני ראש הממשלה.

אלי גולדשמידט: זכיתי להיות זה שמביא בפני הכנסת את האקורד האחרון ב-44 הימים שחלפו מאז אותו תאריך, 17 במאי, שבו אזרחי ישראל הביעו את רצונם בשינוי המיוחל.

אלי גולדשמידט: ואתה, אדוני ראש הממשלה, עם חבריך לממשלה שייבחרו בעוד כמה דקות, הולכים אל הדרך הזאת, ואנחנו מלווים אתכם בברכה, אנחנו מחזיקים לכם אצבעות ואנחנו משוכנעים שתצליחו.

אלי גולדשמידט: שמעתי בשבועות האחרונים הרבה מאוד דברים, הרבה מאוד ביטויים, גם מציבור הבוחרים של ראש הממשלה הנבחר, אהוד ברק.

אלי גולדשמידט: אולי היו בין הבוחרים שרצו לראות ממשלה אחרת, ממשלה הומוגנית יותר, עם אפיון מסוים, והנה נעשה כאן ניסיון, אולי החדשני ביותר, אולי ניסיון שלא היה כמותו הרבה מאוד שנים, ניסיון להושיב בכפיפה אחת, ליד שולחן ממשלה אחד, ליד שולחן קואליציוני אחד, ציבור של ניגודים בחברה הישראלית.

אלי גולדשמידט: הזיכרון הציבורי שלנו הוא לעתים זיכרון קצר.

אלי גולדשמידט: שמענו במערכת הבחירות דברים לא פשוטים, שביטאו את השבר, את הפערים העמוקים בתוך החברה הישראלית בין ציבורים שונים.

אלי גולדשמידט: היו מפלגות שחרתו על דגלן את המסר הלעומתי מול ציבור אחר במדינה, ואתה, אדוני ראש הממשלה הנבחר, אזרת אומץ והחלטת לעשות את הניסיון הכל-כך קשה והכל-כך מסובך הזה – לקחת את הפאזל הכל-כך נפלא של החברה הישראלית, שיש בו אחדות של ניגודים, ולנסות ולשלב אותו בתוך ממשלה אחת, שהולכת בדרך שיש בה חתירה לשלום של אמת, לצמיחה כלכלית, לצדק חברתי, ויותר מכול – להבאת אחדות בתוך מדינת ישראל, בתוך כל הציבור של האזרחים במדינת ישראל.

אלי גולדשמידט: דוברי האופוזיציה לא נתנו לך אותם ימים של חסד.

אלי גולדשמידט: אני שמעתי פה כמה דוברים של האופוזיציה, שהם מבקרים אותך עוד בטרם נכנסת לתפקידך.

אברהם בורג: חבר הכנסת אלי גולדשמידט, דקה.

אלי גולדשמידט: הם מבקרים אותך על סמך הדיבור, על סמך הנאום, ועדיין לא על סמך שום מעשה.

אלי גולדשמידט: אני מציע לחברי באופוזיציה – –

נעמי בלומנטל: זה לא נכון.

איוב קרא: אתם מתכוונים להרחיב את הממשלה, נכון?

נעמי בלומנטל: אין נשים.

נעמי בלומנטל: מה זה?

אלי גולדשמידט: – – המעשים הם אלה שידברו, ולא הדיבורים.

אלי גולדשמידט: עכשיו תצטרכו לבחון את מעשיה של הממשלה הזאת.

אלי גולדשמידט: אני אומר לכם: הממשלה הזאת תביא שלום.

אלי גולדשמידט: אני מאחל לך, אדוני היושב-ראש, שתזכה – – –

רחבעם זאבי: הוא לא שומע אותך בכלל.

רחבעם זאבי: הוא מדבר.

אלי גולדשמידט: אתה שומע אותי, ואני שבע רצון מזה.

רחבעם זאבי: הוא לא שומע.

אברהם בורג: חבר הכנסת זאבי, הוא שומע.

אברהם בורג: הוא לא מקשיב.

אלי גולדשמידט: אני שבע רצון מזה שאתה, חבר הכנסת זאבי, תמיד מאזין לי בקפידה.

איוב קרא: צריך להרחיב את הכנסת, ולא רק את הממשלה.

אלי גולדשמידט: אני מאחל לך, אדוני היושב-ראש, שתזכה – – –

איוב קרא: חבר הכנסת אלי גולדשמידט, צריך להרחיב את הכנסת, ולא רק את הממשלה.

יוסף (טומי) לפיד: אדון גולדשמידט, בכוונת הממשלה להוסיף – – –?

אברהם בורג: חבר הכנסת לפיד, אין ספק שאתה עקבי בין דבריך לבין קריאות הביניים שלך.

אברהם בורג: אני מאוד מודה לך.

אלי גולדשמידט: אדוני היושב-ראש, אני רוצה לסיים את דברי באיחולים.

אלי גולדשמידט: אני מאחל לך, שתזכה לארח כאן, במליאת הכנסת, את הנשיא אסד יחד עם ראש הממשלה הנבחר – –

גדעון עזרא: – – –

אלי גולדשמידט: – – ואנחנו נזכה בארבע השנים הקרובות לשלום עם סוריה, לשלום עם הפלסטינים, לצמיחה כלכלית, לרווחה חברתית ולאחדות – חבר הכנסת טומי לפיד – בין כל חלקי העם הזה, עם כל הקושי שבדבר.

אלי גולדשמידט: תודה רבה.

אברהם בורג: תודה רבה.

אברהם בורג: רבותי חברי הכנסת, תם הדיון.

אברהם בורג: אני רוצה להציג בפניכם את סדר הדברים בדקות הקרובות.

אברהם בורג: בטרם ניגש להצבעה על הודעת ראש הממשלה, ביקש חבר הכנסת דני נווה הצעה קצרה לסדר, ובאותו נושא – חבר הכנסת זאבי בגדר של שאלה ולא הצעה לסדר.

אברהם בורג: אני מבקש לעשות את זה בקצרה מן המיקרופונים שבצד.

דני נוה: אדוני היושב-ראש, סוכם בין ראש הממשלה הנבחר – –

אברהם בורג: חבר הכנסת סויסה, אני מבקש לשבת.

דני נוה: – – לבין סיעות העתידות להיות שותפות לקואליציה שלו על כך שיצורפו שרים נוספים מטעמם לממשלה, אם וכאשר הוא יצליח לשנות את חוק-יסוד: הממשלה ולהרחיב את הממשלה.

דני נוה: פורסם, לדוגמה, שמי שאמור להיות סגן השר, חבר הכנסת ליפקין-שחק, ימונה לשר, ומי שאמור להיות סגן שר, חבר הכנסת אדלשטיין, ימונה לשר, וכך הלאה.

דני נוה: הסיכומים הללו בין ראש הממשלה הנבחר לבין אותן סיעות לא הונחו על שולחן הכנסת ולא דווחו לכנסת.

דני נוה: אנחנו ניזונים בנושא הזה רק מכלים אחרים.

דני נוה: סעיף 17 לחוק-יסוד: הממשלה מחייב את הצגת הסיכומים, כל הסיכומים, הנוגעים לכינונה של הממשלה בפני הכנסת.

דני נוה: אני מבין שלראש הממשלה הנבחר לא כל כך נוח לעמוד פה ולהגן על בזבוז משאבי הציבור בהרחבת ממשלתו – –

אברהם בורג: תודה.

דני נוה: – – אבל אני חושב שהדבר הזה הוא פגם יסודי.

אברהם בורג: זה כבר נאום.

אברהם בורג: זאת לא הצעה לסדר.

אברהם בורג: תודה.

דני נוה: זה פגם יסודי.

דני נוה: אדוני היושב-ראש, ברשותך, אני רוצה לומר מלה אחרונה.

דני נוה: החוק מחייב את הצגת הדברים הללו – –

אברהם בורג: תודה.

דני נוה: – – 24 שעות לפני כינונה של הממשלה וודאי שלא ברגע האחרון.

אברהם בורג: תודה רבה.

אברהם בורג: חבר הכנסת זאבי, בבקשה.

רחבעם זאבי: אדוני היושב בראש, חברי הכנסת הנוכחים, הובא לידיעתי על-ידי חבר כנסת מסיעת ש"ס, כי קיים הסכם נוסף על פני ההסכם שהוצג בפנינו בין ראש הממשלה הנבחר לבין סיעת ש"ס.

רחבעם זאבי: על-פי אותו הסכם סודי, שלא הוצג בפנינו, למשל, נמנעה מסיעת ש"ס האפשרות להציג מועמד שלה ליושב-ראש הכנסת.

רחבעם זאבי: אם זה נכון, זה נוגד את סעיף 17 – – –

חיים אורון: זה נוגד את קווי היסוד.

אברהם בורג: חבר הכנסת אורון, הוא מסביר את עצמו לבד יפה מאוד.

רחבעם זאבי: אם זה נכון, זה נוגד את סעיף 17 בחוק-יסוד: הממשלה, המחייב את הממשלה להציג בפנינו 24 שעות מראש את כל ההסכמים.

רחבעם זאבי: תודה.

אברהם בורג: תודה רבה.

אברהם בורג: אדוני ראש הממשלה, אני מבקש לשאול: האם מלבד ההסכמים שהוגשו למזכיר הכנסת 24 שעות מראש והוצגו בפני חברי הכנסת במועד יש הסכמים נוספים בכתב או בעל-פה שלא הוצגו ולא הובאו בפני הכנסת?

חיים רמון: אני אשיב בשם ראש הממשלה.

אברהם בורג: בבקשה.

חיים רמון: אדוני היושב-ראש, חברי הכנסת, אין אף הסכם – לא חשאי ולא אחר – שלא הונח על שולחן הכנסת כפי שמחייב החוק.

חיים רמון: הסעיף בדבר הגדלת הממשלה מופיע בהסכם הקואליציוני, למי שרוצה לקרוא, בסעיף 5.2.

חיים רמון: הסעיף מופיע באופן מפורש.

חיים רמון: ראש הממשלה הנבחר דקדק בכבודה של הכנסת וסירב להתחייב בהסכמים מפורשים, עד אשר הכנסת אכן תגדיל ותשנה את חוק-היסוד.

חיים רמון: נדמה לי, שכאשר ראש הממשלה דיבר בנאום, והוא דיבר על כך, ודיבר על הרחבת הממשלה – –

ראובן ריבלין: גם הסכם מכללא הוא הסכם.

אברהם בורג: חבר הכנסת ריבלין, אני מודה לך על הסיוע המשפטי.

ראובן ריבלין: בצדק אתה מודה לי.

חיים רמון: – – בצדק העירו כמה חברי כנסת מהליכוד, שרים, עוד מעט שרים לשעבר: מאין אתה יודע שהכנסת תאשר?

חיים רמון: ברגע שהכנסת תאשר את הרחבת הממשלה, יונחו כל ההסכמים המפורטים שמחייבים את ההסכמים.

ציפי לבני: – – – אלה הסכמים – – –

אברהם בורג: תודה רבה.

חיים רמון: לכן, הייתה פה הקפדה יתירה בכבודה של הכנסת, ולא כפי שציין זאת חבר הכנסת דני נווה.

אברהם בורג: תודה רבה, חבר הכנסת רמון.

ציפי לבני: – – –

ראובן ריבלין: את ההסכם פה לא קראתי.

ראובן ריבלין: יש פה הודעה מפורשת של – – –

אברהם בורג: רבותי חברי הכנסת.

איוב קרא: יש הודעה מפורשת והסכמים.

אברהם בורג: אדוני יושב-ראש האופוזיציה, אוזני ערלה לצעקות.

ציפי לבני: – – – שבעתיד הוא ייתן תפקיד – – –

אברהם בורג: חברת הכנסת לבני, אני מודה לך.

איוב קרא: אבל הוא הודה בהסכמה, אדוני היושב-ראש.

אברהם בורג: שמעה הכנסת את דבריו של השר המתאם, המיועד להיות השר המתאם, בין הממשלה לבין הכנסת.

בנימין אלון: הוא מחויב או לא מחויב?

מיכאל איתן: תסלח לי, עם כל הכבוד, לא קיבלנו תשובה.

אברהם בורג: אין שום סיבה, לאור הדברים האלה, לחשוב – – –

מיכאל איתן: לא קיבלנו תשובה.

מיכאל איתן: לא קיבלנו תשובה.

אברהם בורג: חבר הכנסת איתן.

מיכאל איתן: לא קיבלנו תשובה.

מיכאל איתן: זאת לא הייתה תשובה.

בנימין אלון: האם הוא מחויב או לא מחויב?

אברהם בורג: גם אם תחזור על זה שלוש פעמים, זו אותה אמירה, ואני מייד אתייחס אליה.

אברהם בורג: הבנתי את זה בפעם הראשונה, אף שזה מפתיע.

אברהם בורג: אז תשב בבקשה.

מיכאל איתן: זו לא הייתה התשובה.

אברהם בורג: תודה רבה.

איוב קרא: אדוני היושב-ראש, הוא הביא את ההסכמים, לפי התשובה שלו.

אברהם בורג: תודה רבה.

אברהם בורג: אמר ראש הממשלה, בדבריו במליאה, ואמר עתה השר בשמו של ראש הממשלה, שאין ולא היו הסכמים נוספים.

אברהם בורג: היה ויהיו, יובאו בפני הכנסת.

אברהם בורג: כך נאמרו הדברים.

אברהם בורג: אני רואה את הסוגיה הזאת כנעולה.

אברהם בורג: תודה רבה.

מיכאל איתן: זה לא מה שאמר חבר הכנסת חיים רמון.

אברהם בורג: בהתאם לסעיף 3(ג) – – –

מיכאל איתן: – – – עד שההסכמות האלה ייכנסו לתוקף – – – אבל ניתנו התחייבויות.

אברהם בורג: חבר הכנסת איתן, אני מודה לך.

אברהם בורג: בהתאם לסעיף 3(ג) לחוק-יסוד: הממשלה, הכנסת תצביע ותאשר בסיום הדיון את הודעת ראש הממשלה הנבחר בדבר הרכבה של הממשלה, חלוקת התפקידים בה וקווי היסוד של מדיניותיה, כפי שהוצגו על-ידו.

אברהם בורג: רבותי חברי הכנסת, אני מעמיד להצבעה את הודעת ראש הממשלה הנבחר, ואני מבקש משני מונים, חבר הכנסת ראובן ריבלין מצדה של האופוזיציה וחבר הכנסת אלי גולדשמידט מצדה של הקואליציה – – –

מיכאל איתן: אדוני היושב-ראש, היה ראוי להעביר את זה לדיון אצל היועץ המשפטי.

אברהם בורג: זאת הצעה ראויה.

אברהם בורג: אני אשקול אותה לאחר ההצבעה.

אברהם בורג: תודה רבה.

מיכאל איתן: הייתה לי טענה משפטית.

אברהם בורג: הצעה ראויה.

אברהם בורג: תודה רבה.

אברהם בורג: אני מבקש להעמיד את הדברים האלה להצבעה.

אברהם בורג: מי בעד הודעתו של ראש הממשלה הנבחר – ירים בבקשה את ידו.

אברהם בורג: אני מבקש לספור.

מיכאל איתן: חבר הכנסת חיים רמון אמר – – –

אברהם בורג: חבר הכנסת איתן, בזמן ההצבעה אני מבקש ללחוש את ההפרעות.

סילבן שלום: אל תהיה חכמולוג.

אברהם בורג: חבר הכנסת איתן, תודה.

בנימין אלון: על איזו ממשלה הם מצביעים?

בנימין אלון: על הרחבה או על הצרה?

קריאה: צרה צרורה.

קריאה: ממשלה צרה במובן הרחב של המלה.

סילבן שלום: המפד"ל, איך אתם יכולים להרים את היד?

איוב קרא: חבר הכנסת שריד, אמרת שלא תיכנס לממשלה בלי ערבים – – –

משה גפני: אני נגד מרצ – –

אברהם בורג: אם כן, נתת דבריך לשיעורין.

איוב קרא: תספור כמה צדיקים יש פה.

אברהם בורג: סיימתם את המנייה?

אברהם בורג: תודה רבה.

אברהם בורג: מי נגד הודעת ראש הממשלה – ירים בבקשה את ידו.

אברהם בורג: חבר הכנסת שירי, מצביעים עכשיו.

אברהם בורג: קצת כבוד להצבעה.

אברהם בורג: מי נמנע, רבותי חברי הכנסת?

אברהם בורג: בבקשה, כל הנמנעים, הרימו שוב את ידיכם.

אברהם בורג: סליחה, כל אחד – רק יד אחת.

אברהם בורג: רבותי, אני מבקש.

אברהם בורג: חבר הכנסת דהן, קשה להצביע כשיש רעש.

אברהם בורג: בעד הודעת ראש הממשלה הנבחר א' ברק על כינון הממשלה והרכבה – 75

אברהם בורג: נמנעים – 11 הודעת ראש הממשלה הנבחר א' ברק על כינון הממשלה והרכבה נתקבלה.

אברהם בורג: רבותי חברי הכנסת, אני מודיע בזאת שהכנסת אישרה, ברוב של 75 חברי כנסת בעד, 29 חברי כנסת נגד ו-11 נמנעים, את הודעת ראש הממשלה בדבר הרכבה של הממשלה, חלוקת התפקידים בה וקווי היסוד של מדיניותה, כפי שהוצגו על-ידי ראש הממשלה בנאומו היום בכנסת.

אברהם בורג: בהצלחה.

אברהם בורג: אנחנו נעבור עתה להצהרת האמונים של ראש הממשלה הנבחר ושרי הממשלה.

אברהם בורג: אני אקרא לכם אחד אחד אל הדוכן.

אברהם בורג: אתם תקראו את הצהרת האמונים ותחתמו עליה.

אברהם בורג: רבותי חברי הכנסת, מייד לאחר תום הצהרת האמונים של חברי הכנסת, נשיא המדינה ממתין גם לממשלת ישראל החדשה וגם לכנסת ישראל בביתו.

אברהם בורג: זו פעם ראשונה שאנחנו עושים דבר מן הסוג הזה.

אברהם בורג: אוטובוסים מחכים ביציאה מן הבניין בגלל בעיות של ביטחון ותעבורה.

אברהם בורג: הנשיא מחכה לנו לתמונה קבוצתית עם נשיא המדינה.

אברהם בורג: רבותי, אדוני ראש הממשלה אהוד ברק, ראש הממשלה ושר הביטחון, בבקשה.

סילבן שלום: גם שר התיירות, גם שר החקלאות, גם שר המדע וגם שר – – –

קריאה: – – –

אברהם בורג: לא, יכולים לנמק רק נמנעים שסיעתם לא השתתפה בדיון.

אברהם בורג: אדוני יקרא את התקנון.

אהוד ברק: אני אהוד ברק, בן אסתר לבית גודין וישראל ברוג, היושבים כאן עמנו, מתחייב כראש הממשלה לשמור אמונים למדינת ישראל ולחוקיה, למלא באמונה את תפקידי כראש הממשלה ולקיים את החלטות הכנסת.

אהוד ברק: (חותם על ההצהרה)

אברהם בורג: חברת הכנסת דליה איציק, השרה לאיכות הסביבה, בבקשה.

דליה איציק: אני דליה איציק, בת גרשון ומרסל בלס, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

דליה איציק: (חותמת על ההצהרה)

אברהם בורג: ידידי חבר הכנסת יוסף ביילין, בבקשה, שר המשפטים המיועד.

יוסי ביילין: אני יוסף ביילין, בן צבי וזהבה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יוסי ביילין: (חותם על ההצהרה)

אברהם בורג: בנימין בן-אליעזר, שר התקשורת.

בנימין בן-אליעזר: אני בנימין פואד בן-אליעזר, בן סאלח ופרחה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

בנימין בן-אליעזר: (חותם על ההצהרה)

אברהם בורג: חבר הכנסת שלמה בניזרי, שר הבריאות.

שלמה בניזרי: אני שלמה בניזרי, בן מימון ואליס, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

שלמה בניזרי: (חותם על ההצהרה)

אברהם בורג: שלמה בן-עמי, השר לביטחון פנים.

אברהם בורג: מזל שסיעת ש"ס מונה רק 17 חברים.

שלמה בן-עמי: אני שלמה בן-עמי, בן יעקב, זכרו לברכה, ופרחיה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

שלמה בן-עמי: (חותם על ההצהרה)

אברהם בורג: אליהו ישי, שר העבודה והרווחה.

אליהו ישי: אני אליהו ישי, בן ציון ואיבט, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אליהו ישי: (חותם על ההצהרה)

אברהם בורג: חבר הכנסת יצחק כהן, השר לענייני דתות, בבקשה.

אברהם בורג: השר ישי, אפשר שנציג אחד מכל סיעה יקבל נשיקות?

אברהם בורג: תודה רבה.

יצחק כהן: אני יצחק כהן, בן חיים, זכר צדיק לברכה, ומנטינה, עליה השלום, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק כהן: (חותם על ההצהרה)

אברהם בורג: חבר הכנסת רן כהן, שר התעשייה והמסחר.

רן כהן: אני רן כהן, בן יצחק וחתון הכהן, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

רן כהן: (חותם על ההצהרה)

אברהם בורג: מן הכוהנים אל הלוויים – דוד לוי, שר החוץ.

דוד לוי: אני דוד לוי, בן משה וסימה, זיכרונם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

דוד לוי: (חותם על ההצהרה)

אברהם בורג: הרב יצחק לוי, שר הבינוי והשיכון.

יצחק לוי: אני יצחק לוי, בן דניאל, זכרו לברכה, ואורה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק לוי: (חותם על ההצהרה)

אברהם בורג: חבר הכנסת יצחק מרדכי, שר התחבורה.

יגאל ביבי: זה לא פייר, אין לנו מספיק אנשים.

אברהם בורג: ש"ס מוכנים לנשק לכם.

יצחק מרדכי: אני יצחק מרדכי, בן משה, זכר צדיק לברכה, ושמחה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק מרדכי: (חותם על ההצהרה)

אברהם בורג: השר אליהו סויסה, השר לתשתיות לאומיות.

אליהו סויסה: אני אליהו סויסה, בן יוסף, זיכרונו לברכה, ורחל, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אליהו סויסה: (חותם על ההצהרה)

אברהם בורג: חבר הכנסת שמעון פרס, השר לשיתוף פעולה אזורי.

אברהם בורג: בבקשה.

שמעון פרס: אני שמעון פרס, בן יצחק ושרה פרסקי, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

שמעון פרס: (חותם על ההצהרה)

אברהם בורג: חברי חבר הכנסת חיים רמון, שר במשרד ראש הממשלה, אחראי לנושא ירושלים.

חיים רמון: אני חיים רמון, בן אשר, זכרו לברכה, ובינה וישניה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

חיים רמון: (חותם על ההצהרה)

אברהם בורג: אברהם בייגה שוחט, שר האוצר.

אברהם-בייגה שוחט: אני אברהם בייגה שוחט, בן צבי ופניה, זיכרונם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם-בייגה שוחט: (חותם על ההצהרה)

אברהם בורג: חבר הכנסת יוסף שריד, שר החינוך.

יוסי שריד: אני יוסף שריד, בן יעקב ודובה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יוסי שריד: (חותם על ההצהרה)

אברהם בורג: כיושב-ראש אני מתכבד להזמין את שר הפנים של מדינת ישראל, נתן שרנסקי.

נתן שרנסקי: אני נתן שרנסקי, בן בוריס שרנסקי, זכרו לברכה, ואידה מילגרום, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

נתן שרנסקי: (חותם על ההצהרה)

אברהם בורג: אדוני ראש הממשלה, חברים וחברת הממשלה, בטרם פיזור והליכה לבית הנשיא, עם הרבה ברכות הצלחה של כל הבית הזה ושל כל שולחיו, אני מבקש לשאת תפילה.

אברהם בורג: אבינו שבשמים, צור ישראל וגואלו, ברך את מדינת ישראל, ראשית צמיחת גאולתנו.

אברהם בורג: הגן עליה באברת חסדך ופרוס עליה סוכת שלומך ושלח אורך ואמיתך לראשיה, שריה ויועציה, ותקנם בעצה טובה מלפניך.

אברהם בורג: חזק את ידי מגיני ארץ קודשנו, והנחילם אלהינו ישועה ועטרת ניצחון תעטרם, ונתת שלום בארץ ושמחת עולם ליושביה.

אברהם בורג: ישיבה זו נעולה.

אברהם בורג: הישיבה הבאה תתקיים מחר בשעה 11:00.